
sjetim svog bolestnog prijatelja Nikolu, 
kad mi donesoše list. Otvorim i čitam, gdje sestra 
mu u njegovo ime piše, da mu je liečnik zabranio 
primati posjete, te me moli, da za sada ne dolazim. 
Kad mu bude opet bolje, javit će mi, da opet do- 
djem i da mu onako liepo kratim vrieme. Sve je 
pismo bilo od mile njegove sestre, samo zadnje 
rieči je on sam napisao: ' 

— sa srdačnim pozdravom 

tvoj 
Nikola, 

Zagledam se u te redke, zagledam se u zadnja 
drhtava pismena od njegove ruke. Ti redci kao 
da su potvrda onoga šta mi je duša, šta mi je oko 
i uho već dugo kazivalo, ali šta se nisam usudio 
ni da pomislim. Ta drhtava nejednaka slova, koja 
je napisao, kao da su mi govorila o muci, koju 
trpi, kao da su mi pokazivala slaboću, koja ga 

sve više. obuzimlje. 1 kao da: ga vidim, gdje 
svom silom pritište pero, da sastavi tih nekoliko 
slova. Svaki odmor pričini mi se kao da je težki, 


hripljivi dah, koji mu se jedva izbija iz grudiju, | 


svaki drhtaj kao da je navala slabeće, uništujuće 
vrućice, svaka nejednakost kao da su životne sile, 
koje ga ostavljaju. I ja s grozom motrim ta pismena 
i tražim, ne ću li naći nešta, šta bi me utješilo, 
ne bi li našao još koji čvrsti, ravni potez. A kad 
ga nadjem, onda mi se pričini kao da je to izraz 
njegove odlučne jake volje, kao da je odraz vječne 
tješilice nade koja nikad čovjeka ne ostavlja. I ta 
nada, to sveto čuvstvo, koje je milostivi bog čo- 
vjeku, kad ga je protjerao iz raja, usadio u grudi, 


da mu bude vječnom tješilicom u mukah i jadih | 


života, u borbi i naporu te doline suza, javi.se i 
u meni. Ja pokrijem rukom oči i ja vidim. Nikolu, 
gdje se oslobodio svojih patnja i boli, ja ga vidim, 
gdje k meni stupa jakim korakom, gdje mu se 
“licem krili veseli posmieh. I nabuja mi duša, na- 
puni mi se srdce, a ja ću da poletim k njemu, da 
ga privinem na svoje grudi, da ga ne pustim povra- 
titi se u ono grozno stanje, kojemu se je oteo, da 
ga podržim i sustavim od otvorena groba, za kojeg 
je stajao, da padne U Djecona 

Al tad se javi neumolna moć razbora i ona mi 
pokaže sdvojnu istinu. Ja vidim njegovo upalo lice 
i okruženo crvenilo njegovih obraza, suhe i pro- 
zirne ruke, naporno i teško disanje njegovih grudi, 


MOJ PRIJATELJ NIKOLA. ' j 


I da sad zakucam na te grudi, javila bi se mu- 
klost, praznina, da poslušam čuo bih hriput. 1 
razbor mi kaza, da nada laže, da ufanje vara. 
Ražbor mi ubi svaku klicu, svaku sjenku čuvstva, 
koje bi htjelo, koje bi moglo, da zakrije groznu 
istinu, da zakloni pogled u skoru budućnost, Misli 
mi lete nestalno, dolaze i odlaze, vrludaju, a ni- 
jedne ne mogu da prihvatim, nijedna mi ne razve- 
seljuje, ne umiruje duše, I što dulje mislim i što 
više mozgam, sve crnije za misli, sve tužnije 
uspomene. bo i 

I tad se sjetim lista, što mi ga je još nedavna 
pisao s juga, odkuda ga sada svega satrta i nemoćna 
dopremiše i kao nehote ustavi mi se sjećanje kod 
jednog stavka, narinu mi se sliedeći redci: 

— Višeput me salete misli o tom, čemu sam na 
svietu? Vjerujući u boga imam riešenje, ali ja se , 
zabavljam s time, da tražim riešenje na temelju 
materijalističkog shvaćanja. I došao sam do rezul- 
tata, koji obara u istinu sve nazore o dostojanstvu 
čovjeka, ali mi se čini nesmiljenim i skroz logičkim 
zaključkom, rezultatom materijalističkih načela. 

— Narav nastoji sačuvati svaku vrst, koju je 
stvorila. Ona ju dapače i onda čuva, ako joj ta 
vrst uništuje pojedine individue druge koje vrsti. 
Tad je tim pojedinim individuom zadaća, da omo- " 
guće obstanak i razplod dotične vrsti. — Tuber- 
kelbacil je vrst, koja treba za svoj obstanak i raz- 
plod tudji organizam. Ja sam individuum od naravi 

odredjen, da služim za obstanak i razplod vrsti, da 
sačuvam vrst: tuberkelbacila. Eto, to je moja svrha, 
za to sam na svietu. Baš dična zadaća za čovjeka 
obdarena razumom! A još k tomu kako mučna! 

— A narav nije loše odabrala! Od Bavarske do 
Boke Kotorske ja sijem tuberkule, te im tako stva- 
ram veliku vjerojatnost, da će mi naći zamjenu, jer 
im ja već ne mogu dugo služiti. a 

-— Ja sam dakle: »dvorski tjelesni uzdržavač 
tuberkelbacila«. Liepi ili bar dosta dugi naslov. 

Sgrozim se s okrutnosti naravi, koja patniku, 

kad mu tielo trpi i previja se od boli, ostavlja ra- 
zum i sviest, da patnje većimi stvori, da kopa 
.prstom po ranah svojih i da boli jačimi učini. Za- 
striepim od gorčine, koja se izlieva iz duše bolnika, 
gdje svoje vlastito dostojanstvo poteže u prah i 
gazi ga svojimi nogami, da onda prasne u grčevit 
smieh, da se ruga samomu sebi, da sam uništuje, 
obara sebe. I to je čovjek, to je gospodar tvorbe, 
to je vladar svieta. On propada, a znade za to, on 
trpi, a ćuti to, on gine, a misli o tom, A one male 
biljke, oni presitni štapići živu, razplodjuju se i 
napreduju, a ne znaju, ne ćute, ne misle ništa. 

I sapeše mi se grudi, zadrhta mi srdce i tiho, 
lagano kane mi iz oka suza, kane druga i zapadoh 
u tihi, bolni plač... .. 

Već je prošlo nekoliko dana, što ne vidjeh bolna 
prijatelja, što ne čuh ništa o njem. Moje su misli 
svedjer lietale k njemu, moj ga je duh uviek vidio 

pred sobom. I stvarao mi razbor njegove slike, 
razarao ugodne i liepe, koje mi je pokazivala uspo- 
mena i ostavljao samo grozne i tužne, koje mi 
pokazuju napredak te sigurne, razarajuće bolesti. 
I ja se sjetim sad ovog njezinog znaka, i. taj mi 
veli, to je konac, ja se sjetim onog, i opet mi veli, 
to je kraj, i sve mi veli samo: to je konac, to je 
kraj, to je smrt. I tad se sjetim njegove čiste, va- 
trene duše, njegovog plemenitog žarkog srdca, na- 
šeg vjernog i iskrenog prijateljstva. Zaboli me srdce, 
da ga možda nikad više vidjeti ne ću, prestrašim 
se kod pomisli, kako lahko se prekine nit čovječjeg 
života. Da on ode s ovoga svieta za uviek, a da 
mu nisam u duši rekao s bogom, a da nisam u 
misli poljubio njegovo čelo! 

Ja poletim da ću k njemu, u lietu dodjoh do 
kuće, uzpeh se uz stube, sad sam pred njegovimi 
vrati. Al tu kao da će me ostaviti snaga, u tren 
navali sva sila misli, čuvstava i bojazni na moju 
dušu. Hoću li ga još vidjeti živa, ne ću li možda | 
baš doći, da mu vidim zadnji čas, da na moje oči 
izpusti svoju dušu? Bude li još živ, hoće li još biti 
dosta jak da mi progovori rieč, da mi stisne ruku? 
Ne će li moj nenadani dolazak preplašiti njegovu 
obitelj, njega, ne će li mi on vidjet na licu, po uz- 
budjenosti čemu sam došao? Al tad se zastidim 
moje časovite malodušnosti, iz grudiju mi se otme 
težki uzdah, ja gokuvam, otvorim vrata i unidjem. 

Ne znam, šta sam njegovoj majci i sestram rekao, 
ne znam da li sam u obće šta rekao, ali znam da 
je stisak moje ruke sve kazao, da je za sve pitao. 
Još jedan čas i ja zatomim svoje srce, prisilim lice 
ria posmieh i unidjem k njemu: 

— Ti vidiš, Nikola, ja sam buntovnik, ja kršim 
zabrane i dolazim ne obazirući se na nje, rečem 
smiešeći se, stisnem mu ruku i sjednem do njega. 


Licem mu preleti: nujni posmieh, usta mu se: 


maknuše i šaptnuše jedva čujno: hvala! 

Ja sjedim do njega i gledam ga, gledam njegovo 
upalo, patničko lice, kojem oči imaju neki ne- 
obični, nadnaravni sjaj, slušam hripljivi njegov dah, 
koji kao da će sada prestati, vidim žig smiti, koji 
kao da je već utisnut na njegovom čelu. I ja vi- 
dim, da me nisu, prevarile slike, koje mi je radjao 
razbor, ja osjetim, da je bilo skrajnje vrieme, što 


sam došao, da ga još vidim. Ja znam, da još zadnji: 


ostanci pluća jedva sišu potrebni, oživljujući zrak, 
da to srce sve slabije i sve brže kuca, da tielom 
sve manje krvi struji. Ja ga gledam, a srdce mi se 
stisne od jada, zaviknuo bih od boli i muke, ali 
lice mi se smieši, usta mi sbore rieči, za koje ne 
zna ni duša ni srdce, govorim bez misli šaleći i 
smijući se. A on požudno sluša svaku rieč, licem 
mu lebdi posmieh, oči mu se sad zasjaju od zani- 
manja, da onda težko, naporno i jedva čujnim gla- 
som izreče koju rieč. 


Da 

I da 'mu olakšamo muku, što re može, da se 
upleće u razgovor kako bi htio, započnemo njegove 
sestre i ja, da govorimo o svačem, šta smo znali 
da će ga zanimati i veseliti. Govorimo brzo, žurno, 
da mu ne dostane vremena, da i on progovori, 
da ne opazi sam, kakove ga muke stoji, da on 
govori. A on sluša i tad zatvori oči, a pred nami 
kao da leži mrtvac. Samrtno, voštano bljedilo mu 
pokriva lice, uvele ustne modre su od bezkrvice, 
nos dugačak i šiljast, ruke suhe kao kostur. Sgro- “ 
zim se, očajni pogled. zakruži mi do njegovih se- 


stara, a ove ga gledaju bolnim suznim očima. 
Razgovor nam je stao, al u to on otvori oči i začu- 


djeno nas pogleda, a mi se opet šalimo i smijemo... 

Pripoviedam, kako sam bio na plesnoj zabavi, 
kako je ondje bilo veliko i živahno družtvo; na- 
brajam, tko je sve ondje bio i govorim, kako sam 
se zabavljao, a u ušijuh mi zazuji potresni napjev, 
kojeg sam ove dane kod jednih zadušnicah slušao : 

Domine, domine, domine Jesu Christe!  , 

Duša mi se potrese od onog silnog dojma, koji 
me je onda zahvatio, kad sam slušao taj moleći, 
tužni, sdvojni napjev. Bio sam pošao u crkvu, da 
slušam liepu crkvenu glasbu, koja mi se toliko 
mili. Duša mi bila mirna, nije mi osjećala žalobne 
sgode, ta nisam ni poznavao onoga, za koga čitaju 
zadušnice. Slušao sam pozorno glasbu, al tad za- 
grme orgulje i crkvom se razlieže glas gornje po- 
pievke. Prvi me glasovi osvojiše, potisnuše, pora- 


12 MOJ PRIJATELJ NIKOLA. 


ziše i ja stajah maleni crv pred silnim gospodarom 
svemira. Potrese mi se duša, svaki me zvuk uzdrma, 
svaki glas poništi. I ja vidjeh malenkost, ništetnost 
čovječjeg života, ja vidjeh veličajnost, svemogućnost 
vječnosti. I sad opet gledajući prijatelja, sve mi 
življe dolazi u sviest ono čuvstvo i oni osjećaji, sve 
jače me osvaja neodoljiv poziv, što ga je potaknula 
ona popievka. A ja se smijem i pripoviedam, kako 
sam jednoj gospodjici pokazivao, da znam čarati, 
te izvukao iznenada iz sklopljenog claquea kiticu 
cvieća, koju sam si bio prije pripravio. I mi se svi 
smijemo, a u ušijuh mi zuji sve jače, sve dalje 
napjev: 

— Et libera, libera, libera nos a malo. 

I ja vidim boli i tugu, koja će za kratko zavla- 
dati srdci svih onih, koji ljube tog patnika, koji 
drhću za njegov život, koji se već spasiti ne može. 
Sad, dok još živi, sve obuzimlje briga i strah za 
njega, te ne daje boli no da samo na čas prodre. 
Ali doći će čas, kad ga više ne će biti, kada će 
otići od nas, da ostavi prazninu gdje je bila briga 
i strah i da se sva ta praznina izpuni boli i tugom. 

Njegova sestra pripovieda o jednom poznatom 
književniku, . mi sad diveć se govorimo o njegovih 
djelih, sad se opet smijemo njegovim osebinam. I 
tad sravnjujemo njegovu vanjštinu s krasnom sadr- 
Žžinom njegovih djela, stavljamo dubinu misli i kra- 
sotu rieči uz»njegove pesimističke nazore o životu 
i miinchauzensko pričanje svojih doživljaja. Bolestnik 

pako izprekidanim nas glasom kori, što se za volju 
takovih malenkosti možemo ma i za čas odvratiti 
od pjesnikova genija. A iz pokrajne sobe čuje se 
tihi, zadušeni jecaj njegove starice majke, te mi sve 
glasnije govorimo i smijemo se, samo da mu ne 
dopre do ušiju njezin plač. 

Tad se sjetim lječnikove zabrane, osjetim, da 
sam već dugo, predugo uz bolestnika, preplašim 
se, da bi to moglo biti povodom kakovoj pogor- 
šici. Znadem doduše, da već tu pogoršice biti ne 
može, da jedina pogoršica može da bude spasenje, 
oslobodjenje, ali zastriepim, da bi joj mogao ja ma i 
najneznatnijim povodom biti. Brzo ustanem, te rečem : 
.— Za danas smo se dosta nabrbljali. Da liečnik 
znade kako sam dugo kod tebe bio, taj bi me liepo 
izkarao. Za danas s bogom, sutra ćemo se opet 
vidjeti. 

On se bolno nasmije i reče mi: »hvala, s bo- 
gom«, a onda još težko izgovori pozdrav za sve 
znance i prijatelje, tako težko i nemoćno, da sam 
više naslućivao, no razumio, šta govori. 

Ja mu stisnem ruku, onda ga obujmim jednim 
pogledom svega. I obvlada me silna čeznja, da ga 
zagrlim svojimi rukami, da mu pritisnem cjelov na 
čelo i da pustim tiek suzam, koje mi naviru na oči. 
Ja ne ćutim ništa, no da ga sada još vidim i da 
ne znam, da li je to zadnjiput, da li ću ga još sutra 
vidjeti živa. I prelete mi brzo, strjelimice dušom 
sve prigode života, u kojih sam s njime bio, od 

najmladjeg djetinstva do današnjeg dana, od krepka 
i čila mladića do shrvana i slomljena patnika. I 
vidim nas u nestašnoj igri po vrtovih i ulicah gor- 
skog gradića, gdje smo zajedno ljetovali, vidim nas 
u osbiljnom razgovoru i zabavi, kad smo bili jedne 
godine zajedno u tudjini na sveučilištu. Ja vidim 
sve, sjećam se svega, svake njegove nade, svake 
nakane, svakog čuvstva. 

Oh, zašto ne smijem sada i ja, da pustim svoja 
čuvstva, zašto moram možda u zadnji čas, što sam 


uz prijatelja, lagat, hinit, pretvarat se! Koliko bi > 


mi laglje bilo poći od njega, da se mogu praštati 
onako, kako smo se praštali, kad bi se za koje 
vrieme razstajali! Da, kad čovjek znade, kad će se 
opet vidjeti, onda se smije srdačno i milo praštati, 
ali kad se dieli za uviek, onda mora da podje s laži 
i himbom..... Ali ne, ne ću da korim sudbinu, 
da se tužim na svoju bol, koju moram, zatomiti. 
Ja blagoslivljem tu laž, ja se veselim toj himbi, jer 
će ona možda pomoći, da bude prijatelju zadnji čas 
laglji, te ne će znati, kad mu dolazi. 

I veselo mu se nasmjehnem, još mu jednom 
stisnem ruku i odem od njega. Ja ćutim, kako me 
njegov pogled prati do vrata, neodoljiva me sila 
vuče, da se okrenem, da mu dobacim zadnji po- 
gled, da mu rečem zadnju rieč. Ali tad se pre- 
stravim s te pomisli, porinem ju u se, pomislim, da 
ću ga bar još sutra vidjeti. A ta mi misao na čas 
ublaži dušu, olakoti jad srdca. Nu u to stupi pred 

pogledom. Ja stojim pred njom i mučim moj 
um tražeći kakovu utjehu, koju rieč, da joj rečem, 
ali ne nalazim ništa. Sve mi dolazi na pamet, svega 
se sjećam, sve znadem, samo te jedne rieči, samo 
to, što bih sad morao da kažem, ne mogu da na- 
djem. Ja mogu samo da prihvatim tu drhćuću ruku 
i da ju živo pritisnem na moje ustne, da tim sti- 
skom, tim cjelovom kažem sve što ćutim, što trpim, 
čega se bojim. I isto tako tih, al isto tako rječit je 
odvraćaj stiska, je pogled, koji me zahvati. I ja 
protrnem od tog pogleda, a duša mi se pokloni 
pred veličajnom ljubavi materinjeg srdca, koje i 
onda, kad najviše trpi i pati, može da nadje mjesta 
drugom čuvstvu, mjesta hvali za ono malo dobra, 
na što nas duša sama pobudjuje da činimo onim, 
koje ljubimo i što ne zaslužuje hvale, jer to činit 
moramo. 

Izletim iz kuće, a vani bje već noć, tama je 
zakrila zemlju. Gusti oblaci pokrivaju nebo, nigdje 
nije vidjet tračka svjetla, nigdje mjeseca, nigdje 
zviezda. I u meni ne ima svjetla, i u meni je noć, 
u meni tama 


a aje e e e E a e ra ner 


(o s gh i PR 


Sliedećeg jutra dobijem viest, da je Nikola umro. 


s 


EETEETI : 
PENEENEPI OO EI SVE] 


0009 


RUŽIČIN SNUBOK. 


a velim, da će biti kiše. 

— A ja velim, da će biti liepo. 
— Kiše će biti. 
— Liepo će biti. 


- -— Kiše. 


— Liepo. 

— Uf! Ali šta se ja u obće s vami svadjam o 
nečem, šta žene ni ne razumiju. 

— Baš toliko kao vi mužkarci. 

— Magdo, ne dražite me 

— Budite pametni, pa ne ću trebati, da vas 
poučavam. 

— Vi mene poučavati, vi meni govoriti o pameti, 
gdje vam već duga kosa govori o kratkoj pameti! 

— Ivane! 

— Gledajte ovamo, ove kose govore više za pamet 

— Da, tako su vam kratke, da bi čovjek mislio, 
da ni ne imate kose, nego da ste ćelavi. 

-— Magdo! : 

— Da baš kao da ste ćelavi. U ostalom milo- 
stivi gospodin je rekao, da će biti liepo, dakle će 
biti liepo. 

— Gospodin pukovnik je rekao, da će biti kiše, 
dakle će biti kiše. 

— To mora milostivi gospodin bolje razumjeti. 

— Šta bi on razumio? Šta je on puki šljivar 
prema gospodinu pukovniku. 

— Šta, milostivi gospodin da nije ništa? »Ze- 
maljski gospodin«, da nije ništa! Milostivi gospodin 
je ne jedanput moga otca dao izbatinjati, kad je 
prekasno, na tlaku došao. ' 

— A gospodin pukovnik dao je moga strica 
objesiti, jer je bio najveći razbojnik u pukovniji. 
Gospodin je pukovnik sam imao milost pokazati 
mi drvo, na koji su moga-strica objesili. Aha! Sad 
još šta govorite, reče ponosno Ivan, odbije iz lule 
nekoliko silovitih dimova, okrene se na peti i ode 
iz kuhinje. Magda je bila u prvi mah zapanjena, 
ali kad je otvorila usta, da odgovori, već je bila 
sama u kuhinji i samo gusti oblaci dima sjećali 
su ju, da je još nedavno Ivan ovdje bio. 

Magda bila je ključarica u kruškovečkog vlaste- 
lina Pavla pl. Ktuškovića ab eadem, a Ivan bio je 
sluga umirovljenog pukovnika Hektora baruna Sor- 
kovića. Magda došla je još kao diete u vlastelinski 
dvor, te je u njem odrasla. Prošla je svu ljestvicu 
službe, bila je redom gušćarica, sudoperka, pomoć- 
nica kuharice, kuharica, dok nije napokon po svojoj 

marljivosti i čestitosti dotjerala do ključarice. Od- 
rasla još za vremena podaničtva, usisala je s maj- 
činim mliekom neograničenu vjernost i podložnost 


. prema gospoštiji, za nju nije bilo nad gospoštijom 


nikoga na svietu. Nikako se nije mogla prilagoditi 
novim odnošajem, nije mogla pojmiti, kako da su 
prestali stari odnošaji, stare gospoštijske »pravice«, 
Ukinuće podaničtva smatrala je ona zločinom, gra-, 
bežom, počinjenim na njezinoj gospoštiji. Zato se i 
nije rado micala iz Kruškovca, da ne treba gledati 
te novotarije, koje je samo nečastivi mogao na 
sviet donieti, kad je jednom dobri Bog spavao, jer 
ovaj sigurno ne bi bio dozvolio takove krivice. 
Jedino bi svake godine pošla u kolovozu na pro- 
štenje k Mariji bistričkoj, a i to samo zato, da 
ondje moli, da se vrate gospodi njihova stara prava, 
jer nije dvojila, da mora nadoći čas, gdje će se ta 
zabluda uviditi i popraviti. 

Ivan služio je u satniji kapetana Sorkovića. Kao 
što Magda nije poznavala većeg gospodina od vla- 
stelina, tako njemu Graničaru nije bilo gospodara 
nad carskog gospodina, nad častnika. A još ga je 
više u tom podkrepljivalo, kad je vidio, kako se je 
podaničtvo ukinulo, a gospodstvo častnika da još 
dalje traje. Po gotovo pako pukovnik, taj skoro 
neograničeni gospodar u svojoj pukovniji, pričinio 
mu se nekim osobitim bićem. Zato se i nije kratio, 
kad je pukovnik Sorković pošao u mir, da ga sliedi 
kao sluga, ako već i je bio stražmeštrom, te bog 

zna, ne bi li kojom sretnom sgodom dotjerao do 
zlatne kite, do poručničke časti. A toga nije nikad 
požalio, jer mu je Sorković bio dobar gospodar, 
ako i je imao svoje hire. S. vremenom . razvio: se 
medju slugom i gospodarom neki povjerljivi od- 
nošaj, te bi znao pukovnik često u važnih sgodah 
pitati savjet svoga sluge. 

Magda i Ivan živili suu vječitom ratu, a glavnim 
uzrokom tomu bilo je, što je svako za svoga go- 
spodara tražilo prvenstvo, što je svako nazore i 
mnienja svoga gospodara smatralo nepogriešivimi, 
Magda nije pojmila, kako može biti tko veliki go- 
spodin, koji ne ima ni grudice svoje zemlje, a Ivan 
pako, kako to može biti onaj, koji ne ima nikakove 


»Šarže«. Kad bi se sastali samo je kratko trajalo i već 


su se zakvačili, a to je često bivalo, jer je Ivan već iz 
dosade znao zalaziti u kuhinju, da se »porazgovori« 
s Magdom. Ta šta bi i inače radio? Služba oko go- 


spodara jako mu je malo vremena uzimala, a inače: 


nije bilo nikakove zabave. Cieli dan na klupi pred 
kućom sjediti i pušiti, to opet nije išlo. Jedino u čem 
su se ti starci slagali, bila je ljubav prema domaćoj 
gospojici Ružici. Kad bi o njoj govorili, jedno je 
.potvrdjivalo hvalu i oduševljenje drugoga, ali na- 
pokon bila je i tu jedna kvačica, o kojoj su često 
zapeli. Ivan je naime govorio, da takova djevojka 
može samo za častnika poći, a Magda da samo 
za vlastelina. 


to 

Krušković i Sorković bili su šurjaci. Kad lje Sor- 
ković pošao u mir, preselio se ka Kruškoviću, te 
su zajedno živili. Ako su i bili skroz protivni znača- 
jevi, ipak su se — i možda baš zato — uviek složili. 
Bila to doduše u mnogom zasluga Kruškovićeva; 
jer je kao dobričina uviek popuštao i dao da Sor- 
ković odlučuje. Tako je mogao Sorković da nastavlja 
u Kruškovcu onaj život, kojem je bio vičan u pukov- 
niji. Zapoviedao je i nalagao, sve se vršilo po nje- 
govoj volji, on je bio uviek glavnom osobom, koju 
je trebalo za sve pitati A ni Krušković se uza to 
baš nije zlo ćutio. Dok mu je bila žena živa, ona 
je u kući zapoviedala, a kad je umrla, težko se je 
priviknuo, da on bude glava svemu. Bilo _ mu 
onda kao oslobodjenje, kad je u kuću došao njegov 
šurjak pukovnik. ' ' 

Gospodarstvo išlo je po staroj navadi: gospoda- 
rilo se baš tako, kao što su mu djedovi i pradje- 
dovi gospodarili. Jedina je promjena bila, da se 
nije oralo više drvenim nego željeznim plugom, da 
se je žito čistilo s vjetrilom, da se je vinograd 
nešta više rezao i s kraćimi kolci kolio. Inače je 
sve ostalo pri starom. A to je već sve špan Andraš 
znao, tu nije ni trebalo Kruškovićeve ruke. I ovaj 
bi sad na poljih sijao, kako ga volja.i što ga volja. 
Izmienjivao bi doduše usjeve, ali nije pazio kakova 
je gdje zemlja i kojem plodu najviše prudi, već bi 
na jednom polju posijao ove godine pšenicu, slie- 
deće kukuruz, treće raž, pa se onda opet vratio 

k pšenici. Bilo je veliko imanje, koje je i onako 
nosilo više nego je Krušković za svoj jednostavni 
život trebao, pa nije ni opažao, da je u velikom | 
zaostatku, ako sravni svoj prihod s onim, što bi 
ga u istinu morao dobivati. 

Pa ipak bilo je bolje, da se on ne mieša u gospo- 
darstvo, jer bi se inače odmah javila prigovorljivost 
Sorkovićeva, te bi ovaj htio da bude po njegovu. 

Tako je jednom Krušković sa španom ugovorio, 
da će na jednoj njivi zasijati pšenicu, a na drugoj 
repu, kad pridodje Sorković. 

— Ali, brate Pavle, šta ti to misliš? Ta ti na- 
mjera ne valja. 

— Molim te, branio se Krušković, na njivi je 
najbolja zemlja, dakle treba posijati pšenicu, a u 
strugi bi ju izjela magla, dakle ću tamo repu. 

— Ti misliš tako, ali ja ću ti nešta reći. Tii 
sam priznaješ, da se u gospodarstvu dan danas još 
jedino izplaćuje stočarstvo. Repu trebaš za hranu 
marvi, dakle treba da joj dadeš najbolju zemlju. 

— Ali pšenica će mi propasti u dolini, znaš 
kakove su magle u našoj okolici. 

— Pa šta za pšenicu, samo kad bude repa dobra, 


ona će ti nadoknaditi gubitak, ako se i sbilja pše- | 
nica pokvari, šta ne mislim. 
— Ali Hektore — ) 
— Da, da, ja već znadem, šta hoćeš da kažeš. 
Ja se u to ne razumijem, ja u obće ništa ne razu- 
mijem, žestio se Sorković. 

— Ta neka ti bude na tvoju, ja ću ti popustiti. 
Zasijte dakle u strugi pšenicu, a gornju njivu ćemo 
ostaviti za repu. 

Sorković se još dugo mrgodio i mrmljao, kao 
da mu je krivo učinjeno, spočitavao Kruškoviću, što 
je pokazivao, kao da mu kakovu milost čini tim, 
što popušta jedanput njegovom mnienju, koje može 
biti baš tako pametno, kao kakvog gospodara ili 


špana. 
Kad je bila pšenica u cvietu, baš su opet bile 
silne magle tako, da je pocrnila, — izgorila. A 


onda opet nadodje suho i vruće vrieme, tako, da 
je repa ostala malena kao šaka na brežuljku, gdje 
nije bilo nikakove vlage, već cieli dan pripicalo 
sunce. 

Krušković nije se usudio Sorkoviću ništa da reče, 
ali ovaj sam uvidi, kakovim je plodom urodio nje- 


* gov savjet. I sad ga je tim više ljutilo, što Kru- 


šković ništa ne govori. 

— Naravski, ti ne nalaziš niti vriednim, da s me- 
nom progovoriš Ta tko bi u obće sa mnom o tom 
govorio, treba samo s prezirom preko toga prieći. 

— Ali Hektore! 

— Da, da, misliš da ja ne znam tvoje misli. Ti 
računaš kako bi liepa bila pšenica na gornjoj njivi i 
koliko bi repe dobio u strugi. Pa onda dalje, da je 
svemu tomu jedino kriv taj glupan Hektor, koji 
misli, da će se pšenica i repa dati komandirati, 
kao njegovi graničari, i od njega mi sva šteta. 

A Krušković je već odavna bio zaboravio, da 
je tako usjeve razmjestio na Sorkovićevu pobudu, 
Nu Sorković toga nije zaboravio, i kad bi još po- 
slije više godina kojom prilikom šurjak mu rekao, 
da za kakov nepotrebni izdatak ne ima novaca, 
onda bi se razjedio : . 

— Naravski, ona repa i pšenica te je ubila, od 
tog se udarca ne ćeš nikad oporaviti. Da je tuča 
potukla, ne bi ti ništa škodilo, ali jer sam te ja 
savjetovao, to ne možeš pregorjeti. 

Tako su ta dva starca zajedno živovala: Kru- 
šković živući od dana u dan, Sorković ljuteći se 
svaki dan, tražeći gdje bi našao novu priliku, da 
se ljuti i jedi. Sav njihov život sada u Kruškovcu 
odgovarao je cielom im životu, pokazivao ih ona- 
kove, kakvi su cio svoj život bili, razgaljivao_ nji- 
hove značajeve. Krušković je bio udovac, a Sor- 
ković neženja, Krušković je još uviek rado gledao 
»krasni spol«, a Sorković je mrzio »slabi spol«, 
Prvi je bio debeo, flegmatičani veseljak, a drugi 
suh, koleričan zagrižljivac. 

Već su dugo skupa živjeli, kad umre Sorkovićeva 
sestra, a naskoro i njezin suprug, Kruškovićev brat, 
te njihovo jedino diete Ružica ostane sirotče. Kru- 

.šković i Sorković ju uzmu k sebi u kuću, te je sad 
desetgodišnje djevojče odrastalo medj timi starci. 
Majčinog brata zvala je »mama«, a otčevog »papa«, 
tako su to oni zahtjevali, da joj time gubitak rodi- 
telja manje ćutljivim učine. Oba su obožavala svoju 

nećakinju, svaki se je trsio, da joj život što ugod- 
niji učini, da ju što bolje odgoji. Ali prema svojoj 
naravi svaki je drugačije s njom postupao, Kru- 
šković joj je puštao, da radi šta ju volja, te se je 
uviek protivio, kad se je radilo o tom, da mnogo 
uči. Diete je u razvoju, pa bi joj moglo škoditi, 
ako mnogo sjedi. A šta joj i treba mnogo učiti, 
ima. od otca i majke imetka, a za koga su »papa« 
i »mama« štedili, ako ne za nju. Sorković naprotiv 
pokazivao se vanredno strogim prema njoj, htio ju 
odgajati, kao da vježba novaka. Ali mala je ipak 
radila što ju volja, jer je znala, da kad »mama« 
namrgodi lice, da mu treba samo pasti oko vrata, 
poljubiti ga i pogledati svojim velikim modrim 
okom, i on će se nasmiešiti i učiniti, što ona hoće. 
I tako je djevojka rasla pod timi raznimi dojmovi, 
bila sad objestna, neobuzdana kao ciganče, sad 
krotka i pitoma, prava djevica. Sad je zajahala 
konja i jurila preko poljana ili se sa psom Rolom 
skitala po šumah, onda opet sjela u kut s knjigom 
i pletivom ili se vrtila po gospodarstvu, učeći se 
od Magde svakom poslu. Domaći učitelj imao je 
na satovih dosta muke s njome, jer. joj je svaki. 
čas kakova vragolija na pamet došla, ali opet ne bi 
nikad zaboravila ili slabo naučila svoju zadaću. 
Bila je u obće mezimče ciele kuće, sve ju je 
ljubilo, a služinčad gotovo da se je mnogo više 
brinula za nju nego za gospodare. Sorković bi 
znao badava dozivati svoga Ivana, kada je ovaj 

sjedio i pripoviedao Ružici pripoviesti, a u vrtu 
moglo se je sve posušiti, dok je trebalo raditi 
oko Ružičinog cvietnjaka. Kad je došla u staju, 
onda bi krave i konji okretali glave prema njoj, 
te njuškali oko njezinog žepa, ne ima li kruha u 
njem. Kad je pošla u piladnicu, sletila se sa svih 
strana perad, te kokodakajući i sikćući okružavala 
i oblietavala. a ona bi im onda sipala hranu, te 


se veselila, kako sve oko nje vrvi, boreći se za , 


koje zrno. Osobiti prijatelj bio joj je veliki pas 
bernhardinac Rolo. Ovaj ju ne bi nikad ostavljao, 
te ju svukud sliedio, čim bi iz kuće izašla. Ma 
kako bi ugodno ležao na suncu, čim se je ona 
pokazala na kućnih vratih, dignuo bi se te naj- 
prije polagano pošao prema njoj, onda sve brže, 
a napokon velikimi skokovi dojurio do nje ma- 
šući repom. Pozdravio bi ju ližući joj ruke ili, ako 
bi mu ona osobito prijatno u susret pošla, skočio 
bi, te joj stavio šape na ramena i kušao, da joj 
ljubi lice. Kad bi ga ona pogladila po ledjih i 
rekla: »Rolo, ajd šetati«, onda bi, veselo skačući 
oko nje i vrteći se u krugu, mahao repom i lajao, 
da se je sve orilo. Ako bi mu pako rekla: »ostaješ 
kod kuće«, što se dašto riedko dogadjalo, onda 
bi se laganim korakom zavukao opet na svoje 
mjesto, obazirući se neprestance za njom, ne će li 
ga ipak još pozvati. A kad je vidio, da Ružica 


sbilja sama odlazi, legnuo bi i tužnim okom gledao 


za njom, te se ne bi maknuo sa svoga mjesta, 

dok se ne bi ona vratila, Već na daleko osjećao 
je, kad se ona vraća, te joj onda poletio veselo 
lajući u susret. 

Jednoga dana pošla je opet sama u šetnju. Već 
je nadošlo vrieme večere, a ona se još nije vratila. 
Na jednom prozoru palače stajao je Sorković, a 
na drugom Krušković, te ju izgledavali. Na ku- 
hinjskom se prozoru svaki čas pokazala Magda, 
te gledala prema onoj strani, od koje je izčekivala 
Ružicu. Ivan pako stajao je s inošem Jankićem 
pred kućnimi vrati, a pred njimi hodao je Rolo, 
gledajući ih kao da hoće pitati, kad će poći, da 
traže Ružicu. U to se oglase u isti skoro čas 
s prozora palače dva glasa: »Ajte tražiti gospo- 
dičnu!« I u čas zaori ciela kuća kao jeka: »ajd tra- 
žiti gospodičnu« i sve potrči, a pred svimi Rolo, 
njuškajući i tražeći. U cieloj su kući ostali samo 
Sorković i Krušković, «a kad su napokon i ovi pošli 
za drugimi, začuju naskoro veseli lavež Rolov. Za 
kratko pokaza im se Ružica noseći veliki rukoviet 
šumskog cvieća, a do nje Rolo držeći zubmi rub 
njezine oprave, kao pokazujući, da ju je on našao 
i natrag doveo. 

— Ta gdje si bila tako dugo? reče Sorković 
strogim glasom. i 

— Već je kasno, drago diete, — javi se i Kru- 
šković, 

— Oprostite papa i mama, klikne Ružica za- 
grliv jednoga i poljubiv drugoga, ja sam našla 


30 KUŽIČIN SNUBOK, 


tako liepog cvieća, da nisam mogla odoliti, da ne 
naberem tu kiticu, pa nisam tako ni opazila, kako 
je vrieme prošlo. Ali gledajte samo kako je cvieće 
krasno. 

. — Liepo, liepo. Ali mi smo se bojali, da ti se 
nije šta dogodilo, reče Krušković. 

— Ali molim vas, kako bi se meni šta dogodilo. 
Ljudi mi sigurno ovdje ne će ništa učiniti, ta svi 
vas a i mene ljube. A da bi mi se inače što do- 
godilo, to se ne trebate bojati, jer ja sam odvažna, 
— ali i oprezna, 

— Dobro, dobro, ja znam, da si ti odvažna, ta 
odgojio te je častnik, koji ne pozna straha. Ali ti 
si djevojka, ti već nisi diete, pa se ne pristoji, da 
tako kasno sama okolo lutaš, reče Sorković. 

— Samo da se nije večera pokvarila, dometne 
sjetno Krušković. 

Ružica obeća, da će u buduće pametnija biti, 
ako i za pravo nije razumjela, šta ujak.misli. Nije 
li ona bar sada pametnija, nego li bijaše kao diete, 
pa zašto da sada ne smije kud i kad ju volja. 
Odrasla je u podpunoj bezazlenosti i nedužnosti, 
daleko od svieta, medju samimi dobrimi ljudmi, 
pa nije ni sama opazila, da je od djeteta postala 
mladom djevojkom. Ružin pupoljak rastao je i 
počeo se razvijati, dražestno diete postalo je krasnom 
djevicom. I stric i ujak ne skinuše cielo vrieme 
pogleda s Ružice, premda su bili ljuti, — Sorković 
od sbilje, a Krušković samo radi toga, što se je bojao 


RUŽIČIN SNUBOK. sao * 


pokvarene večere, pa što su ju dulje gledali, to je više 
jenjala njihova ljutina, to im se sve'više razvedrivalo 
lice. A bila je u istinu krasna! Odjevena u laku 


'svjetlo-modru empire-opravu, koja je ostavljala prost 


krasan, labudji vrat, oko kojeg se vijao zlatni 
mljetački lančić, a na ovom medaillon sa sličicom 
smješećeg se angjelka. Nage bile su i biele ruke: 
do preko lakta, te se pokazivala i elegantna nožka. 
Glavicu joj je pokrivao slamnati tako zvani invisible- 
šešir, osut cviećem i obrubljen bielom čipkom, 
koja je donekle zasjenjivala lice. U jednoj je ruci 
imala modri suncobran, a u drugoj kitu šarenog 
cvieća. Lahko, neprisiljeno držanje podavalo je 
cieloj njezinoj prikazi nešto vanredno otmena. Pa 
kako da ne bude mlada 'djevojka dražestna u ta- 
kovoj prikazi! Al tad ona digne svoju glavicu i 
pogleda najprije jednog, a onda drugog svojim 
divnim, modrim okom i obim se pojavi na licu 


zadovoljan, sretan smiešak. Pokazalo im se u pod- 


punoj dražesti i svježini krasno lice. Kosa keste- 
njaste boje ga obrubljuje, visoko čelo nadviruju 
kovrčasti uvojci. Dražestni nosić prpošno strši u 
zrak, te podaje licu zajedno s jamicami u obrazu 
neki obiestni izraz, a kao ružin pupoljak rumene 
ustne svjedoče o životu njezinog bića. Lice 
osuto crvenilom od žurnog hoda, sjaji od veselja i 
milja. A da i svega toga nije, tko da odoli za- 
mamnom čaru modrih očiju i tamne kose. Kao 
da se tračak zlatnog proljetnog sunca preobrazio 

u njezinu prikazu, kao da se sjajni, cvatući dan 
pretvorio u nju! 

Znali su i oni, da im nećakinju ne riesi samo 
tjelesna krasota, znali su oni, da ako joj je vanj- 
ština liepa i dražestna, da joj je i nutrina čista i 
krasna. Vidjeli su, da ona u sebi krije zlatno 
srdce, da ima divnu dušu, da je u nje blaga ćud. 
U nje su poznavali samo dobrotu, blagost i ljubav. 
Ona nije znala za zavist i mržnju, nije znala za 
oholost i hire. I hvalili su bogu dobri starci, što im 
je dao takovog angjela, što im je dao obilno sunca, 
koje će im razsvjetljivati i razgrievati stare dane. 

Kad su poslije večere zajedno sjedili i pušili, 
jedan svoj čibuk a drugi smotku, nije im htio 
obični razgovor na usta. Napokon prekine Kru- 
šković šutnju: 

— Ta naša mala je ipak divno djevojče. 

— Da, ona je jedino žensko biće, koje je čemu. 

— O molim, moja Bibiana nije bila loša. 

— Ah šta, otrese se Sorković, žene ove nisu za 
ništa, jedina Ružica nešta valja, i to jer su ju muž- 
karci odgojili ili bolje, jer sam ju ja odgojio. 

-— Molim, molim, a ja? uzprotivi se Krušković. 

— Da nije bilo mene, ona bi postala baš kao 
sve žene, mehka, nestalna, hirovita itd. : 

— Dobro, dobro, mirio je Krušković. Ali baš 
zato, jer je tako divno djevojče, mene je strah. — 

_ Šta tebe treba biti strah. Naša mala ne će 
nikad ništa zla učiniti, o tom sam baš tako 

osvjedočen kao i ti, koji što šta brblješ. Za nju 
bih svaki čas stavio ruku u vatru, baš kao i ti, koji 
sad zanovietaš, bog znao zašto? 

* — Ali, brate, razumij me. Ta ne bojim se, da 
bi ona — ' 

— Pa što onda govoriš? zapita Sorković. 

— Ja mislim, da bi se jednoga dana mogao 
tkogod naći, tko bi nam ju preoteo. 

— Sto, nama našu malu oteti, našu Ružicu? 
Trista_mu krastavaca! Neka mi samo dodje, 
toga bih ja liepo dočekao: natrag kren, stupaj! I 
najedanput bio bi vani, a da ne bi ni sam znao 
kuda i kako je izašao. Ja bih ga vijao, te bi mi- 


oslio, da je repača zviezda i da ne bi znao razliko- 


vati dimnjačara od svetoga Nikole. Neka mi samo 
dodje, žestio se Sorković. 
— A da ona koga zavoli? zapita opet sasvim 
bojazljivo Krušković. 
— Nije nego još nešta, ta ona samo nas ljubi, 
— Da, ona ljubi samo nas, ali uz to bi mogla 
i kojeg mladića uzljubiti i to mnogo silnijom ljubavi. 
— Vidiš, vidiš, brate, na to nisam ni mislio. Ali 
to bi bilo strašno. Ta što bi mi bez naše male? 
— Da, što bi mi bez naše male? javi se kao 
jeka Krušković. Kad u jutro dodje, da nam nazove 
dobro jutro, pa nas poljubi, onda je zajutrak tako 
tečan i sladak. a : 
E Ja ne bih mogao bez tog poljubca ni kave 
Piti. Pri 


*2 

— Pa kako nam liepo kod objeda jelo dodje- 
ljuje, svakomu njegov najmiliji komad. Ne bi ona 
n. pr. od pileta nikada tebi dala bielo meso, a 
meni crno. Ne, ona dobro znade, da ja radje jedem 
prsa, a ti bocu, pa svakomu dade svoje. 

— A onda poslije objeda donese tebi tvoju 
smotku, a meni moj čibuk, pa nam ih sa svojimi 
sitnimi prstići zapaljuje, razpredao je dalje Sorković. 

— Ili ako je osobito dobre volje, onda i sama 
potegne prva dim, pa onda kašljuca i smije se 
sama sebi, da joj suze na oči naviru. 

— Da, da, svigdje vidimo njezinu milu i brižnu 
ruku, a to da sve najedanput prestane, da nam 
bude kuća prazna i tužna. Kad samo pomislim, 
da bi kakov god strani nitković mogao sve te 
ugodnosti imati, a nam da ne ostane ništa. 

— Kao da smo ju mi za kakvog goder stranog 
čovjeka odgojili, žestio se i Krušković. 

I oba se zamisliše, napokon se Sorković strese: 

— Mi ne smijemo dozvoliti, da do toga dodje, 
mi moramo gledati, da takovu katastrofu zaprie- 
čimo. : 

— Da, mi moramo da katastrofu zapriečimo. 
Ali kako? reče Krušković, 

— To ćemo već vidjeti. Za sada ne ima pogi- 
belji, dok nitko k nama ne dolazi i Ružica nikamo 
ne polazi. 

— Ali ako mladež vidi Ružicu? 

— To ne smije da bude, odsječe Sorković. 


ti 


--—— 

.— Ta mi ne možemo diete zatvoriti, 

— Ali ju možemo čuvati, da se ne sastaje s mla- 
dimi ljudmi, moramo ih odbijati, da u obće ne će 
ni pomisliti, da ovamo dodju. Pogibelj istom na- 
staje, kad s kojim mladićem više obći. 

Krušković zafićuknu tanko, 

— A što ti fićukaš kao kakav kočijaš? Šta ti 
nije pravo? upita zagrižljivo Sorković. 

— Eh, brate Hektore, sad vidim, da ti ne znaš 
što je ljubav. To ti ne dolazi uviek jednako. Je- 
danput istina dolazi polagano, da joj možeš pratiti 
razvoj. Ali drugda ne znaš odkuda najedanput kao 
bljesak spopadne čovjeka i tu je, uz to mahnu 
rukom po zraku, kao da bi muhe lovio, i kad 
otvori ruku bila je sbilja muha u njoj.. Vidiš baš 
kao ova muha, ja je nisam lovio, a ipak sam ju 
uhvatio, tako ti je to. Znam ti ja to, brate moj, 
nisam ja zalud prošao svu školu ljubavi. 

—- A što da onda radimo? 

— Ne možemo ništa, nego da čekamo, a po- 
kaže li se kakav sumnjivi znak, pokupimo našu 
malu, pa bjež s njom. — 

— Kakav bježati, uzprotivi se Sorković, ja još 
nisam nikad bježao. 

—> Dakle ćeš morati, da prviput u životu bježiš, 
jer je to još jedini liek. U ostalom ona je još tako 
bezazlena, te mislim, da se tako skoro ne trebamo 
ničesa bojati. 

— Nu svakako treba, da budemo na oprezu, 
te da se pripravimo na obranu. Naš je položaj 
laglji i ugodniji kao branitelja, nego li će biti na- 
padaču, zaključi Sorković razgovor. 

A i sbilja malo je bilo pogibelji, da bi se Ru- 
žičino srdce probudilo. Osim ukućana riedko je 
koga vidjevala, ona nije nikamo polazila iz Kru- 
škovca, a i k njim nije skoro nitko dolazio. Sor- 
ković nije nikamo zalazio, jer se nije mogao s nikim 
složiti, a Krušković se s vremenom takodjer odučio 
pohadjati susjede. Jedini gosti, koji su k njima za- 
lazili, bili sa domaći župnik Vugrović i učitelj Bo- 
rovac, koji je Ružicu podučavao, sa svojom ženom 
i kćeri. Župnik bio je mali okrugli čovjek, crvena 


uviek se smješeća lica. Bio je neprestano vesele volje, | 


a dobričina, kakova je trebalo tražiti: uviek uslužan 
i ljubezan, Osobito je volio dobar objed ili večeru, 
a poslije toga partiju taroka. On je često zalazio u 
Kruškovac, jer su i Sorković i Krušković bili ve- 
liki prijatelji toj plemenitoj igri. Uviek je sa sobom 
nosio igru tarokovih karata, jer čovjek nikada ne 
zna, šta ga čeka. Bilo mu se jedanput slučilo, da 
je, idući sa Sorkovićem i Kruškovićem pregleda- 
vati vinograde, iznenada navalila oluja i oni se 
morali sklonuti u vinogradsku kliet. Tri sata su 
ondje probavili, a da nisu imali druge zabave, 
nego motati palce ili bubnjati s prsti po stolu. I 
onda je odlučio, da ne će nikud i nikamo van u 
?rkvu bez karata; a toga se je i strogo držao. Bio 

je izvrstan igrač, samo ako bi ga vino prevladalo, 
onda jao si ga njegovom drugu, a veselo protiv- 
nikom. Tko je htio, mogao bi ga do kože svući. . 
Tad bi mu se znalo dogoditi, da je tjerao do jeda- 
naeste jedinice i onda — ostao volat, Protivnikom 


* doduše ni to ne bi pravo bilo, jer im nije dao da 
oni igraju, ali on bi se tad tako veselo svojoj ne- 


sreći i njihovoj zlovolji smijao, da nije moguće bilo 
osbiljno se razljutiti. 

Učitelj i njegova obitelj bili su veoma skromni 
i jednostavni ljudi. Borovac je bio dug i suh. Kad je 
kamo polazio, uviek bi obukao crno odielo, kojega 
mu je kaput malne do gležanja sezao, tako da je 
izgledao kao kakov dugi crno oličeni stup. Kad 
bi se naklonio, previnuo bi se u sredini, kao kad 
se britva sklapa. Uviek je bio miran, bio gotovo 
šutljiv, te bi se u društvu jedva iz njega rieč 
izvukla. Samo nešta moglo ga uzbuniti iz njegovog 
mira, taj čovjek poznavao je.samo jednu strast, a 
to je bila »morska zmija«. Pomno sabirao je po 
svih dnevnicih i časopisih, po knjigah viesti o tom 
čudovištu, te ih prepisivao u posebnu bilježnicu. A 
kad bi opet našao koju novu vrst, onda bi letio 
od znanca do znanca: 

— Jeste.li čuli »Atalanta« brodovlastnika How- 
sipsa iz Edinburgha — kapetan Limler — vidio je 
kod Hebrida morsku zmiju. A vi još uviek dvojite. 
Sasvim točan opis pridodan je njegovu izvješću. 
Šestdeset Seiko duljine, na ledjih tri velike peraje, — 

“i sad bi sliedio točan opis, izprekidan uzklici srdčbe, 
što mu slušaoci još uviek ne će da vjeruju. Su- 
.pruga mu Marta bila je za malo manja, ali zato 
bar triput tako široka kao Borovac, tako, da kad 
bi .on iza.nje stao, ne bi ga bilo ni mrvičak: vidjeti 
Bilo ju je smiešno gledati, kako se trsi, da ne bude 
nikomu na putu, da se što laglje kreće i da što 
tiše govori, ali bi ju naskoro prevario glas, te bi 
počela grmiti svojim dubokim altom kao kakav 
stražmeštar, kad novake vježba. Svoga je supruga 
obožavala i uzdizala oči k njemu nekim osobitim 
strahopočitanjem, ta on je nju neuku kćer seoskog 
kramara učinio »gospojom učiteljicom«. Kako je 
već počitavala stališ i znanje svoga supruga, tako 
je gotovo izgibala pred gospodom pukovnikom i 
vlastelinom. Kći im Pepica bila je suhonjava, vi- 
soka djevojka, svjetlo-plavih kosa i očiju bez svake 
boje i izraza, blieda i bezkrvna u licu, a uz to 
nespretna u ponašanju i nesigurna.u govoru. Njezin 


je uzor bila živahna i otmena Ružica, pa se trsila, 


da ju oponaša u njezinih kretnjah, ali najjednostavnija 
kretnja, koja je u Ružice bila dražestna, postala je 
u nje nesgrapnom. U koliko su dozvoljavale otčeve 
prilike, sliedila je i u odielu Ružicu, ali na njoj je 
svako odielo visilo kao na kapnjaku; i ona je u 
svakom izgledala kao strašilo. Ali bila je dobra i 
uslužna, te je bila blažena, kad je mogla sjediti do 
Ružice, držati njezinu ruku i gledati ju Tad bi joj 
se oteo teški uzdah iz grudiju i ona bi rekla: 


LA 

— Oh, kako bi ja sretna bila, da sam takova 
kao što si ti Ružice. 

— Ta idi; Pepice, svatko mora da je sa svojom 
sudbinom zadovoljan: Zašto da mi zavidjaš, ta ti 
si tako dobro i milo djevojče, | 

— Ati si tako liepa i krasna, tako otmena. 
Meni se uviek pričinjaš kao kakova začarana kne- 


ginja i ja neprestano čekam, kako će doći po tebe 


kakav knez ili kraljević i odvesti te u svojoj sjajnoj 
kočiji. ; 

— Hahaha, nasmije se Ružica. Ti si mala luda. 
Ja sbilja ne znam, tko da po mene dodje, ta nitko 
za mene ni ne zna. A i pitanje je, da li bi ja 
htjela otići, kad mi je ovdje tako liepo, i kad sam 
tako sretna i zadovoljna. Pa onda da ostavim moje 
mile starce, ta što bi papa i mama bez mene, oh, 
oni bi bili kao izgubljeni. 

— Ali ipak će jednoga dana netko po tebe doći, 
a ti ćeš rado s njime otići. ' 

— Tko to zna? odgovori Ružica i zamisli se. 

Da, ona je bila sretna i zadovoljna, njezin joj je 
život tekao u miru i bezbrižnosti. Svaku želju iz- 
punjali su joj ujak i stric, sve ju je okružavalo lju- 
bavi i štovanjem, A ipak je bilo časova, gdje ju 
je obuzela neka neodoljiva žudnja, koje si nije 
znala protumačiti, gdje ju je zaokupila neka tajna 


- slutnja, da će doći neka viša moć, koja će ju svu“ 


obuzeti, koja će ju sasvim izpuniti. I ona se vese- 
lila toj moći, želila ju, jer je ćutila, da to mora 

biti nešta voljka, sladka, prelestna. I žudeći ju, bo- 
jala se je rije, jer će ju ona odkinuti od njezinih 
milih, «odkinuti od one grude zemlje, na kojoj je 
_proživila toliko sretnih i blaženih časova. Tako je 
u njezinoj duši nastao neki nemir, kojemu ali nije 
uzroka bilo; nastalo neko kolebanje, jer nije znala, 
smije li se veseliti onom času, kad će ju savladati 
to čuvstvo ili se ga mora bojati. Ali ona nije po- 
znavala kakovo je to čuvstvo, nije znala što će 
doći. Istom sada postalo je jasno. Njezina duša, 
njezino srdce probudilo se, žudilo, čeznulo. Nu 
ipak ostajala je mirna, ako joj se kojiput dogo- 
dilo, da je vidjela kojega mladoga čovjeka. U prvi 
mah, kad bi vidjela mladenački u nju upravljeni 
udivljeni pogled, ona bi se uzbunila, ali njezino 
srdce ostalo je mirno. I sad je bilo časova, da 
je dvojila o ljubavi, da se je sama smijala svojim 
slutnjam, — ali tad bi ju opet svu obuzela čeznja i 
Nada 4644: 


Za mise je Ružica mirno klečala u svom klecalu, , 


pobožno se moleći Svevišnjemu, kad ju obuzme 
neki nemir. Neodoljiva neka sila počela ju buniti. 
A da nije znala zašto, obuze ju neki strah, neka 
slutnja, kao da ju čeka nešta vanredna. I ona 
htjede, da u što vrućoj molitvi zatomi to nepo- 
znato čuvstvo, nu nije joj išlo tako iz duše kao 
inače. Tad slučajno uzdignu svoje oči i opazi dva 
sjajna, crna oka, upravljena u nju Brzo opet 
pognu glavicu i moljaše još usrdnije. Al te je oči 


ze 

nisu nikad ostavile, svuda su ju sliedile, — ona se 


nije mogla oteti njihovom dojmu. Postajala je za- 
mišljenom, te je rado potražila šumsku samoću, da 
ondje u miru počiva i da se može bez smetanja 


podavati svojim sanjarijam. 


I opet je sjedila na svom. najmilijem mjestu u 
šumici. Sa svih strana ju obkoljivala tišina, samo 
jedva ćutljiv dašak zraka treperio je lišćem i igrao 
sunčanimi traci, koji su gdjegdje prosjevali, te :pa- 
dali na gustu travu i mahovinu, koja je pokrivala 
šumsko tlo. Te male, sjajne točke poskakivale su 
simo i tamo: sad bi se javile ovdje, sad bi izginule 
ondje. A Ružica gledala je tu njihovu igru, pa kad 
bi koji tračak jače zasjajio, uzbunila bi se, jer bi 
se sjetila sjaja onih očiju. Ona je ćutila, da te oči 
stvaraju silnu promjenu u njezinom životu, da ju 
preobrazuju A sve je bilo tek kao san, ona nije 
za pravo ni znala, da li je sbilja te oči vidjela ili 


su joj se samo pričinile, a ako i je istina bila, ona 


nije znala čije su, kakov je onaj. Ona se nije usu- 
dila u crkvi da uzdigne oči, da pogleda na ono 
mjesto, a ipak bi tako rado znala, tko joj buni 
mir, tako je žudila da ga vidi, 

Tad uzdignu glavu Rolo, koji je do nje mirno 
ležao, položivši glavu na svoje prednje noge, te 
zatuča tiho. Ružica uzdignu glavu, te se ogleda i 
opazi opet ona dva crna oka, kako ju gledaju, 
a onda i cielu osobu. Nedaleko stajao je mladić, 
obučen u .lovačko odielo, s puškom o ramenu. 

Kad vidje, da ga je opazila, skinu duboko šešir 
te se pokloni, a ona mu sva sbunjena i zažarena 
odzdravi. A tad ustane brzo, zovne Rola i po- 
bježe kao plaha srna. ' 

Sad ju nisu više pratile samo one crne oči, sad 
ju je pratila i zaokupljala ciela prikaza. Krepka, 
 muževna slika, osbiljno, ali uz to ljubežljivo lice 
svu ju je obuzelo. I što je više mislila, to se ga 
je više sjećala; sad se je sjetila njegovih tamnih 
brkova, sad njegovih smješećih se usana. A kad 
bi došla u crkvu, onda bi se kao nehote dignuo 
njezin pogled do onog mjesta, gdje ga je prviput 
vidjela. Ako ga je opazila, ona bi se razveselila, a 
ako ga nije bilo, raztužila, pa ipak stidila bi se pred 
njim, jer nije znala, što će si o njoj misliti, pošto 
je onomadne, opazivši ga u šumi, onako izne- 
nada pobjegla. Bojala se je, da će ju držati ne- 
spretnom ladanjkom ili nezrelom guščicom. Rado 
bi znala tko je, ali se nije usudila nikoga pitati, 
bojeći se, -da joj ne opaze uzbunjenosti. Pepica ju 
je doduše višeput pitala, što joj je, dražkala ju 


smješeći se, da je zaljubljena, ali ona joj se nije | 


usudila povjeriti, nego se tako razljutila, da je i 
ova prestala govoriti, sudeći, da mora ipak biti 
tako, kako naslućuje. A Ružici je sad težko bilo 
bez Pepičinog dražkanja, ona je žudila, da ima 
. nekoga, koga bi mogla pitati zanj, s kim bi mogla 
govoriti o njem 

* 


/ 


2 +. 


RUŽIČIN 'SNUBOK. 43 


Sorković, Krušković i župnik sjedili su poslije 
večere za stolom, te igrali tarok. Danas je župnik 
bio baš osobite sreće, te se je od srdca smijao, 
kad bi dobio koju igru i gledajući, kako se kupić 
novaca pred njim sve više množi. Sorković je 
nešta ljuto gledao, jer je većinom dobivao loše 
karte, a Krušković pratio je igru svakojakimi, sad 
dobrimi sad lošimi doskočicami. On je jedini bio, 
u koga se je vidjelo, da samo zato igra, da se 
zabavlja, pa mu je svejedno bilo, da li idu šale na 
njegov ili na tudji račun. Ako je tko pogriešio 
ili izgubio igru, rugao se njemu, ako li on sam, 
rugao se samom sebi. Kad su i opet razdieljene karte, 
kimnu župnik nekoliko puta glavom, a onda reče: - 

— Solo. Jedanaest taroka, tous les: trois, pagat 
ultimo, a onda mu lice zasja neobičnim ponosom 
i on udari šakom po stolu i doda još — i volat! 

Sorković pogleda župnika biesnim pogledom, pa 
da će izigrati. Ali ga Krušković, koji se u početku, 
dok je župnik redom oglašivao, kod svake rieči 
više pogruživao, zaustavio čuvši volat, pa opet 
sunuo u vis: 

— Župnik izigrava. Ali čekaj! klikne pa onda 
počne premišljavati. Tipkao je redom sad po jednoj 
svojoj karti, sad po drugoj, a onda tipnuo na stol, 
onda opet tipnuo prstom na tallon, pa opet tipkao 
dalje po kartah i po stolu. Zatim pogleda pronicavo 
župnika kao da mu hoće s lica pročitati što ima. 
Napokon uzdahne i reče: 

— Contra volat! 

Župnik ga pogleda začudjeno, ali i preplašeno. 
Sorković skoči sa stolice, da opet odmah sjedne. 
Napokon pregleda župnik još jednom svoje karte, 
pogleda kupić novaca a pred sokom, slegne rameni 
i reče: 

— Recontra! ' 

Sad već Krušković nije razmišljavao, nego pukne 
. kao iz puške: 

— Sub! 

Igra se razvije, sve je bilo tiho, samo kadkad 
bi župnik ili Krušković snažnije udario kartom o 
stol, dočim je Sorković sasvim mekanički doba- 
civao svoje karte, — ta on nije u toj igri ništa uči- 
niti mogao. 


Napokon padne župnikova šestnaestica i na nju: 


Kruškovićeva petnaestica. Župnik skoči sa stolice 
i položi slavodobitno ostale karte, a Sorković udari 
biesno šakom o stol: 

— A na koga vraga si ti contra dao? Zar si 
mislio, da ćeš s rukom zadržati volat. 

— Molim, ja sam kombinirao! Da koji visoki 
tarok leži, onda bi bila moja petnaestica Jobra. 

— Tako, ti si kombinirao! Ja ne pojmim, kako 
ti možeš kombinirati. Pa kad ti već vrag nije dao 
mira, što si još onda išao subcontrirati, ta to je 
grozno! 


— Ali molim, branio se Krušković, no Sorković 


upadne mu u rieč: 

— Da ovamo posadiš staru na pol sliepu babu, 
ona bi bolje igrala. 

— Ali neljuti se, dragi Hektore, ja uvidjam, da 
sam kriv, pa ću za tebe platiti. 

_— Što, ti ćeš za mene platiti? Ja ne trebam 
da tko za mene plaća. Ali to ti velim, da je 
ljepša zabava dati si zube vaditi, nego s tobom 
tarokirati, ' 

Krušković se sav preplašen stisnuo u svoj stolac. 
U taj čas nije ćutio da živi, pa da je sam neča- 


o ostivi došao, da ga u pakao povede, on bi drage 


volje s njim pošao, samo da izbjegne šurjakovom 
karanju i. župnikovom porugljivom smiehu, Sor- 
ković je šetao velikimi koraci po sobi, te se svaki 
čas otresao, župnik se je vrtio na svom stolcu, 
smijući se pridušeno i gladeći si od zadovoljstva 
trbuh. Nu kad župnik zapita Sorkovića, hoće li 


nastaviti igru, mahne doduše prezirno prema Kru- 


škoviću, onda mu reče: 

— Čuješ, da mi nisi pravio više takovih ludorija, 
pa sjedne opet k stolu. Igra se nastavi, ali nije tekla 
kao i prije. Krušković je sada bojazljivo igrao; 
prošla ga je dobra volja i šala, gdje je vidio, kako 
se Sorković ljuti, a gdje mu je i uslied lako- 
umne igre gotovo sasvim splasnuo kupić novaca. 

Najedanput položi Sorković karte i reče: 

— Čuješ, reverendissime amice, što ti sudiš o 
našoj maloj? ! 

Župnik ga začudjeno pogleda, a onda so 

— Što bih sudio, djevojka je, da joj ne ima na 
svietu para, Čast — ' 

— Ne pitam te ja to. Valjda si opazio, da se 
je u zadnje vrieme nekako promienila. 

— Da, promienila, dometnu nujno Krušković. 

— Nije više tako vesela kao prije. 

— Nije, nije, potvrdi i opet Krušković, 

— Ne pjeva, ne smije se, reče Sorković. 

— Ne jede, ne pije, dometnu Krušković, 

— Gle, gle, što to čujem? začudi se župnik. Da 
nije možda bolestna? A što ljudi božji ne zovete 
Wondenku ? 

— To smo se i mi bojali, pa smo ju pitali, ali 
ona reče, da joj nije ništa. 

— Zvali smo i Wondenku ; ovaj ju svu pretražio 
i izpitao, pa je i on rekao, da nije ništa, reče 
Krušković. 

— A opet. nije stvar čista, javi se zabrinuto 
Sorković. 

Župnik se zamisli, onda kimnu glavom, Haopio 
se lukavo, pa reče: Aha! 

— Što aha? zapitaše oba u jedan glas. 

— Kad nije bolestna, onda je stvar sasvim jed- 
nostavna. Puella amat, — djevojka ljubi. 

— Za ime božje! kliknuše oba u jedan glas. 

— Pa što ste se preplašili, kao da sam vam 
rekao, da ju je nečastivi obsjeo. A bar je stvar 
sasvim naravska; te se u obće čudim, da niste vi 
sami na tu misao! došli, Sedamnaest godišnja dje- 

vojka, kad na jednom prestane pjevati i jesti, onda 
je zaljubljena, Pa to _ moram ja, svećenik, da vas 
učim! Ne čudim se tebi, amice pukovničej; ali ti 
Kruškoviću, da ti te znakove ne poznaješ, tomu 
se čudim. Vidi se revera, da si ostario. 

— A što sada? zapita Sorković. 

— Što sada? Ta i to je sasvim jednostavno. 
Ona ljubi njega, on ljubi nju, jer ne bi moguće 
bilo, da se nadje mužka glava, koja se ne bi preko 
ušiju u Ružicu zaljubila, kad ju vidi: Eto, i ova 
moja sieda glava, da ne nosim ovo ruho, ne znam 
ne bi li počinila kakovu ludoriju, izpriča župnik 
sramežljivo. Ako je dakle pošten i pristao čovjek, 
imat će pop t. j. ja posla, 

— Ne to ne ide, odvrati Krušković. 

— Ja plane ne razumijem, zašto da to ne ide? 

— A što ćemo mi bez nje? Mi ne damo naše 
male, reče odrješito Sorković. 

— Vi ne date vaše male! nasmije 'se župnik 
grohotom, ali se u brzo uosbilji. A vi ni ne znate 
o kom se radi, ne znate, ne ovisi li o tom sva 
sreća Ružičina. To je tvrdoglavo, to je bezbožno, 
to je — 

— Govorio ti što mu drago i koliko ti drago, 
mene lje ne ćeš obratiti. Ja znam, da je Ružica sva 
naša sreća i svjetlo naših starih dana, jedino naše 
veselje, pa da sad dademo, da nam ju kakav god 
Stranac otme, ljutio se Sorković. 

— To je baš tako, kao kad bi se čovjek pri- 
učio električnom svjetlu, a ti mu ga'onda uzmeš 
i dadeš mu lojanicu, pridoda Krušković. 

— Baš tako, pravo imaš, brate Pavle, to si vrlo 
pametno rekao, Mi ne damo našeg električnog 
svietla. i 
— Ej, samo da se ne prevarite, jer »ostavit će 
žena roditelje i sliedit će muža svog«, veli sveto 
pismo. ' ' : 
— To ćemo još vidjeti, reče Sorković. 

— Da, to ćemo još vidjeti, dometne Krušković. 

— Ali, ljudi božji — započe opet župnik, no 
onda mahne rukom, kao da će kazati, da se 
nije vriedno prepirati. Znate, što vam želim: daj 
vam bog zdravu pamet, da, zdravu pamet! A ne 
bi bilo loše, da si kod židova kupite soli, pa da 
si pamet posolite. To vam. velim ja, Janko Vu- 
grović. Ta vi ste — ja sam ne znam, što bih 
vam rekao, ali svakako ništa liepa. A sad s bogom, 
i liečite svoju pamet! To reče, okrene se i ode, 
ostavivši Sorkovića i Kruškovića zapanjene. 

Za kratko dodje u sobu Ružica, te se začudi, 
kad opazi same Sorkovića i Kruškovića. 

— A gdje je gospodin župnik? zapita. , 

— Otišao je, odgovori Krušković. 

— Otišao a da mi nije ni s bogom kazao? 
Tomu se veoma čudim. Zar se je razljutio? 

— O bože sačuvaj, kaza Sorković, samo ima 
nešto silna posla. ' 

— Sada u noći? zapita začudjeno Ružica. 

— Da, da, sasvim je zaboravio, da mora još 
nekakove spise pregledati. Mora da je nešta veoma 
važna, jer čim se je sjetio, skočio je i pobjegao, 
a da nam je jedva »s bogom« kazao, a nije htio 
ni da još jednu čašicu »za dobru, lahku noć«  iz- 
pije. Bojim se, da će siromah zlo spavati, smijao 
se sad Krušković, gdje je vidio kako je ljepo 
izlagao. 

— Hajd, sjedni ti sad k nama, naša mala, eto 
ovdje medju nas, da se još koji čas porazgovorimo, 
reče Sorković, 

Ružica sjednu medju nje, pa uhvati svakog za 
jednu ruku. Sorković i Krušković sjedili su do 
nje i gledali ju, te jedan drugomu namigivao, neka 


* započne. Napokon uzdahnu Krušković duboko i 


reče: 

— A kako ti se, moje zlato, dopada Rumen- 
kina mlada telica? 

— Oh kako je liepa, pljesnu Ružica pustiv ruke. 
Tako je mala i tako liepa, rumena s bielimi pje- 
gami, Pa da znadete, kako je smiešna! Ne može 
još čvrsto na noguh stajati, pa se njiše neprestano 
simo i tamo. Ali mene već pozna, da, sbilja me 
pozna! Kad sam danas došla k njezinom odjelu, 
ona je odmah došla do ograde, 


— Vidiš, vidiš, čudio se Krušković, pa kako to 


tebe veseli ! 
— Pa zašto da me ne veseli? 

— Znam, znam, da te veseli, prihvati sad Sor- 
ković rieč. Ti si dakle rado ovdje kod nas? 

— Ali, mama, takovo pitanje! Kako ne bih bila 
rado kod vas, kad ste tako mili i dobri, pre- 
dobri, da predobri. Ta vi samo živite za mene, 
brinete se i skrbite za moje dobro. A ja sam vam 
tako neizrecivo zahvalna, ja vas tako ljubim i 
štujem, reče Ružica i ogrli starce, a ovi si tronuti 
potajno trli suze. i 

Poslije male stanke, dok su se oporavili od ga- 
nuća, nastavi opet Krušković. 

— Vidiš, mala, i mi tebe ljubimo, ti si svjetlo 
naših starih dana, pa je sva naša težnja, da te 
vidimo zadovoljnom i sretnom, a za naš dio smo 
zadovoljni, kad nas ti samo malo ljubiš. 

— Ja, da vas malo ljubim? Oh, ti zločesti papa, 
ti se šališ, Vaša mala da vas samo malo ljubi! 

— Dobro, dobro! Znademo mi, da nas ljubiš, 
odvrati Sorković, pa smo veseli, kad čujemo, da 
si uz nas sretna i zadovoljna. Mi smo se samo 
bojali, da nisi zadovoljna, pa da nam najednom 
ne pobjegneš. 

— Da vam pobjegnem? nasmije se Ružica. Ja, 
koja svaku večer boga molim, da mi vas još dugo, 
dugo, do skrajne granice mogućnosti uzdrži! 

— A misliš, da ne će nikad doći čas, kad ćeš 
ipak želiti, da nas ostaviš? zapita Krušković. 

Ružica se smete od tog pitanja. U jedan mah 
joj se prikažu one sjajne crne oči, prikaže joj se 


= 

milo, osbiljno lice, junački stas onog mladog lovca, 
kojega je nedavno u šumi vidjela. Ona je znala, 
da je ovdje sretna i zadovoljna, ali je ćutila, da 
bi mogla još sretnijom biti. I ona .nije znala, što 
da stricu na njegovo pitanje odgovori; ćutila je da 
bi lagala, da ga poreče, a da bi dobrim starcem 
prouzročila veliku bol, da ga potvrdi. I ne znajući, 
što da odgovori, šutila je, — al ta šutnja bila je rje- 
čitija od stotinu rieči, jer ju starci dobro razumješe. 
Sad su uvidjeli, da župnik imade pravo, da je 
nadošla neka viša, jača moć, koja im prieti oteti 
njihovo miljenče. Preplašiše se toga videći, da je 
ono, čemu se nisu tako skoro nadali, već nastu- 
pilo, da već sada počimlje za njih borba. Zamisliše 
se oba, ne znajući, bi li dalje govorili, bojeći se, 
da kojom rieči ne uzbude čuvstva, koje možda 
samo driema u Ružičinom srdcu. Napokon ipak 


.nastavi Sorković: 


— Vidiš, ti imaš ovdje u nas sigurno zaklonište. 
Tu ne dopire do tebe ništa neugodna i zla, a u 
svietu toga imade dosta i predosta, Ti živiš ovdje 
mirno i bezbrižno, gledaš lake duše u budućnost, 
veseliš se sadašnjosti. Sviet, kad se ga gleda iz 
daleka, pa čuvstva i misli, koje njim vladaju, priči- 
njaju se liepimi i zamamljivimi. Ali kad se dublje 
zaviri u taj život, onda se vidi, kako je sve plitko 
i ništetno, vidi se, da mu je sjaj kriv, da su čuvstva 
lažna, da su misli površne. 

— Da, tako je, potvrdi Krušković. Sviet je zao, 
sebičan i izkvaren. 

— Vi svakako bolje poznajete sviet od mene, 
ta ja ga gotovo ni ne poznajem. Ali ja ipak još 
imadem vjere, da ima u njem dobrih ljudi, da 
nisu svi zli Kako bi inače vas dva, koji ste 
tako dobri i blagi, mogli ostati ono, što jeste? 
Vas zavarava prevelika ljubav i briga za mene, ali 
ja sam tvrdo uvjerena, da u svietu još imade čistih 
i vjernih čuvstava, da ima uzvišenih i plemenitih 
misli. 

Sorković i Krušković uvidješe, da na ovaj način 
ne će ništa postići, pa prekinuše razgovor. Kad je 
Ružica u obično vrieme pošla na počinak, ostadoše 
još dugo zajedno dogovarajući se, što da učine. 

Sliedeći dan očitovaše Ružici, da će ona s ujakom 
na put. Ružici je težko bilo otići. Ona je molila, 
da ostanu, jer da si ona ne želi vidjeti svieta, ali 
joj odgovoriše, da ona ne može uviek ostati u 
toj samoći, da mora nešta vidjeti i steći izkustva. 
Onda je opet govorila, da kako će »papa« ostati 
sam, da neka počekaju, dok i on može poći. Nu 
sve uzalud, svaki su joj razlog pobili, ako i je 
Kruškoviću jako težko bilo reći, da se za njega 
ne brine, on da imade mnogo posla, pa će mu 
već vrieme proći, a svieta da je već dosta vidio, 
On da rado ostaje kod kuće, pa će i Ružica tim 
radje ovdje biti, kad na svoje oči vidi, kako je 
drugdje. 

Za oproštaj pozvaše župnika i učitelja s njegovom 
obitelji na večeru. Župnik se je potiho smijuckao, 
kada je čuo, da Sorković s Ružicom na neko 
vrieme odlazi. Pogodio je namjeru. Nije se nadao, 
da će što postići, — ako Ružica već istinski ljubi — 
tim što ju udaljuju, ali se je ipak veselio, da će ona 
nešto vidjeti i razveseliti se, te dobiti novih poj- 
mova i zorova. Učiteljevi bili su svi zapanjeni, kad 
su čuli, da će Ružica na daleki put, a osobito 
učiteljica i Pepica, koje nisu još ni u Mariji Bistrici 
bile. 

— A kuda ćete to sve putovati? zapita uči- 
teljica. 

— Poći ćemo najprije u Beč, onda u Prag, pa 
proći odande krasnimi predjeli Solnogradske, Ti- 
rola i Koruške te se vratiti preko Trsta, a možda 
da skočimo i u Mljetke. 

— Pa u Beč ćete! Oh Ružice, kako si ti sretna! 
Vidjet ćeš kralja i kraljicu, govorila je učiteljica, 
vidjet ćeš — htjede da nastavi, ali tu već nije 
znala, što bi Ružica još vidjeti mogla. 

Pepica držala je Ružičinu ruku i zadivljeno ju 
gledala, ne usudjujući se da što reče, već samo po- 
zorno slušajući svaku rieč i klimajući uz to lagano 
glavom kao da povladjuje i da se već unapred veseli, 
što će sve krasna njezina Ružica vidjeti. I učitelj 
je pomno slušao, a kad začuje ime »Trst«, zakriese 
mu se oči. Dugo se je pripravljao kao da će što 
reći, dok napokon za jedne stanke ne izlane: 

— Gospodine pukovniče, vi: ćete doći u Trst, 
vi ćete vidjeti more, pa možda vas i posluži sreća, 
da vidite morsku zmiju — 

Sve prasne u gromovit smieh, samo učiteljeva 
žena plašno je gledala, ne znajući čemu se svi 
smiju. Učitelj bio je zapanjen s učina svojih rieči, 
On bi se bio možda našao uvriedjenim, da se je 
usudio i da mu je u obće mogla doći pomisao, 
da bi ga takova gospoda htjela vriedjati. Napokon 
kad se utaložio smieh, reče mu Sorković otimljući 
se još uviek smiehu: 

— Budite uvjereni, ako vidim morsku zmiju, ja 
ću ju uhvatiti i donijeti vam ju. 

Sad nije učitelj znao, bi li se zahvalio pukovniku 
na usluzi, ili mu se ovaj možda podruguje, pa od- 
luči, da je bolje šutiti. Istinabog, pukovnik je junačan 
“čovjek, zašto ne bi on mogao, da uhvati morsku 
zmiju? Ta on ju najkašnje ne treba sam hvatati, 
već može dati nalog drugim, ribarom i mornarom! 
On je napokon veliki gospodin! Al čemu se onda 
svi tako smiju? 

— Liepo će ti biti, amice pukovniče, progovori 


sad župnik, tebi i Ružici! Vi ćete se zabavljati do: 


mile volje, al težko nama, — koji ostajemo. 

— Da, da, težko nama, potvrdi Krušković, a za 
njim svi ostali. Nu kad je župnik opazio, da su se 
njegove rieči svih tužno dojmile, nastavi opet: 

— Težko će nam, istina, biti!... Sve bi lako 


bilo, da imademo koga, s kim bi tarokirali. Ali 
E 

ova šeprtlja nije za ništa, — još bi prije Rolo naučio 
tarokirati nego on. 
— Oh, molim, uzprotivi se učitelj. 

— Gle, gle, pa taj se još brani, uzvrpolji se 
župnik, a ja sam mu jednom škiza uhvatio. 

— Ali molim, ja nisam znao, kad troula skupa 
padne, da je onda list pagatov, 

— Toga nisi znao? nasmije se župnik. Ali što se 
prepiremo? Sve uzalud, od tebe nikad tarokista, 
ni karte ne znaš miešati. Ne pojmim, kako je u 
obće vlada mogla ovamo namjestiti čovjeka, komu 
manjka za ovaj prediel tako važna sposobnost! 

Tako se nastavljalo sad u šali i dražkanju, sad 
opet u ozbiljnom razgovoru o putovanju te ktra- 
sotah i zanimivostih, koje će vidjeti. Učiteljica je 
preporučala Ružici, da se samo toplo obuče, jer se 
je već mnogo ljudi na željeznici prehladilo, što 
opet izazva buru smieha, osobito kad se je učiteljica 
branila, da je ovdje doduše ljeto, ali Beč da je 
ipak prema sjeveru! 

Kad je kazalo dobrano već bilo 'odmaknulo, 
predloži župnik, da se još izpije čaša vina za 
»sretan put«, a onda opet za »sretan povratak«. 
Iza toga se grlilo i cjelivalo, plakalo i opraštalo, 
te molio jedan drugoga, neka ga ne zaboravi, 
Župnik je još Sorkoviću doviknuo, ako baš ne bi 
našao morske zmije, neka barem donese koju igru 
tarokovih karata, vidi li gdje koju s liepimi kipci. 


BG RUŽIČIN SNUBOK. 


Razstanak bio je težak i starcem i Ružici: Sor- 
ković, da sakrije svoje ganuće, mrgodio se i psovao 
kočijaša, Krušković jedva suzprezao svoje suze 
a Ružica je plakala, praćena od sve služinčadi, 
koja je stajala oko kola, tarući si suze i jadikujući, 
kao da sprovadjaju mrtvace. A i Rolo, kao da je 
znao što se tu sgadja, obilazio oko Ružice, ta- 
rući se o njezino odielo i zavijajući uz to na tužan 
način. : 

A kad odoše, zatvori se Krušković u svoju sobu 
i pade u gorki plač. Dva je dana hodao okolo 
kao izgubljen, nigdje nije imao mira. Svaki čas 
mišljaše, da će na koja vrata sobe uletiti Ružica 
i pozdraviti ga svojim milim glasom. Ni jelo mu 
nije sladilo, jer mu ga nije ona dodielila, ni čibuk, 
jer mu ga nije ona doniela i zapalila. 

I Sorković mu je svigdje manjkao. Bio se već 
sasvim naučio, da se mora svaki dan s njim pre- 
pirati i da ima nekoga, tko uviek zapovieda i sve 
popravlja. Ali napokon ipak prevlada njegova ve- 
sela, bezbrižna ćud, te se umiri. 

Sad je trebao da započne svoju djelatnost. Do 
onda još nije nitko od mladih ljudi dolazio, ali 
bilo se je od dana do dana bojati, da će tkogod 
doći. Župnik mu je već ne jedanput kazivao, da 
bi ga ovaj ili onaj rado posjetio, ali da se ne- 
usudjuje radi pukovnika. Čim se saznade u okolici 
za Sorkovićev odlazak da će navaliti kao gladni 
skakavci u kuću, da ju osvoje i da onda; kad se 

pukovnik vrati, već u njoj čvrst položaj steku. 
Poznavao je napokon i sama sebe. Znao je da ne 
će moći odoliti, ako mu veseli i živi mladići u 
kuću dodju. Ta i on je nekoć bio mlad i vragoljast, 
rado se i sad još tog doba sjećao i kadkad mu 
je došla želja, da bude i u njegovoj kući veselo 
kao prije. Ali bojao se Sorkovića, bojao se za 
svoju Ružicu, pa se trsio da nešto smisli, kako će 
odbiti mladiće od kuće, te tako sam za sobom 
spaliti svoje ladje, da ne bi u času dosade mogao 
koga pozvati, tko bi mu kašnje bio na nepriliku. 
Dugo je Krušković smišljao, kako da tome predu-': 
sretne, dok napokon nešto ne smisli, 

Počeo on, koji se već godine nije nikud kazao, 
tako, da su ga svi susjedi zanemarili, polaziti opet 
svoje negdašnje prijatelje. Zalazio svikamo, bio 
veseo i šaljiv; jedino bi se namrgodio, kad bi čuo 
kakovu liepu rieč o Ružici, a osobito, ako su ga 
mladi ljudi izpitkivali za nju. Nu, sve da i je sve re- 
dom obilazio, ipak nije nikoga k sebi zvao, a kad bi 
mu tko o tom što natuknuo, odgovorio bi, da 
je sad težko kod njega: kuća da mu je prazna, da 
ne ima pravoga reda itd. Smisliše susjedi, da možda 
iz škrtosti ne će nikoga zvati, premda su se i od 
prije sjećali, da je Krušković bio vanredno gosto- 
ljubiv i da mu nije nikad dosta gosti bilo. Znao 
je on prije, kad mu koji dan nije gosti došlo, 
sjesti pred dvorcem na zemaljs u cestu, pa uhva- 
titi prvog čestitog čovjeka, koji bi putem došao, i 

odvesti ga u dvor te ga ondje častiti. I ne bi ga 
pustio, dok ne bi bio sit kao udav i napit kao 
spužva. A jer se to -ssvim čudno vidjelo i jer nitko 
nije znao, kako da si protumači tu Kruškovićevu 
čudnu promjenu, odlučiše, da će ga jednog dana 
svi posjetiti u dvoru i pozvati se na ručak. Baš su 
se dogovarali, koji dan da podju, kad prime svi 
mladji neoženjeni susjedi i vlastelinski sinovi u dobi 
od 2o—35 godina poziv na prijateljsku večeru. 
Čudili se doduše, što ne zove sve, — ali napokon 
zaključiše, da je sasvim u redu, što neženja samo 
neženje zove. A ovi se svi poveseliše, jer su se na- 
dali, da će se ti pozivi nastaviti i onda, kad 
se Ružica vrati. Za njom su svi uzdisali: jedni 
začarani njezinim miljem i krasotom, drugi raču- 
najući, da će se sastaviti još liep imetak, kad 
Sorkovićev i Kruškovićev pridodje k njezinom, a 
treći iz obiju razloga. Do sada se nisu usudili pri- 
bližiti se, jer ih je plašilo mrko lice pukovnikovo i 
njegovo otresito ponašanje. Sada, gdje im Kru- 
šković sam otvara vrata svoje kuće, mislili su u 
njega naći saveznika i branitelja proti Sorkoviću. 

Odredjene večeri sakupi se u Kruškovcu družtvo 
mladih ljudi. Prvi je došao Alfred pl. Senečaj ili 
kako se na njegovih posjetnicah čitalo Alfred Sze- 
necsay de Szlanovicza. Bio to sin slanovačkog vla- 
stelina, koji si je kao zakupnik dobara nekog ma- 
gjarskog grofa stekao liep imetak, a onda kupio 
imanje, te je jednom sretnom prilikom dobio 

plemstvo za osobite zasluge u razvoju gospodarstva. 
Tako je pisalo u plemićkom listu, a ljudi su pri- 
poviedali, da je do kraja izsisao i uništio na go- 
dine imanja, koja je u zakupu imao. Bio je jedno-_ 
stavan, priprost čovjek, te se nije rado dičio plem- 
stvom, koje je stekao jedino na ženinu i sinovu želju. 
Žena mu bila je nekoć sobarica u grofice, gdje je 
Senečaj bio zakupnikom, a sad je bila ponosnijom 
od svoje nekadanje gospodarice. Alfred, poručnik 
u jednoj konjaničkoj pukovniji, gledao je nekim 
sažaljenjem, gotovo priezirom na svoga otca, a 
mogao je to i činiti. Ta on je bio svakako bolji, 
imadjaše bo bar jednog predka, a otac mu nijednog! 
U ponašanju našljedovaše svoje aristokratske dru- 
gove, samo što mu ovo nije bilo otmeno, već na- 
duto, ne ponosno, već oholo, te je u svakoj sgodi 
odavao skorovječnika. Malo za njim dodje Vladko 
pl. Darković, gotova protimba Senečaju. Potjecao. 
je iz stare hrvatske plemićke obitelji, koja je već 
stoljeća sjedila na svom imanju Jankovcu. Vjeran: 
tradicijam svoje obitelji, koja se brojila u najstarije 
i najčišće u zemlji, ponosio se svojim plemenitim 
imenom, ali ga nije nikad izticao, Odgojen od 
mile majke i strogog otca, bio je vičan da u 
prvom redu pazi na čast i dužnost. Kad je svršio 
svoju dužnost, dozvoljavao mu otac da se poveseli 
i pozabavi, a ako je onda gdjekad i zabrazdio, 
znao bi mu otac sasvim prijateljski reći: » Vladko, 
ja znam, da je mladost ludost, ja ti dozvoljavam 

sve, kad si svoju dužnost ovršio, ali ovaj put 
.mogao si biti pametniji«. A to je na Vladka više 
djelovalo, nego duge postne prodike i grožnje. 
Svršio je po želji svoga otca pravo i položio sve 
pravničke izpite s odličnim uspjehom, a onda preuzeo 
otčevo imanje. I od toga vremena prestale su sve 
njegove pustolovine i vragolije, i on je živio samo za 
upravu povjerenog mu imutka. Sasvim se uosbiljio, 
te ne bi nitko u njem upoznao onog starog vra- 
goljana, da mu nije gdjekad sjevnula koja značajna 
iskra u oku i da ga nije odavala vesela volja, 
koja bi znala iznenada probuktiti, kad su mu se 
u dvoru sakupili mili gosti. Ali u zadnje vrieme 
sve redji bivali takovi časovi, sve ga se češće vidjelo 
sjetna i zamišljena. Roditelji si tumačili, da im je 
sin zaljubljen pa se veselili tome, jer im je već 
dugo želja bila, da si dovede suprugu u kuću. A 
prijatelji mu i znanci isto si tako njegovu sjetu 
tumačili, nu oni se nisu veselili, jer su se bojali, 
da im račune ne pomrsi. 


Doskora se sakupi i ostalo družtvo. Bio tu Dra-. 


gutin barun Marić, mladi starac, koji je, ostavši za 
rana sirotom, od svoje punoljetnosti skoro sav svoj 
imetak protepao, pa sada čekao na baštine i tražio 
bogatu ženu. Franjo Lukavečki bio je do skraj- 
nosti čedan, te bi se od svake glasnije rieči pre- 
plašio, a ne bi se za pravo ni usudio s kim drugim 
do li sa seljakom progovoriti. Zato je i bio ciljem 
vječnih dosjetaka svojim prijateljem, i za to ga otac 


ki 

uviek tjerao u njihovo družtvo nadajući se, da će 
se tamo nešta izgladiti i ohrabriti. Dobri Franjo 
se gotovo sam preplašio, kad je jednog dana 
došao do uvjerenja, da je u Ružicu zaljubljen. 
Marko Želinić bio je veseljak i šaljivdžija, živio 
bezbrižno od dana u dan. Uviek je bio spreman 
na svaku vragoliju i pustolovinu, ali uz to je bio 
veoma osjetljiv, ako si je tko s njime kakovu šalu 
učinio. 

Krušković primi svoje goste veoma ljubezno, te 
ih zabavljao, što je bolje mogao, razgovarajući o , 
svemu i svačemu. Darkoviću je pripoviedao, kakove 
je vragolije sbijao s njegovim otcem, dok: su još 
bili zajedno na požunskoj akademiji. Senečaju je 
pričao o svojih doživljajih za talijanskog rata, 
kad je bio poručnikom. Ovomu opet govorio o 
gospodarstvenih prilikah, a onomu razvijao svoje 
nazore o europskoj i domaćoj politici. O svem je 
govorio, samo je odbijao svaki razgovor o Ružici. 
A to mu je težko bilo, jer ga je svaki barem 
jedanput pitao: gdje je i šta radi njegova mila, 
njegova dražestna, njegova krasna nećakinja. 

Dugo se razgovarali tako, da su svi ogladnili i 
ožednili, te se je svakoga jako ugodno dojmilo, 
kad stari Jankić otvori vrata od palače, te po- 
zove: 

— Molim, nek' izvoliju ! 

Sve se požuri u palaču, gdje je bio stol prostrt 
onom vrstnoćom, kojom se odlikuju stare kuće. 


O 

Naravski, da nije manjkala po starom hrvatskom 
običaju u sried stola ni kita cvieća, a da ju je okru- 
živao znamenit broj boca, razumije se samo po sebi. 
Kad svi posjedaše, pozdravi Krušković kićenim 
govorom svoje mile goste, a onda započe večera. 
Prvo jelo bio je ragofit. Nitko nije znao od kakova 
je mesa, jer je bilo raznih i malih i velikih kosti, 
ali nikakove glave ni drugoga značajnoga diela. 
Bilo je ipak veoma slastno, te se ga nisu mogli 
dosta nahvaliti, tako, da je Krušković rekao: 

— Vaša me hvala veoma časti, a jer je u tom 
ragolitu nešta, što pliva, to treba da pijemo. 

I tako su pili, te Krušković uhvatio svaku sgodu, 
gdje može naći kakav »titulus bibendi«, a da ne 
treba nazdraviti specijalne zdravice, jer inače ne bi 
bio mogao izbjeći, da ne nazdravi koga sa svojom 
Ružicom. : 

Poslije ragolita donese Jankić jednu zdjelu, a 
pomoćni sluga Štefek drugu. Krušković reče: 

— Molim, kako gospoda izvole. Ovo, što imade 
Jankić na zdjeli, divlji su zecevi, a Štefek nosi 
kuniće. 

Svi su jeli divlje zeceve, samo Krušković kuniće, 
i opet su svi hvalili dobru pripravu. Krušković je 
sad nazdravljao obćenite zdravice i svi mu se ve- 
selo odazivali i odzdravljali rnu, samo su se čudili, 
što ne će nazdravljati posebne zdravice. Ta svaki 
se je nadao, da će dobiti onu drugaricu, za koju 
bi rado pio — Ružicu. I opet donesoše Jankić i 

Štefek zdjele, — sada s pogačami. Jedna je bila na- 


. punjena s pekmezom, a druga morala je biti od 


mandulja, — bar je tako sudilo oko vještih slado- 
kusaca. Nu tek što su oni, koji su od ove uzeli, 
prvi zalogaj grizti počeli, kad izvališe oči i poče jedan 
pljuckati ono, što je u ustijuh imao, drugi pretra- 
živati ono, šta mu je još na tanjuru ostalo, dok 
ne zaori sa svih strana: 

— Pfui! To je škandal! To je glupa šala! 

— Ali, molim, šta je gospodo? zapita kao u čudu 
Krušković. ' 

— Ta ova je pogača punjena s pilovinom! 
oglasi se Senečaj. 

— Da, s pilovinom! zaoriše drugi. 

— A drugo ništa! Ja sam mislio, da je bog 
zna što? ; 

— To vama nije ništa? javi se Senečaj. 

— Ja vam se čudim, gospodo, prije niste ništa 
rekli, dok ste jeli ragofit od škvoraca, svraka, žaba 
i miševa... 

— Štaaa? 

— Niste ništa rekli, dok ste jeli mjesto zeceva 
mačke ! 

— To je ipak odviše, zagrmi Želinić, a za njim 
svi ostali, : 

— A sad radi pilovine pravite komedije. Ta to 
je nedosliedno, gospodo moja! 

— To je nemoguće! zaori oko stola. 

— Nemoguće? Jankić, donesi kože i glave, za- 
povjedi Krušković. 

Za kratko donese Jankić na: velikom pladnju 
raznih glava i, dvie mačje kože. 

Sad se podigne užasna gungula, sve je bučilo i 
psovalo, -a gdjekoji je dapače u kojem kutu pa- 
lače dao oduška svom uvriedjenom želudcu. Svi su 
prietili Kruškoviću, da već ne će prekoračiti nje- 
govog praga, i isti Lukavečki, kad ga je Želinić 
gurnuo pod rebra. I bili bi navalili na Kruškovića, 
da nije brzo pobjegao. Ali još zaviknu za njim 
Želinić: 

— Vašim siedim kosam imate zahvaliti, da ne 
će sliediti posljedice, koje bi morale ! 

A onda počeše brzo ostavljati kuću i za kratko 
se začuje, kako kola jedna za drugima odlaze, Kad 
je Krušković mislio, da su svi otišli, vrati se u pa- 
laču da vidi, što se je sve ondje dogodilo. 

Kad stupi u palaču, ne malo se začudi: od 
stola dignu se Darković, stupi k njemu, te mu reče: 

— Gospodine Kruškoviću, to je bila izvrstna 
šala, te mu pruži ruku, tresući se od smieha. 

Krušković se zapanji opazivši, da mu je jedan 
ipak odolio, a možda i progledao njegovu varku. 
I Darković je u prvi mah bio uzbjesnio s te 
krupne šale, ali onda mu sjekne jedna misao. gla- 
vom, on se savlada i ostane, kad su svi drugi 
bježali glavom bez obzira. 

— Vi ste ostali? zapita Krušković, kad se je 
oporavio od prvog čuda, te mogao zatvoriti usta, 
jer je u prvi čas, opazivši Darkovića, zinuo kao 
som. 

— Da, ja sam ostao, jer sam morao.da vam 
čestitam na vašoj izvrstnoj šali. Ja ne pojmim, što 
je svim drugim, — bilo je kao da se ljute. 

— A vi se ne ljutite? zapita Krušković. 

— Ni najmanje! Ne znam čemu bih se ljutio! 
Ta vidite, da se od sveg srdca smijem. 

— To je šteta! : 

— Steta da se ne ljutim? To je sbilja klasično. 
Sad je Darković bio uvjeren, da je dobro mislio i 
još bolje učinio, što je ostao. Tko se tako dobroj, 
što dobroj, izvrstnoj šali ne smije, taj u obće ne 
razumije nikakove šale! kliknu Darković. 

— A nije li vam možda zlo, ne bi li možda 
htjeli, da se kući odvezete? i 

— Meni da je zlo? Ja vam imadem izvrstan že- 
ludac pa bih mogao, da sam baš jako gladan, sve 
to, što smo danas jeli, i sirovo pojesti, a kamo li 
ne tako izvrstno pripravljeno. 

— A što vi mislite, zašto sam ja tu šalu načinio? 
zapita opet Krušković. 

— Zašto? Ta zašto se šale prave, no da se čo- 
vjek nasmije? Drugoga uzroka ne bih znao, odgo- 
vori Darković, sjećajući se one stare, koju je čuo, 
kad je pravo slušao: »prima regula juris: nega«. 

Krušković opazi, da ne će s Darkovićem na 
kraj doći, pa se poda svojoj sudbini. Za kratko: 
se razvi živahna zabava, te se je sad Krušković 
od srdca smijao Darkovićevu pripoviedanju i veselo 
s njime pio. A kad je Darković odlazio, onda mu 


Krušković, a da sam nije znao, kako je do toga: 
došlo, reče, da će ga veoma veseliti, bude li ga 


češće posjećivao. 

Mladići, koji su bili te večeri pozvani u Kru- 
škovića, nekoliko se dana dogovarali, što da učine. 
Senečaj i Želinić htjeli su, da ga pozovu na dvo- 
boj, Marić i Lukavečki opet bili su toga mnienja, 
da se takova navala na želudac i dobar ukus ne 
može smatrati povredom časti, ali da se mora ka- 
zniti priezirom. Darković bio je sad jednog sad dru- 
gog mnienja, i to uviek baš protivnog od onog, koje 
je u isti čas bilo prevladavalo. Napokon se umiriše 
usijane glave i zaboraviše, što se sbilo, samo su 
znali to, da Kruškovcu ni blizu ne smiju. A Kru- 
šković se smijao videći, kako mu je uspjelo djelo. 
Zaboravio je medjutim, da mu nije sasvim uspjelo, da 
je ipak ostao Darković, koji je sad stao često do- 
laziti u Kruškovac. Ali ovaj ne bi nikad pitao za 
Ružicu, već je igrao s Kruškovićem i župnikom 
tarok, razpravljao o dnevnih i gospodarskih pri- 
likah, pripoviedao im svoje mladenačke pustolovine. 

— Čujete, amice Darkoviću, vi ste veliki gursuz! 
reče mu jednom Krušković, kad im je pripoviedao 
jedan osobito pikantni doživljaj. 


x 

— Ali molim liepo, mošt mora izkipiti, ako 
će da od njega bude dobro vino. Zar ne? Tako i 
mladež mora da malo izbiesni, hoće li, da budu 
od nje zreli muževi. Ta staro je izkustvo, da mora 
svaki čovjek bar jedanput u svom životu počiniti 
veliku ludoriju. A čim ju prije počini, tim bolje po 
njega i po druge. Ne imadem li pravo? 

— Imate doduše pravo, ali zato ste ipak veliki 
gursuz, odgovori Krušković. 

— Bio sam, bio, ali sad sam jako uredan i pa- 
metan, zar ne, reverendissime? 

— To se zna, odgovori župnik, ako još i nije 
bio podpuno osvjedočen, da se je Darković po- 


«pravio. Ta bilo je odveć kratko vrieme, odkad je 


postao uredan i osbiljan, pak je još uviek moguće 
bilo, da padne u stari grieh. Nu on se pokazivao, 
da je čestit i valjan, bio uzoran gospodar, a uzto 
mu bio i kolatorom, dakle nije mogao, da mu 
protuslovi radi čega god, što bi još moglo biti. 
Sorković i Ružica pisali su često s puta. Iz po- 
četka je Sorković pisao, da je Ružica jako žalostna, 
da ju ništa ne zanima i ne veseli. Prvi čas bila 
je presenećena od života u velikih gradovih, te se 
plačno privijala uz njega, nu sve što je vidjela liepa 
i zanimiva, kao da se je nije dojmilo. Ostajala je 
ravnodušna. gledajući veličanstvene sgrade i divne 
Predjele, nikad joj se nije oteo uzklik udivljenja 
S ustiju. Pred kakovom umotvorinom znala bi uro- 
niti u misli, te je Sorković mislio, da ju pozorno 

promatra, a kad ju je pitao, nije ri znala što je 
vidjela. To je stanje tako dugo potrajalo, da je 
Sorković već kanio, da s njom kući krene, kad al 
poče pomalo pokazivati zanimanje i postajati vese- 
lijom. Sad se već nije tužio na nju, nego se samo 
uviek ljutio, kako ju mladi ljudi motre, kako ju 
posvuda prati udivljenje. Neki dugi suhonjavi Englez 
kao da se je priliepio uz njihove korake: kud god 
oni, on svikuda za njimi. Kamo god dodju, prvi je 
koga opaze taj dugi, suhonjavi lord, —> on ih prati 
kao sjena. Ružica pisala je stricu izprva samo kako 
joj je težko bez njega, kako želi da bude uz njega 
i u domu. Kasnije mu počela opisivati, što je vi- 
djela i pričati o svojih dojmovih, ali je uviek iž sva- 
kog redka provirivala neodoljiva čeznja za domom. 
A Krušković bi nebrojeno puta čitao njezine li- 
stove i svakiput oteo mu se teški uzdah iz gru- 
diju, kanula mu suza iz oka. 

I Krušković je marljivo pisao i izvješćivao ih, 
što se u domu sbiva. Svaku bi sitnicu pisao, zna- 
jući, da će ih to, a osobito Ružicu, zanimati, Sve 
je pisao, samo nije ništa.javio o večeri, koju je 
priredio, jer nije znao, kako će oni shvatiti onu 
doista krupnu šalu. On za svoju stran bio je do- 
duše miran, držeći se one >»finis sanctificat media«, 
ali je znao, da je Sorković strog u izboru sred- 
stava. Kako je žudio, da se Ružica povrati, ipak 
se bojaše toga časa, jer mu je Sorković kod 
odlazka na srce stavio, da kuću čuva: od mla- 

deži. A dodje li sada, naći će Darkovića, koji 
mu je skoro svakidanji gost. Uvidjao je i sam, da 
bi baš ovaj od svih miladića mogao Ružici najpo- 
gibeljniji biti. Kušao je, da ga odbije od kuće, ali 
mu nije pošlo za rukom. Ako je otišao od kuće, 
kad je znao, da ima Darković doći, to ga je ovaj 
ili čekao ili pako došao već sliedećeg dana u jutro. 
Ako je bio šutljiv, Darković bi tim više govorio ili 
napokon šuteći uz njega sjedio. Bilo bi i Kruško- 
viću samomu težko bez Darkovića, jer se je već 
jako na njega priučio. Pa onda gdje bi. mogli bez 
njega igrati tarok, ta učitelj, sve da su ga već pet 
godina učili taroku, još nije znao razlikovati škisa 
od kavala, te nije shvaćao ni najjednostavnijih pra- 
vila igre. I sad si Krušković pomisli »najprije je 
bog sebi bradu stvorio« i primao je veselo Darko- 
vića i pozivao ga svakiput, da opet dodje. 

Jedne večere baš je Krušković oglasio »pagat 
ultimo«, kad pred kućom stanu kola. Krušković 
protrnu, neka mu slutnja odmah kaza, da je to 
njegov šurjak s Ružicom. Preplašeno pogleda Dar- 
kovića i već mu htjede kazati neka se brzo sa- 
krije ili neka pobjegne, kad se otvore vrata, a na 
prag sobe stupi Sorković, a za njim se pojavi Ru- 
Žica. Opazivši Darkovića namrgodi mu se veselo 
lice, na čelu mu se pokaže duboki nabor. Ružica, 
vidjevši tko je u strica, zacrveni se do vrh čela i 
S ustiju joj se otme klik iznenadjenja i veselja. Ali 
u to se Sorković okrenu na pragu, potisne Ružicu, 

te ju odvede u njezinu sobu, a onda podje sam u 
svoju. 


Krušković sav, smeten potrči za Sorkovićem, . 


ostavivši župnika i Darkovića same. Ovi su bili 
već skočili, da Sorkoviću i Ružici u susret polete 
i da ih pozdrave, a sad ostadoše zapanjeni. 

— Što to znači, zar ste vi posvadjeni s pukov- 
nikom? zapita Darković. : 

.— Oh, bog občuvaj, ta nas dva smo najbolji 
prijatelji ! 

«— Pa zašto se onda pukovnik, koji se je vesela 
lica pokazao, mrk na pragu okrenuo, a Krušković 
sav blied za njim potekao? 

— E znate, spectabilis amice, to vam je čudna 
stvar. Znate to vam je onako, to vam je, znate — 
motao je župnik, jednom rieči meni je pretežko, 
da vam to rečem. 

— Kad nije radi vas, mora da je radi nečega 
ili nekoga drugoga, mora da je jedino radi mene, 
kaza Darković i pogleda župnika, ali ovaj je šutio 
oborivši oči. Vi šutite, reverendissime, dakle potvr- 
djujete moje rieči. A što sam mu ja učinio, ja si 
bar nisam sviestan nikakove krivnje? 

— Eh krivi ste, što ste mladi i liepi. 

— Mlad i liep, kako da to razumijem? reče 


Darković. Al tad mu sjeknu misao glavom, koja 
valja da ga je veoma razveselila, jer se obrati. 
k župniku, koji ga plašno gledaše. Župniče, vi. 


ste rekli, da vam je na župnom dvoru krov trošan 


i da bi ga trebalo popraviti. Ja ću vam dati nači- 
niti novi krov. 

— O, spectabilis, vi ste odviše dobrostivi! 

.— Dakle, jer sam mlad i liep. A šta dalje? 

— Sorković i Krušković se boje, da im ne bi 
tko preoteo njihovu miljenicu, sunce njihove sta-. 
rosti. Zato su odlučili čuvati ju i trsiti se, da za- 
prieče, da se ne sastane s kakovim liepim i česti- 
tim mladićem i da se ne zaljubi. To je doduše 
bezbožno i okrutno, ali što ćete, i starci su gdjekad 
ludi Zato je pukovnik s njom i otišao na put. , 

— Ali na putu je sigurno vidjela mnogo više 
mladih ljudi, nego ovdje. 

— To je istina, odgovori župnik, ali Ružica 
zadnje vrieme nije ništa jela, nije pjevala, bila je 
često zamišljena . . 

— Župniče, vi ste čovjek od zlata! Treba li vam 
još što osim krova? Ne bih li vam dao sobe sli- 
kati? 

— Oh molim, spectabilis, još su sasvim liepe, 
ta nije ni pet godina, što su slikane. 

— Ili da vam dadem mjesto drvenih načiniti 
liepe kamene stube s ogradom od željeza? 

— Ta molim vas, spectabilis, što to meni treba ! 
Drvene stube su još dobre, može se još barem 
deset godina po njih hodati, 

— Eh, kad ne ćete ništa, onda dozvolite, da 
vas bar poljubim, reče Darković i poljubi debelog 
župnika, da je sve cmoknulo. Ali sad čujte. Ja 

ljubim Ružicu i ona mora biti mojom, jer bez nje 
mi ne ima sreće. U ostalom mislim, da je i ona meni 
malo sklona i da bih mogao steći njezinu ljubav. 

— Ta kako ne, tako krasan i otmen mladić! 
Znam ja kako su vama žene letile, baš kao u ve- 
.čer leptiri i kukci k svieći. 

— Ono je sve bilo šala, ali sada, reverendissime, 
sad je osbiljno. A kad stečem njezinu ljubav, onda 
treba da smotamo starce. 


— Prvo mislim, da će vam lako biti, ali ovo. 


će posljednje biti težak posao. Osobito Sorković, 
moram vam kazati, tvrd je orah! 

— Al ćemo ga smotati. Ta pod konac bit će 
sam, a mi svi proti njemu. Ja se nadam, da ćete 
vi biti od početka sa mnom. 

-— Ta kako bih mogao proti svom kolatoru — 
pokloni se župnik, 

— O ne, tako ja ne ću. Ako ste vi samo zato 
uza me, jer sam vaš kolator, onda mi vas ne treba, 
nego ostajte gdje ste! 

— Ali, spectabilis, ta to je samo šala. Na vašoj 
strani je pravo, život, sreća, pa kako da ne budem 
uz vas, po gotovo, ako vam Ružica privoli. Ta sve 
to, što ti starci, bog im daj pamet, rade, to sve 
je ludorija. 

— Tako je pravo, dakle savez je sklopljen. Kru- 
šković je već na pol moj, a lako ću ga sasvim 
predobiti, — ta on i moj otac bili su u mladosti 
dobri prijatelji. 

— Svakako vas upozorujem, reče župnik, da je 
kod Sorkovića veoma važna osoba njegov sluga 
Ivan. On s njim o svem govori. 

— A kakav je to čovjek? 

— Stari, pošteni vojnik, kojemu je Sorković bog, 
ali uza to vanredno ljubi i poštuje Ružicu. Za njega 
na svietu broje samo oni mužkarci, koji imadu 
kakovu vojničku čast, dakle morate prema njemu 
uviek biti »gospodin poručnik«. Hoćete li mu 
osobito ugoditi, to ga koji put nazovite stražme- 
štrom. 

— Eh onda je i on moj, jer kad vidi, da me 
Ružica voli, to će i on uz nas vojevati. Ali što 
ćemo sada? Ja vidim, da se nitko ne vraća, a već 
su se mogli pozdraviti i porazgovoriti. Bi li čovjek 
ostao ili otišao? X : ; 

— Ja mislim, da bi najbolje bilo, da odemo, 
reče župnik. Sorković je ljut, pa bi mogao u prvoj 
navali počiniti kakovu budalaštinu. Bit će i oni 
Ružica od puta umorni, dakle ne bi sgodno bilo, 
da ostanemo. Ej Jankiću, zovnu slugu, reci neka 
nam zapregnu, pa onda pozdravi liepo gospoštiju 
i reci, da nismo htjeli više smetati. 

Sorković je biesnio, sirota Krušković nije mogao 
da se brani, već je sjedio pokunjen i proklinjao 
svoju divnu ideju, kojom je doduše odbio sve 
mladiće od svoje kuće, ali si privukao Darkovića, 
baš najpogibeljnijega od svih. 

— Tako li mi ti čuvaš kuću i vršiš svoje obe- 
ćanje, grmio je Sorković. Ja sam otišao s nevinim 
djetetom, da ga občuvam od pandja te lakome 
mladeži, a ti medjutim ovdje piješ i slaviš orgije 
s timi ljudmi, koji hlepte za našim blagom. 

-— Ali kakove orgije, ta župnik je bio uz nas, 
pa onda samo je jedan! 

— Da, samo jedan je bio, i župnik uz vas, 
možda -baš danas. A napokon, zar nije i jedan 
dosta ? 

— Ali on je dobar i čestit čovjek. 

— Da, baš kao i ti! Misliš, da ne znam kakav 
.si u mladosti +bio i zašto si ostavio vojničku službu? 
Ali naravski, ne će vrana vrani oči izkopati, Ti si 
već sigurno sve s njim dogovorio i savez sklopio, 
da me prevarite. 

— Ali Hektore! 

— Dobro, dobro! Ja ću ga već naučiti reda. 

— Ali on je sin moga prijatelja, usudi se 
protusloviti Krušković. 

— No, onda mora da je iz dobre obitelji, ako 


mu je otac bio kao i ti! No tomu ću već pokazati | 


vrata. 

— Ta ti valjda ne ćeš moga gosta iz moje kuće 
baciti! : 

— Oho, brate, zar ćemo tako? Eh, pa dobro, 
a ja ću otići s Ružicom; ne ću ja, da ti u tvojoj 
kući smetam .... ' 

— Ali, Hektore, za ime božje, ta što to govoriš ? 
Gdje ću ja tebe iz svoje kuće tjerati! Ja tek mislim, 
da se ne može čovjek tako naprečac bez uzroka 
iz kuće baciti, a najmanje možeš to ti častnik 
učiniti častniku. 

-- Kakav častnik? Valjda kod vatrogasaca. 

.— Ne, on je poručnik, a uzto još u pukovniji, 
u kojoj si ti služio kao pukovnik, 

— Tako, tako, ublaži se i umekša Sorković, e 
onda ga naravski ne mogu iz kuće baciti, pa onda 
još moga pukovnijskog druga! Imaš pravo, to ne ide, 
ali svakako je to veoma neugodno. Neka bude, reče 
Sorković poslije duljeg razmišljanja, ali to ti velim; 
čim taj mladić u kuću, mora Ružica ili u svoju 
sobu ili kamo iz kuće, u šetnju ili k učitelju. 

— Dobro, dobro, sve kako ti želiš, dragi Hek- 
tore, samo, molim te, ne ljuti se. 

Tako je i bilo. Darković je dolazio u Kruškovac, 
nu redje nego prije, bojeći se, da ne bi prečestim 
dolaženjem sve pokvario. Nu nikad mu nije po- 
služila sreća, da vidi Ružicu. U početku je gdje 
koji put zapitao za nju, ali bi dobio odgovor ili da 
ju glava boli ili da je pošla kamo, a često ni ne 
bi dobio odgovora, osobito ako je pitao Sorkovića. 
Uvidjevši, da je sve uzalud, te da ne će Ružice 
vidjeti u kući, gledao je, da ju gdje drugdje sastane, 
ali se uz to trsio, da si u kući učvrsti položaj i 
steče što više prijatelja. Kruškovića je bio već sasvim 
osvojio. Sorkovićev Ivan pako bijaše sav sretan, 

kako je gospodin poručnik ljubezan prema njemu, 
te je rado pušio duhan, koji mu je ovaj donosio. 
I on je već pripoviedao Magdi, kako bi to krasan 
suprug bio za Ružicu, i za čudo, u tom se je 
Magda sasvim s njime slagala. Jedini mu Sorković 
nije povjeravao i bio suzdržljiv prema njemu. Ali 
napokon uvidi i on, da Darković dolazi, i ako Ru- 
žice nikad ne vidi, da više ne pita za nju, te je 
lagano počeo kopniti led njegovih predsuda proti 
ovomu. I tako je jednoga dana dozvolio, da Ru- 
žica smije kod kuće ostati i pokazati se kad Dar- 
ković dodje. 

Toga dana bijaše Darković veoma“ veseo i dobre 
volje, zabavljao izvrstno cielo družtvo, ali se nije 
nikad obraćao k Ružici tako, te je Sorkovića prošlo 
svako nepouzdanje. Nu kad je Krušković morao da 
na čas podje u gospodarstvo, a Sorković pošao 
k prozoru, da vidi što je, uhvati Darković Ruži- 
činu ruku i pritisnu na nju živi cjelov. Oboje se 
zacrveni, krv im poleti k srdcu, njihovi se pogledi 
snadju i jedno je čitalo u oku drugoga, da je 
sretno. 

A kad se je Sorković okrenuo od prozora, Ru- 
žica je marljivo vezla, a Darković pomno pro- 
matrao jednu sliku na stieni: 

— Molim vas, gospodine pukovniče, pogledajte 
ovamo. Ja već dugo vremena gledam, odkuda iz- 
lazi eto ovom čovjeku ruka. Čini se baš, kao da 
mu iz prsiju raste. 

— Oprostite, al to je kopija slike jednog glaso- 
vitog slikara, a i bakrorez je od dobre ruke. 

— To je svejedno; svakako je tu pogrješka i 
dokazuje, da ne smijemo uviek samo gledati na 
ime, već da nam treba i iztraživati, da li sve, što 
je dotični umjetnik stvorio, odgovara glasu, koji 
on uživa. 

— Imadete pravo. Nu čujte, poručniče Darkoviću, | 
— Darković se uzpravi kao momak na raportu — 
vi ste ili jako veliki gursuz ili jako veliki poštenjak! | 

— Oh, svakako ovo posljednje. Meni bi bar 
mnogo draže bilo, da to o meni mislite. 

— I meni se kadkad tako čini, ali čuo sam ja 
svakojake stvari o vama. Razumjet ćete, da je bila 
moja dužnost, da se malo o vama razpitam, gdje ste 
nam toli česti gost u kući. Dok ste bili na sveuči-: 
lištu, istina bog, izpite ste marljivo i odlično pola- 
gali, ali, ali — 

— Ali, gospodine pukovniče, mladost ludost, 

— Da, da, ali ne treba opet da bude svaki 
mladić lud. Gledajte mene, ja nisam nikad počinio 
nikakove ludorije. 

— Oprostite, gospodine pukovniče, ja vam inače 
sve vjerujem, ali to ne. 

— Što, vi mi ne vjerujete? 

— Vi ste morali biti jako liep i glavit častnik, 
pa ne mogu vjerovati .... 

— Vjerovali vi ili ne vjerovali, odgovori Sor- 
ković, komu su ipak laskale Darkovićeve rieči, ali 

tako je bilo. Gle, gle, kud smo zašli! Pripovieda 
se, da se je često slučilo, a da vi ne bi nekoliko 
noći kod kuće spavali, Čuo sam o noćnih sastancih 
u jednoj kući, gdje je nekoliko mladića imalo po- 
sebni stan, pa svi su ondje — ali što ja to govo- 
rim pred djetetom. | 


— O molim, gospodine pukovniče, reče Dar- 


ković, koji se u prvi mah smeo, ali mu za časak 

preleti licem lukavi posmieh. Stvar je sasvim jedno- 
stavna, a ja ne bih rado, da se o meni krivo misli, 
najmanje pako da me vi ili tko od vaše obitelji 
krivo sudi. Ja ću vam dakle cielu stvar razjasniti. 
Znadete li vi, što su to tajna skripta? 

— Tajna skripta? Moram priznati, da još nisam 
nikad o njih čuo. 

— Naravna stvar! To sam si mogao misliti, te 
je moje pitanje bilo suvišno. Nu molim da to, 
što ću vam kazati, držite strogom tajnom, jer se 
ne smije o tom ništa saznati, reče Darković, te 
nastavi, kad je Sorković u znak privole kimnuo 
glavom, polutihim i otajstvenim glasom: Tajna 
skripta, to su vam spisi, u kojih su sadržane sve 
tajne punktacije, klauzule, interpretacije, definicije, 
instrukcije itd. prava i zakona. Uvid u ta tajna 
skripta imađu samo činovnici najviših oblasti, te 
ovi moraju prisegnuti, da će čuvati tajnu. Pod 
najstrožimi kaznami zabranjeno je, da se komu 
drugomu pokažu ili u obće o njihovoj eksistenciji 
pripovieda. Nu prije nekog vremena znao se jedan 

stari židov dočepati prepisa tih tajnih skripta, pa 
sada mogu pouzdani mladi pravnici za skupe novce 
kod njega u gluho doba noći čitati i učiti ta tajna 
skripta. Eto stvar je sasvim jednostavna. ' 

— A je li to istina? zapita pukovnik još uviek 
nevjerovno. 

— Kako bih se usudio, da vas prevarim, ja, 
poručnik pukovnika, odgovori Darković osbiljno, 
pritištući uz to svom silom petom svoje desne 
noge o lievi nožni palac, da se ne nasmije. Moram 
reći, da me vaše nepouzdanje veoma boli, te ne 
znam čime sam ga zaslužio — 

-— No, no, pustimo to, ja vam sada vjerujem i 
moram reći, da me veseli, što vam mogu priznati, 
da ste bolji nego što sam mislio, reče: Sorković, 
pruživši Darkoviću ruku, koju ovaj živo prihvati. 

U to mune kano bljesak sretan pogled do Ru- 
žičinog oka i uhvati od njega zadovoljan posmieh. 

Sada doduše nije više morala Ružica odlaziti, 
kad bi Darković došao, ali nikad je ne bi snjime 
na samu ostavili, Morao se je i čuvati, da se ne 
oda, da ne pokaže svojih čuvstava, jer je znao, da 
bi onda bio kraj njegovim posjetom, koji su mu 
bili sva sreća. A znao jeito, da Sorković još nije 
promienio svoga mnienja, jer je i njemu kazao, 
da Ružica ne će iz kuće, dok je on živ. Nu bi- 
jaše sretan, što ju može vidjeti, što može uz nju 
biti, da čuje koju rieč od nje. Vidio je, da mu 
je sklona, vidio je to po veselom joj licu, kad bi 

on došao, po pogledih, koji gdjekad potajno traže 
njegove oči. I on je bio siguran, da će napokon 
ljubav ipak nadvladati i da će se dostati svoje 
sreće. 
* 
KJ * 

Dan je. Vedar je i sjajan, čaroban i veleban dan. 
U tom danu ima toliko dragosti i milja, toliko 
radosti i veselja. Ni tračka ne ima tmine, ni tračka 
sjene, sve je čisto i krasno. 

Široka se prostire livada sva zaodjenuta u bli- 
stave, sjajne boje. Trava zasićena je zagasitim, 
svježim zelenilom ,  osuta svakovrstnim šarenim 
cviećem. Tu krasuljak pruža stidno svoju bielu 
glavicu, tamo strši u vis modra potočnica, ovdje 
žuta. zlatica i maslačac, tu je cvietak crven, tamo 
“ljubičast. Prelievaju se sve boje u svih osjenih o 
sjajnom suncu. : 

Sredinom livade žubori potočić, prska voda o 
kamenčićih, udara o obalu i pjeva žuboreći pjesmicu 
o sreći i veselju. Zapliska u vodi ribica, skočiv za 
muhom, koja je zazujila nad vodom. Odroni se od 
obale kamenčić i padne u vodu, a u zrak prsnu 
sitne kapljice vode i zasjaju o suncu u svih bojah 
šarene duge. 

Tamo dalje prostiru se ubavi brežuljci i sjenate 
šumice, redaju se sočna polja i zeleni vinogradi. 
Tu se bieli kuća, tamo blišti crkvica, a ondje se 
diže ponosni dvor. 

Zatalasa zrakom zvuk frule, što ju igra na paši 
pastirče, pasući sitno krdo i tovno stado; Zaori 
cvrkut i piev ptičica, koje se krile zrakom ili sa- 
krivaju po grmlju, razlieže se pjesma djevojačkog 
grla, zamnije. veseli lavež psa. 

Sve se veseli, sve klikće, sve uživa. Nada svim 
se krili vedro nebo, krili nebo, na kom ne ima 
ni sjenke oblačića, nebo, koje se sve prelieva u 
jasnoj, čistoj modrini. Vedro je, čisto, jasno nebo, 
a na njem sjajno, blištavo sunce. Na sve strane 
lete njegove žarke i svietle zrake, na sve strane 
razlievaju toplinu, svjetlost, život. I svaki cvietak 
zasjaji jasnije o njegovom sjaju, svaki kamečak za- 


 blišti jače, sva ljepota i krasota prikaže se ljepšom, 


divnijom. 

I prodire svjetlost u sve kutiće, u sva skrovišta, 
da svagdje uništi tminu, da svagdje rodi svjetlo. 
Svjetlo je u sjenatih šumicah, svjetlo u dubokih 
jarugah, svjetlo na briegovih, svjetlo u domovih 
ljudskih i kućah božjih, svjetlo je svud. Nigdje ne 
ima sjene, nigdje tmine. Sve se ljeska, sve blišti 
sve sjaji, ta krasan je to, čaran dan. ' 

I opet je Ružica sjedila na čistini u šumi i gle- 
dala sunčane tračke, kako se veru i pletu po travi. 
U to skoči Rolo, zalaje veselo i poleti mašući re- 
pom u šumu, te se naskoro vrati s Darkovićem. 
Kad ga Ružica opazi, htjede da pobjegne, ali kao 
da je bila prikovana uz zemlju. Darković je opazio 
njezinu kretnju i razumio ju. 

— Želite li da odem, Ružice? zapita Darković 
drhćućim glasom. 

— Zašto? 

— Ta vi kao da ste htjeli otići, kad sam ja 
došao. Zar sam vam što na žao učinio? 

— O ne, odgovori smeteno Ružica, 

— A zašto ste onda htjeli otići, zašto da iz- 
bjegnete tomu trenutku, koji sam već tako davno 
žudio i gdje sam toli sretan, da je napokon na- 
došao. Ja hvalim sretnomu slučaju, što mi je dao 
prilike, da vas samu nadjem, da možemo bez sme- 


tanja govoriti. Ta imademo toliko da razgovaramo, | 


— Mi? 

— Da mi. Ili imađete pravo, mi već ni ne bi 
trebali da što govorimo. Ta što bi vam ja još 
mogao reći više, nego ono, što su vam već moje 
oči, što vam je stisak moje ruke, moja duša, moje 
srdce odavna govorilo. Sjećate li se onoga dana, 
kad vas vidjeh prvi put u crkvi, kad ste vi uz- 
dignuli vaše krasno, divno oko do mene, kad sam 
vas vidio u vašem milju i krasoti. Onaj čas uzpalio 
je u meni silnu, neizmjernu ljubav za vas, onaj čas 
rekao mi, da za mene bez vas ne ima sreće na 
tom svietu. Oh Ružice, ja te ljubim svim žarom 
svoga srdca, svom silom svoje duše, ja te obožavam 
i molim te budi mojom, ublaži, usreći me. 

I Ružica uzdignu svoju glavicu i Darković za- 
gleda u sretno, sjajuće joj lice. Ruka mu se ovije 

oko njezinog vrata, oči urone jedno u drugo i 
tihim, drhćućim glasom zapita ju Darković: 

— Ljubiš li me, dušo moja? 

A Ružica porumeni još više i usta joj dahnu 
jedva čujno: 

— Ljubim. 

I Darković ovije čvršće svoje ruke oko nje, pri- 
vinu ju k sebi i usta im se stopiše u bajni prvi 
cjelov ljubavi. 

Izginu oko njih sviet, izginu svako drugo čuv- 
stvo i obuze ih sve samo silno, prelestno čuvstvo 
vječne ljubavi. Uzbukti žarko plam njezin potiskivan 
i zatomljivan kroz toliko vremena, uzbudi se sva 
čeznja i bi svjetlo u svakom kutiću srdca, u svakom 
mjestancu duše. I obvlada ih osjećaj neizrecive, 
neizmjerne sreće i blaženstva, potonu svaka gor- 
čina i žalost pred velebnim dojmom ljubavi. 

Začudjeno gledao je Rolo sav taj prizor, a onda 
videći, da se na njega nitko ne obazire, odvrnu 
glavu. A da pokaže, da ne će prodirati u tajne 
svoje gospodarice, gledao je mravca, koji se je pred 
Njim penjao po jednoj grančici. Ta znao je, da 
može miran biti, poznavao je dobro Darkovića i 
znao, da ovaj ne će njegovoj gospodarici ništa na 
žao učiniti. ' 

Ružica se prva otme iz zagrljaja i zapita: 

— A što će stric i ujak? 

— Zar će oni htjeti, da nas unesreće, zar se oni 
ne će veseliti našoj sreći? 

E 


84 RUŽIČIN 'SNUBOK, 


— Ali oni su priučeni na me, oni me toliko 
ljube, pa me ne će pustiti od kuće dok su živi, 
ta ja sam im jedina zabava i veselje. 

— Kad vide, da je sva tvoja sreća u tom, da 
budeš mojom, ne će ostati kod tog svojeg okrut- 
nog zahtjeva, već će i oni morat da privole. 

— Ja se ipak strašno bojim — 

— Ne boj se, dušo moja. Oni su mi veoma 
skloni, a pogotovo stric, te mislim, da se je on 
već predomislio. Sad treba, da još jedino sklonemo 
ujaka. 

— A to je glavno, jer ne privoli li on, ne će ni 
stric. A ujak je jako tvrd i ne popušta nikad od 
onog, što je jednom rekao. 


— Uzdajmo se u sreću ljubavi, ona mora po- 


biediti. Samo ako me ti ljubiš? 

— Oh ti pitaš, ti dvojiš? 

— Ne, ja ne pitam, ne dvojim. Mi ćemo se bo- 
riti, a kad oni vide sreću našu, oni će se pomla- 
diti u njoj. Župnik mi je vjeran i važan saveznik, 
strica ću lako predobiti, a onda ćemo jurišati 
na ujaka i ja sam uvjeren, da će i ta tvrdja pasti. 

Još jedan cjelov, još jedan pogled pun sreće, 
jedan stisak ruke i oni se razstadoše. A kad je 
Ružica pošla dalje i znala, da je Darković već ne 
može vidjeti, obujmi Rola, suze joj navrieše na oči 
i ona uzkliknu: 

— Oh, Rolo, da ti znadeš, kako sam sretna! 

Ko 


A vjerni pas kao da je znao, što mu gospoda- 
rica ćuti, što mu veli, zalaja veselo. . 

— Šuti, Rolo, nemoj nas odati, ti si naš je- 
dini pouzdanik, reče zatim vragoljasto i zaprieti 
mu prstom. A Rolo ju pogleda na pola veselim, 
na pola tužnim pogledom, kao da je uvriedjen, 
što o njegovoj vjernosti i šutljivosti dvoji. 

Darković sav sretan pojuri do župnika, te mu 
izpriča svu svoju sreću. Župnik se veselio, ali i 
klimao glavom: 

— Ja vam čestitam i želim svu sreću. Ali, specta- 
bilis amice, težak će to biti posao smotati te 
starce. Lako bi bilo, da je Krušković sam, on se 
ne bi protivio; ali taj stari, zagrižljivi neženja, taj 
pukovnik ne će popustiti. To vam je tvrda glava, 
bit će tu iskara kao u kovačnici. 

— Ali mu napokon ne će ništa drugo preostati, 
dometnu Darković, 

— Eh da, tko će ga prisiliti? 

— Okolnosti. Kad vidi, da Ružica ne može bez 
mene živjeti, da gine od čeznuća za onim, koga 
joj je srdce odabralo, ipak će voliti, da mu bude 
nećakinja sretna, nego da propadne. 

— Dao bog, ali ja ne imam tako tvrde vjere 
kao vi. Znate, kad bi čovjek Sorkovićevom šlavom 
o kamen, mislim kamen bi se prije razbio, nego 
njegova glava. 

— Dobro, dakle ćemo čekati, dok bude Ružica 
Punodobna, onda može uzeti koga hoće. 

— Ta, amice moj, kuda mislite, ta to bi vam 
obojici dosadilo. Ružici je istom sedamnaest godina, 
morali bi dakle još bar sedam godina čekati, a 
tad bi vam i volja prošla. Za sedam godina se 
mnogo toga promieni, za sedam godina utrne i 
najžarča ljubav, kad ne nalazi sreće i udovoljenja. 

— Onda me ne poznajete, reverendissime, ili 
Ružica ili nikoja, a mislim da je i ona istog mnienja. 

— Eh, pa dobro, kako mislite. Ja vam čestitam, 
da ste si uzčuvali tako idealnu ćud i čisto, vjerno 
srdce. Ali svakako je dosadno tako dugo čekati, 
dakle treba, da kako drugačije doskočimo. Naj- 
prije moramo predobiti Kruškovića, a onda će još 


trebati mnogo strpljivosti i borbe, da staroga pu- 


kovnika prevladamo. Nadajmo se, da će sve sretno 
proći. Ali što ja to govorim, ta mladež se uviek 
nada. Danas poslije podne dolazi Krušković u poslu 


k meni, pa ću ja odmah s njim govoriti, jer u. 


njegovoj kući je težko s njim na samu biti. 

Darković je hvalio župniku, zaklinjao mu se i 
obećavao vječnu zahvalnost. 

— Dobro, dobro, amice spectabilis, samo me 
onda pozovite na svatbu i svakiput na krstitke. 

Kad je došao Krušković i obavio sa župnikom 
svoj posao, reče ovaj: 

— A kako si mi, stari prijatelju ? Kako zdravlje, 
jer glavno. je zdravlje — 

— Eh, da znaš, baš već nije onako, kako je 
bilo, te noge ne će više da se onako pokoravaju 

kao prije. Pa onda sad te tu nešta uštine, sad 
tamo nešta zaboli, što ćeš, stari smo. 

— Istina, istina, stari smo. Vidiš, a kad baš o 
tom govorimo, daj da ti jednu rečem, koja mi je 
već odavna na srdcu. Ti i Hektor istina vanredno 
ste jaki i čili, ta ja sam prava ruševina prema vam, 
ako i jesam u istih godinah s vami. Pusti to, od- 
mahnu Kruškoviću, koji je htio protusloviti, znam 
ja sam najbolje, kakav sam. Vi ste, kako rekoh, 


čili i jaki, te možete još lako svaki kojih 20 do 


30 godina proživiti. Ja vam to od srdca želim, ali 
znaš, čovjek mora svaki čas pripravan biti, da ga 
svevišnji odazove. Ne boj se, ne ću ti držati postne 
prodike, ali hoću da te nešta pitam, što mi je na 
srdcu. Reci der, što s Ružicom kanite? 

— Šta kanimo? Ona je naša jedina baštinica. 

-— To znadem, a da i nije toga, imala bi od- 
česa da živi. Ali to nije dosta. Ta znadeš, da je već 
mužkarcu težko samomu živjeti, a kamo li ženi. 
Pomisli samo, ako vas dva odete s ovoga svieta, 
Ružica je sasvim sama. Trebali bi joj naći kakav 
oslon i zaštitu. 

— A kako ti to misliš? 

— Kako mislim, ta bar ne će u samostan. 
Stvar je sasvim jednostavna, — dajte ju! - 

— O ne, to ne ide. 

— A molim te zašto ne? ' 
.— A što bi mi pod naše stare dane bez nje? 

— Tako dakle, tu je samo vaša sebičnost, vi 
mislite samo na sebe. Vi samo mislite, kako bi 
vama bilo, da vas sada Ružica -ostavi, a ne mislite, 
kako će njoj biti, kad ju vi ostavite. 

— O molim, njoj je kod nas sasvim liepo, ima 
svega što joj treba, živi kao kakova kneginja. 

— Da, ali kao začarana kneginja. 

— Ta ne budi ujedljiv, prijatelju! 

— Dobro, dobro, dakle uzmimo, da ona sasvim 


ugodno živi, dato sed non concesso. Molim, ne - 


protuslovi mi, zakrči župnik rieč Kruškoviću, koji 


je htio prigovoriti. Ja te samo pitam, što bi ti bio , 


rekao, dok si još mlad bio, da je tko od tebe 
tražio, da svu tvoju mladost proživiš uz dvie stare 
tetke? 

— Brrr! : 

— Vidiš, ti se sgražaš, a imaš pravo. Ta znam 
ja, da si ti radje gledao mlade sestrične, nego stare 
tetke. Pa da toga i nije, svakako nije zamamljiv 
život za mlado biće uz stare ljude. Ali misli i 
dalje. Vi možete vašom tvrdoglavosti razoriti svu 
sreću, sav život Ružičin. A njezin otac, tvoj brat i 
njezina majka, nisu vam lje djeteta predali, da vam 
ono život zasladi i ugodnim učini, već da ga od- 
gojite i usrećite. A ako ona koga uzljubi, a vi joj 
kratite savez s njime, to ste joj razorili sreću, uni- 
štili život. Zar bi ti htio natovariti takav grieh na 
svoju dušu? Pomisli, kad se razstanete od ovoga, 


kh 

naći ćete na drugom svietu njezine roditelje, koji 
će od vas račun za svoje diete tražiti. 

— Amice župniče, ti si me zatjerao u vraži 
škripac. Ja ti sbilja ne znam, što da učinim? 

"— Ta reci bar da imadem pravo. 

— To ti drage volje priznajem. Ja bih najkašnje 
privolio, jer znaš i ja sam već o tom mislio, ali 
što ćeš, kad Sorković ne će. Ja bih to najkašnje 
pregorio, ako i moram reći, da mi je veoma tužno 
oko srdca, kad pomislim, da mi moja mala ne će 
oči zaklopiti. ' 

— Ali, prijatelju, ta budi pametan, tješio ga 
župnik. Ne mora se Ružica udati u Kinu ili Pa- 
tagoniju! Može se naći i koji od najbližih susjeda, 
onda bi bili blizu do nje, a mogli bi najkašnje i 
stanovati ili oni kod vas ili vi kod. njih. 

— Ne, ja ne ostavljam Kruškovca: u njem sam 
se rodio, pa ću u njem i umrieti. 

— E pa dobro, dakle u Kruškovcu, ta dosta 
je velik. Vidiš, onda ne bi samo imali kćerku nego 
i sina. Pa pomisli samo na unučad, kad ti se 
bude onakav mali deran verao po koljenih, pa te 
hvatao za bradu — 

— Ja ni ne imam brade, zar još ne znaš da se 
brijem. 

— .Bene, dakle recimo, kad te bude hvatao za 
nos, bar će imati za što da uhvati, a djeca i onako 
ljube crveno. 

— No, no, nemoj me vriedjati, kao da je tvoj 
nos biel i malen. 

— Sad reci, amice Pavle, kako ti se sve to 
svidja i reci mi tvoje mnienje. 

— Liepo je sve to, ja vidim, da imaš pravo i 
— nek vas voda nosi — ja pristajem. 

— Živio, amice, to je pametna rieč, daj da te 
poljubim, klikne župnik i zagrli prijatelja. Ali sada 
da znaš, nastavi nasmijav se lukavo, već se je našao 
netko. 

— Nije moguće, zar to tako brzo ide? 

— Jest, našao ti se jedan jako pristao i pošten 
čovjek, plemić, vlastelin — 

— A tko je to? 

— Sin tvoga prijatelja iz mladosti — Darković. 

— Darković, skoči Krušković, ta taj ni ne gleda 
Ružice. 

— A dakako! Ti činiš kao da nisi nikad bio 
mlad. Ako ti se kakova djevojka svidjala, a znao 
si da ju čuva stari zmaj, zar si ti onda sjeo pred 
nju i gledao ju? ' 

— Nisam bio lud, to sam ja onda pametnije 
udesio. 

— A misliš, da je Darković lud? I on je to pa- 
metnije udesio, on računa s okolnostmi, pa on 
Ružicu gleda onda, kad vi njega ne gledate. Vidio 
je, da vi ne ćete dati Ružice, znao je, da bi mu 
zatvorili kuću, kad bi se očitovao, pa je šutio, samo 
da ju može gdjekad vidjeti, da može progovoriti 

koju rieč s njome i stisnuti joj ruku i t. d. Ta ti 
to bolje znadeš. 

— Vidiš ti toga prefriganca! A što veli Ružica? 

— Što veli Ružica? Ona je sporazumna, jer ona 
ljubi Darkovića, 

— Nije nego još nešta! 

— Jest, tako je kako ti velim. Danas su se sa- 
stali u šumi i sporazumili. 

— Aja! gledaj ti tu malu, čudio se Krušković, 
mislio bi da ne zna ni do pet nabrojiti, a ona — 
E, vidi se, da je iz Kruškovićeve obitelji. 

— To će i Sorković reći, 

— Vidiš vraga, na njega sam sasvim zaboravio. 
Sve je to liepo, ali što će šuro Hektor? 

— Treba ga smotati, ' 

— Da, treba ga smotati. To je lako reći, ali 
kako? j 

— Ta kad smo svi proti njemu i kad vidi, da 
svi pristaju, popustit će i on. 

— Dvojim, on ti je tvrda glava i vičan zapovie- 
dati. Kad si on jedanput nešta zapili u glavu, 
onda mora sve po njegovu biti. Znam ti ja to. 
A kad je što rekao, pa bilo pravo ili krivo, on 
ne odustaje od svoje rieči. 

— Dakle rat proti njemu, rat nevojnika proti 
pukovniku. Najprije idemo mi u boj, a kad nam 
ne podje za rukom, onda mora Ružica, — a ona 
ipak može sve od njega postići. | ' 


92 RUŽIČIN SNUBOK., 


Župnik. i. Krušković započeše obšadjivati. tvrdju. 
Najprije su šarkali oko nje, dobacivali kod taroka 
gdje koju rieč, a onda bi postajali sve jasniji, Nije 
ih zastrašilo, ako se je Sorković koji put kod ta- 
kovog razgovora silno razljutio, te onda, kad je 
bio s Kruškovićem sam, sav jad na nj izkalio. 

Napokon kad su jedne večeri već dulje okolišali 
i govorili o tom, te je župnika i Kruškovića prošla 
strpljivost, odkriše mu sve. Sorković je upravo 
biesnio, te su ga badava mirili i nagovarali. Na- 
pokon se biesno nasmije i reče: 

— Dobro dakle, da imadem mira, ja pristajem, 
ali uz jedan uvjet. Kad Rolo k meni dodje, pa me 
zaprosi, da Ružicu Darkoviću dadem, onda neka 
budu zaruke. Sad ste čuli i dajte mi mira! 

— Ali, čovječe, zar. si poludio? Kako možeš 
takav uvjet staviti! Gdje bi mogla niema životinja, 
da što takova učini, protivio se Krušković. 

— Meni je svejedno, ja sam svoju rekao, a što 
rekoh ne porekoh. 

— To je doduše neizpuniv uvjet, ali moram 
reći, da sam i s tim zadovoljan, jer se nadam, 
da ćeš se još ipak s vremenom opametiti, reče 
župnik, 

— Više popustiti ne ću! 

— To ćemo vidjeti, nastavi župnik, još nije 
kraj svih dana. Ali za svaki slučaj tražim za taj 
uvjet tvoju poštenu rieč. 

— Tu ti drage volje dajem, reče Sorković, te 


. pruži župniku ruku. 


Sad nastadoše za Ružicu žalostni dani. Darković 
već nije smio u kuću, a Ružica nije smjela da sama 
izlazi. Bojao se Sorković, da se ne bi sastajala 
s Darkovićem, pa i čemu to, kad od tog i onako 
ne može ništa biti. Kad je Ružica htjela. šetati, 
uviek bi pošao sam Sorković s njome, jer nije ni- 
komu drugomu vjerovao. Ali. je ipak jedanput po- 
letio od jednog dragog do drugoga glas, koji je 
Krušković ponio. Jedno je poručilo drugom, da će 
vjerno i pouzdano čekati budućnost, da ih ništa 
ne može razstaviti. Tu su zakletvu oba položila u 
Kruškovićeve ruke, u ruke zaštitnika njihove bu- 
duće sreće. 

Krušković i župnik još su nekoliko puta kušali, 
da umekšaju Sorkovića, ali uzalud. Ružica je mo- 
lila i zaklinjala ujaka, plakala na koljenih pred 
njim, ali ujak bi svagda odgovorio: »ja sam rekao 
ne i kod toga ostaje! Sad tek vidim, da me je 
taj mladić obmanjivao i varao, da nije s iskrenim 
i poštenim licem k meni dolazio, — sad po go- 
tovo ne! Prije sam bio protivan, jer sam se bojao, 
da ću ostati sam, sada ne mogu ni radi tebe, 
moje diete. Kad je on varao nas, tvog ujaka i 
strica, onda će varati i tebe, kad mu budeš že- 
nom«. Zaludu su mu tumačili i opravdavali Dar- 
kovićev postupak, da je on bio prisiljen tako ra- 
diti. Napokon uvidješe, da za sada ne ima pomoći, 

te se ostaviše jalova posla do: bolje sgode, dok se 
Sorković ne umiri. A Ružica je plakala ciele noći, 
da joj se danju ne vide suze u očijuh, ginula i 
venula. Kad ju je Krušković gledao, dolazile bi mu 
suze na oči, a Sorković bi svakiput stisnuo piest, 
kad ju je vidio žalostnu, gdje niemo preda se 
gleda. g 

A kad je Ružici već pretežko bilo, da sama plače 


i uzdiše, pojavila se u njoj želja, da povjeri kojoj 


sućutnoj duši svoj jad. Onda je pošla k Pepici i 
u jedan joj mah plačući i smijući se u isti par iz- 
pripovjedala svoju sreću i nevolju. A Pepica slu- 
šala je s udivljenjem svoj uzor, diveći se istodobno 
ljubavi Ružičinoj i Darkovićevoj i osudjujući uja- 
kovu okrutnost. Tada bi zaplakala i ona, tješila 
Ružicu i gorila od žudnje, da bi i ona jedanput 
tako nesretno ljubiti mogla. Sad je Ružica bila još 
veća u njezinih. očiju, jer za mladu djevojku ne ima 
ništa uzvišenijega od ljubavi, koja mora svladati 
silne zaprieke, prije nego će postići svoj cilj. I ona 
bi burno zagrlila Ružicu mazeći i tetošeći ju, te 
s njom plakala i uzdisala. 

Darković je trčao po šumah tražeći Ružicu, 
oblietavao Kruškovac, ne bi li ju gdje vidio, pak 
opet dolazio k župniku, te ga molio i zaklinjao, 


da mu pomogne. Siromah župnik razmišljao i na-, 


pinjao svoj um, tješio i Darkovića i Ružicu. Dugo 
nije mogao ništa smisliti, kad mu napokon, baš 


Bog s 

kad je poslije objeda sjedio pušeći svoju smotku, 
dodje misao. 

— Pa onda vele ljudi, da se s punim želudcem 
ne može pametno misliti. A eto, ja još nisam nikad 
tako što fina izmislio, kao eto sada poslije obilna 
objeda. Ej, prijane Sorkoviću, sad te imam! 

Veseo podje poslije objeda u Kruškovac, ne reče 
nikomu ni rieči, već uzme Rola i podje s njim 
šetati. I od sad dolazio svaki dan po psa, te po- 
lazio s njim u šetnju. Krušković ga je pitao, što 
to kani, ali on mu ništa ne reče, već se samo lu- 
kavo nasmieši. 

Kad se jednoga dana vratio sa šetnje reče Kru- 
škoviću : 

— Amice Kruškoviću, pripravi za sutra dobru 
i obilnu večeru. 

— A što će biti? 

— Ne pitaj, već pripravi, a Ružici kaži neka 
više ne plače. ' 

Sliedećeg dana sjedjeli su prije večere župnik, 
Sorković i Krušković, te razgovarali o dnevnih 
stvarih. Govorili o izborih u Francezkoj i o novih 
kočijah susjeda Senečaja, o njemačko-ruskom cari- 
narskom ratu i o ovrhi baruna Marića i naravski 
— last not least -— o koleri. 

Jankić prolazio je sobom te redio u pokrajnoj 
palači stol. I opet dodje izvana noseći punu ruku 
tanjura, a kad prodje uz župnika, namignu. mu. 
Župnik ustane i izadje. Sorković nije opazio, da se 

nešto sprema, ali Kruškoviću zakuca silno srdce, 
jer je znao, da sad: dolazi odsudni čas. Slutio je, 
da će se nešto dogoditi, nadao se, da će se dobro 
svršiti, jer je župnik pokazivao veliko pouzdanje, 
ako i nije htio odati, što kani. 

Sorković već se čudio, gdje župnik tako dugo 
ostaje, kad se ovaj vrati i otvori širom vrata. Na 
vratih se pokažu Ružica i Darković, a medju njima 
Rolo, držeći zubmi jedan okrajak Ružičine pregače 
i Darkovićeva kaputa. I pas podje vodeći mlade 
prema Sorkoviću, sjedne preda nj, te mu stavi 
desnu šapu na koljena, a onda pusti odjeće i za- 
laje. Sorković, koji je bio u prvi mah sav zapanjen, 
da se nije mogao ni maknuti, skoči sa stolca i 
zagrmi: 

— Što je to? Poručniče Darkoviću, kako se vi 
usudjujete ovamo u kuću? 

— Ta on je barem danas jako potreban, odgo- 
vori u mjesto Darkovića župnik, kakove bi to bile 
zaruke bez zaručnika? 

— Župniče, jesi li lud? 

— O naprotiv jako pametan. 

— Ali, ja ne dajem privole! 

— Mi je ni ne trebamo. 

— Štan ma 


— Ta već si ju dao, odgovori mirno župnik, 


Rekao si pod poštenu rieč, da kad Rolo zaprosi 


za nje, onda neka budu zaruke, Ja mislim, da je a 


Rolo bar sasvim jasno zaprosio. Ajd, Rolo, dodji 

k meni, ti si pametna i dobra životinja, i potrepta 
psa po ledjih da je sve zvonilo. 

— Ali to je prievara! branio se Sorković. 

— Nije, amice pukovniče. Ti si se uhvatio u 
vlastitoj stupici, sad ti ne ima pomoći. 

— Ta Rolo nije ništa rekao! 

— Pa zar se mora govoriti, ne može li se i 
inače .prositi? Nu, što se braniš, sve ti je uzalud! 
Budi radje pametan i blagoslovi djecu, kako sam 
ih ja već odavna blagoslovio, reče Krušković i na- 
.mignu Ružici. 

Ružica, koja je dosada postrance stajala, poleti. 
k ujaku, uhvati ga za ruku i poljubi mu ju, a iz 
oka joj kane suza na nju. 

.— Vidiš, i Ružica ne govori ništa, a je li te 
već kad tko ljepše prosio? zapita župnik. 

Sorković se nasmije, privuče Ružicu k sebi i za- 
grli ju, a kad ju je pustio iz zagrljaja, vidjela se i 
njemu suza na oku i blagi izraz u licu. On pozove 
Darkovića i sastavi njegovu i Ružičinu ruku. 

— Neka bude! Ja vidim, da moram popustiti. 
Uvjeren sam, da to bog tako hoće i tvoji roditelji, 
Ružice, gore na nebu. Eto, mi ti dajemo našu 
malu, najbolje i najljepše što imamo, obrati se 
k Darkoviću. Čuvaj ju i brani, ljubi ju vjerno i 
ošteno, jer ona to obilno zaslužuje. U tvoje ruke 
“dajemo njezin život i njezinu sreću, od tebe ćemo 
tražiti račun o njoj. Nadam se, da si ipak pošten 

i čestit mladić, — bar mi je tako uviek moj Ivan 
govorio, — ako i nije liepo od tebe bilo, što od 


početka nisi bio iskren. ' 

— No tad bi bio liepo nasjeo! nasmije se 
župnik. 

Tronuti zagrliše Ružica i Darković starce, a 
onda se zahvališe župniku, pa napokon naravski 
i Rolu. ' 

— Ali sad hajdmo k večeri, javi se Krušković, 
ja mislim, da su već svi ogladnili. 

Sorković se čudio, kako je svečano priredjena 
večera, ali mu reče župnik: 

— Ta za zaruke se bar mora nešto dobra pri- 
rediti. ' 

= Čuješ, župniče, ti si, s dopuštenjem govoreći, 
vragu iz torbe'izskočio, smijao se Sorković. Moram 
ti priznati, da si me baš fino nadmudrio, 

— Ta kako ne bi, kad si mi sam pokazao put, 
kojim da idem, a ja sam morao uložiti sve sile, 
da popravim tvoju budalaštinu, 

— Župniče! zagrozi se Sorković, 

— Grozi se koliko ti drago, ipak moraš sam 
priznati, da je bilo ludo, što si se opirao. Zar ne 
će sad ljepše biti? 

— Pravo imaš, odgovori Sorković, i u to ime 
pijem prvu čašu za zaručnike. 

Veselo su zvonile čaše, veseli bili župnik, Kru- 
šković i Sorković. Ružica i Darković sjedili su 
jedno do drugoga, držeći se za ruke. Samo kadkad 

—— 


bi im se pogledi sreli, da si onda čvršće ruke 
stisnu i da poleti šapat ljubavne rieči, zavjet bu- 
duće sreće. Kad su Sorković i Krušković vidjeli 
Ružicu tako sretnu, onda im nije više htjela misao 
na um, što će oni bez nje, ' ; 

— Takova snuboka kao ti nije još nitko imao, 
šalio se Krušković. Ne znam, kako ćeš mu se moći 
odužiti i zahvaliti. 

— Dobit će dok bude živ svaki dan dobru pe- 
čenku, reče Darković, 

— Ali treba ga i danas nagraditi, gdje je tako 
Sjajno svoju zadaću svršio, reče Sorković i dobaci 
Rolu komad sočne pečenke, Rolo ga vješto uhvati, 
a onda se začudjeno ogleda, jer nije bio vičan, da 


u sobi što dobiva. Nije znao kamo bi, dok se na- 


pokon ne zavuče pod glasovir, te ondje slastno 
stao žvakati. 

A dolje u kuhinji opet su se prepirali Magda 
i Ivan. 
E Ja sam uviek sekas: takova djevojka, kao 
što je naša \milostiva gospojica, mora za častnika 
poći, reče Ivan, kad je Jankić donio glas o zarukah, 

— Ja sam uviek govorila: ona mora poći za 
»zemaljskoga gospodina«, za vlastelina, odgovori 
Magda. 

— Pa ste se prevarili, jer gospodin Darković j je 


poručnik. 
Li 


Ca 

.— Da, nije nego još nešto. Kad baš ne zna, 
“što bi od dugog časa radio, onda obuče uniformu, L 
“— ali on je vlastelinsko diete i vlastelin, 
— On je častnik, velim vam. 
— On je vlastelin. \ 
— Častnik. 

— Vlastelin, 
— Magdo! 

— Ivane! 


oR + ZIMSKI DAN. 


šljubok je zapao snieg, ovjenčao brežuljke 
Sl bielom kapom, zakrio ravnicu, koja se 
razastire nedogledna, široka, sva biela i čista kao 
svadbeno ruho. Debeli, bieli plašt pokrio je sve, 
izravnao jarke i nasipe, zasuo pute i prielaze. A 
o tom bielom sniegu cakli se. sunčano svjetlo kao 
o biserju i draguljih, odsjeva se od sitnih ledaca i 
prelieva u raznih odrazih. 

Svud je mir i tišina kao u grobu. Ta i što je 
sav ovaj veliki prostor nego veliki grob? Cvao je 
tu i bujio život. Široka livada zelenila se u svježem 
zelenilu, izpremiešanom raznobojnim “cviećem, dr- 
veće cvietalo i listalo; u onoj jarugi žuborio potok, 
a u njem pliskale ribice, razrasle se vodene biljke. 
sa svojimi tajnovitimi stanovnici. Zrakom se raz- 
liegao miloglasni poj ptica i zuj kukaca, a livadom 
bi protrčao sad zec, sad druga kakova životinja. 
A tad bi u daljini zalajao pas, ili se javio glas čo- 
vječjeg grla, 

Al pomalo sahnuo život, lišće počelo žutjeti i 
popadalo, ptičice se odselile, a životinje se stale 
zaklanjati. Izčeznu modro nebo i zlatni sjaj sunca, 
zamieni- se tmurnim sivilom i čestimi kišami. I za 
malo zamrie život, nastade zima. Tad se jednog 
dana naoblači nebo još tamnije i lagano doleprši 
sitna pahuljica, sad jedna i opet jedna i sve gušće, 
dok praminjanje sniežnih pahulja ne zastrie svaki 
vidik. Padao snieg, a kad je napokon prestao, 
sva zemlja bijaše pokrita težkim, bielim mrtvačkim 
plaštem, zima ubila je svaki život. Drvlje se krši 
pod težkim bremenom, grane mu pucaju, a dune 
li vjetar, tad se strese sve i oblak sniega poklopi 
ga sasvim. 

Svud je mir, ni glasak ne prekida šutnju, ni- 
kakav zvuk ne dopire u nju. Daleko su ljudi, za- 
klonili se u svoje kuće, da uz vatru u toploj sobi 
odole zimi, posakrile se životinje u svoja duplja i 
zakloništa, — sve na okolo je mrtvo i tiho. 

Svud je mir, samo kadkad prhne zrakom gavran 
i zakriešti svoj: »kvar, kvar!« i sve je opet tiho. 
A taj je gavran sa svojim crnim odielom, svojim 
muklim, hrapavim glasom kao stvoren, da u toj 
pustoši bude jedinim gospodarom. On, stari raz- 
bojnik, kao da je postavljen stražarom, da ta pustoš 
pustoši ostane, da ono malo života, što bi se u 
njem javilo, utamani. 

Al sad se u daljini oglasi glas zvonca i pucke- 
tanje biča i za malo se ukažu na širokom utreniku 


LA 

saonice. Pred malene lake saonice uprežena su dva 
vatrena vranca, iz nozdrva im se puši para, a oni 
bacaju živo noge i potresuju oholo grivom. Na 
glavi su im velike raznobojne perjanice, a oko 
vrata praporci, koji kod svakog kreta glave veselo 
zazvone. Saonice su u obliku labuda, koji s raz- 
širenimi krili pliva: napried mu se ponosno diže 
glava, a krila mu sakrivaju lake saonice. 

U saonah sjedi mladić sav zavit u bundu i 
ravna konje. Ponosno, uzpravno sjedi, veselo gle- 
daju njegove oči u taj zimski dan. Crni mu se 
brčići dižu izpod liepog nosa i podavaju njegovom 
licu neku osobitu dražest, onu, koja riesi mladića, 
dok više nije diete, a još nije podpuni muž. U 
visoko, otvoreno mu čelo pada gdjekoji uvojak. 
crne vrankose. Do mladića sjedi neko žensko biće, 
posve u krzno zamotano, da se ne vidi nego fini, 
mali nosić i dva živa, modra oka, Ne vidi se od 
njezinog lica ništa, ali ta dva oka kažu, da je 
mlada i liepa. Sad gledaju blago i pobožno u taj 
sviet, tad se opet javi u njih neki čudnovati sjaj, 
koji ti duboko u srdce zaroni. Kao da joj je duša 
u oku, jer iz njega čitaš, da u tom biću vrije i 
bukti život, vidiš da mogu ne samo ove oči vra-- 
goljasto zasjati, nego da je i cielo to biće vrago-- 
ljasto, veselo, živo. 

Roditelji su im stari prijatelji, susjedi. Ta dvori 
im stoje jedan' nedaleko od drugoga. Milan i i Slava 
zajedno su odrasli, zajedno se igrali, bili su kao 

brat i sestra. Roditelji su s veseljem gledali ne- 
.dužnu igru: oni su dobro znali, što se često iz 
takove djetinske ljubavi radja, dobro su to znali 
i veselili se tomu. 

Uviek su djeca zajedno bila, veselila se zajedno 
i plakala, kad bi se što tužna slučilo. Kako je 
plakao jednog dana Milan, kad mu je suznima 
i od plača crvenima očima Slavica. doniela svoju 
mrtvu mačkicu. Zagrlio ju i položio njezinu gla- 
vicu na svoje grudi, mazio ju i tješio, stapao svoje 
suze s njezinimi. A sliedećeg dana došao je vesela 
lica i donio Slavici malu, bielu mačkicu, tako liepu, 
čistu i milu mačkicu. Slavica skoči od veselja i 
opritisne životinju na svoje grudi, pa pogleda za- 
hvalnim pogledom Milana, pusti mačkicu na zemlju, 


prihvati obimi rukami Milaricani glavu i poljubi ga _ 


živo u usta, baš u usta. 

A kako su tek plakala djeca, kad je Milanu 
bilo poći u grad u školu! Već dugo prije bili su 
Milan i Slavica žalostni i tužni. Cieli su dan za- 
jedno bili, da se što više užiju tih zadnjih časova, 
što ih još zajedno sprovesti mogu. Kad je nadošao 
čas razstanka, onda potekoše gorke suze, dugo 
su zagrljeni stajali i jedva su ih jak razstaviti 
mogli. 

Dugo im nije htio smieh na lice, piev na usta, 
a listovi su marljivo. lietali simo i tamo. i jedva su 

o očekivali božić, kad je Milan imao na praznike 
kući doći. A povrativši se, tek što pozdravi rodi- 

telje, već poletje da pozdravi svoju Slavicu. Kolika 
li veselja, kad se djeca opet sgledaše! Ljubljenju 
i tetošenju nije bilo kraja, i opet je nastalo ono: 
sretno doba, gdje su cieli božji dan mogli zajedno 
biti. 

Godine prodjoše, djeca ponarastoše: Milan je 
već svršavao nauke na sveučilištu, a Slavica je 
bila gospodarica, da je bilo veselje gledati ju, kako 
redi i ravna u kući. 

Opet je bio božić i opet je došao Milan kući 
na praznike. Opet su bili cieli dan zajedno, ona 
krasna, živa djevojka, on liep, ponešto osbiljan 
mladić. Bio to divan par. 

Danas je došao Milan sa saonicami po Slavicu, 
da se provezu po svježem zimskom danu. Kako 
su veselo letjeli vranci, kako je snieg škripao pod 
saonicami, zvonili praporci, pucketao bič u toj 
tišini ! 
< A njih dvoje sjedjelo jedno do drugog i šutilo. 
Pa što će da i govore, kad je jedno do drugog, 
kad jedno ćuti blaženu blizinu drugog. Ta ljubav . 
ne treba rieči, ona ćuti blizinu onog bića, koje mu 
je sve na tom svietu. Misli im lete izmjenice, 
stdca im kucaju zajedno. Jedan pogled, jedan 
bljesak iz živog oka veli više nego stotina rieči. 
Sjaj oka dolazi izravno od ljubećeg srdca, rieč mora 
istom da prodje strogi sud uma. A koliko može 
tek izreći jedan stisak ruke, jedan dodir tiela! 
Kano munjevna struja proleti ljubovnike, sva im 

krv poleti .k srdcu, oni oćute da se ljube. Spoznaja 
ljubavi dolazi iz nutrašnjosti, rieči su joj samo 
vanjska, suvišna potvrda. Prava ljubav ne voli buke, 
ona je najsretnija u samoći i tišini, jer ona ne vidi 
ništa, ne traži ništa do ljubljenog bića. 

Eto i Milan i Slavica bez rieči sjede jedno do 
drugoga, al tim življe im rade misli, čuvstva. Al 
sad se nagnu mladić k djevojci i smiešeći ju za- 
pita: »Je | ti zima, dušo?« 

»Zima«, dahnu djevojka i još se više zavije u 
krzno. A Milan ovije lagano svoju ruku oko nje- 
zinog struka i privinu ju k sebi, zaroni svoj pogled 
duboko u njezino sjajno oko i pritisnu živi cjelov 
na njezina rumena usta.. Njezina mala ručica izvuče 
se iz krzna i pogladi ga lagano, nježno po čelu, 
po licu, i ona položi svoju glavicu na njegove 
grudi. ' 

Što će im sad još rieči, oni znadu da se ljube, 
znadu, da jedno živi samo za drugo, vide pred 
sobom krasnu. budućnost , koju izpunja ljubav 
sreća, blaženstvo. : 

: I uminuše saonice, utihnu zveket praporaca i 
pucketanje biča. I opet je sve tiho i mirno, samo 
kadkad prhne zrakom gavran i zakriešti svoj hra- 
pavi »kvar, kvar!«, kao da se veseli, da je opet 
sve mirno, tiho, mrtvo. 

«Da, ovdje je sve mirno, tiho, mrtvo, ali tamo 
dalje u dvorcu Slavičinih roditelja sad ne zna nitko, 
“da je narav mrtva, da je vani zima. Tamo je sve 

veselo, sretno, tamo se očekuje novi život, koji će 


biti novim vezom, novim dokazom prijateljstvu, 
koje je tolike godine vezalo dvie porodice, da se 
sada obje stope u jednu. 

A kad prodje zima i laste se vrate s juga, da 


"si saviju gniezda, onda će naći, da se savija gniezdo 


i za jedan mladi ljudski par i veselo će zacvrkutati 
pjesmicu o ljubavi i sreći. 

GRADENIĆ, 


DU la ovisokom brežuljku dizala se starinska 

kurija, jedan od onih starih plemićkih 
dvorova, kako ih još gdjegdje samo nalaziš. Stara 
je to, iztrošena sgrada na jedan kat, sa visokim, 
daščicami pokrivenim krovom. Sagradjena je u 
dva krila: pokrajno se na sredinu glavnoga oko- 
mito prislanja. Glavno je krilo obrašteno divljom 


. lozom, a prema jugu diže se uz sivi zid još i ne- 


koliko kršljavih smokava i badema. 

U prizemlju su družinske sobe i kuhinja sa 
smočnicom, a na kraju, okrenutu k velikom dvo- 
rištu, nalaze se stube, koje vode u prvi kat, u go- 
spodske odaje. Uzkimi, strmimi i razklimanimi stu- 
bami dolaziš u gornji sprat, i to najprije u malo 
stubište, a onda u veliku, jednim prozorom raz- 
svietljenu »palaču«, iz koje vode vrata u druge 
sobe. Ovdje tek opažaš starinu i trošnost toga 
drvenoga zdanja, jer se u toj ogromnoj sobi spustio 
pod tako znatno prema prozoru, te je najviše na- 

ličio.kosoj ravnini. Na stropu vidi se velika ljaga, 
tu mora da za kiše voda probija u sobu. 

Zaviriš li u druge sobe, zamietit ćeš i tu zub 
vremena: klimavo pokućtvo, trošni sagovi, pocr- 
njele stiene. “U tih sobah zadahnjuje truhlošću i 


prahom, a polutmina, koja u tih prostorih vlada, : 


pojačava u tebi dojam starine. I ti ne možeš, a 
da se ne podaš nekom čudnom  čuvstvu, nekoj 
sjeti, koja ti obuzima dušu: ta tišina, taj sumrak, 
taj zadah potištuju te, bude u tebi ista čuvstva, 
koja se bude na groblju. 

Eto ono mletačko zrcalo tamo na zidu, što no, 
rekao bih, samo jošte na milosti božjoj visi, po- 
bliedjelo je, okvir mu je potamnio, dok je nekoč 
bistro i sjajno sjalo. Pogledaš li u nj, vraća ti ne- 
jasnu, izkrivljenu sliku, a jednoć je odrazivalo čisto, 
vjerno. Al prodjoše preko njega godišta i godišta, 
nahudila mu vlaga i prašina, a ona lica, koja su 
ga prije pitala, da li su liepa, da li su ljubka i 
koja bi ga milo pogledala, kad bi im to priznalo, 
ona se lica stala od njega odvraćati. I kada bi 
sad koje lice nehote zagledalo u nj, brzo bi se 
okrenulo od njeg, — ta ono je mrtvo. bezkoristno. 

I čovječja duša sjaji kao jasno zrcalo, odrazuje 
se u njem krasota i milje, zrcali se čar tog svieta. 
Ono podaje jasnu sliku, a oko nje sve je sjajno i 
čisto. Al padne prvi mraz na nju, pada mraz za 
mrazom, njezin sjaj potamni, krasota postaje ru- 
gobom, čar tog svieta ogavjem, vjera bezvjerjem. 

I odvraća se svatko od te duše, —. ta ona je 
mrtva, bezkoristna, a ona tamni propada, izgine. 

No pogledaj oko sebe i kao u jasnom zrcalu 
vidiš prošlost toga doma, tebi se čini kao da su 
se čiste duše njegovih stanovnika pred tobom raz- 
galile. To starinsko pokućtvo kao da su spomenici 
davnih, ljepših vremena, te pobliedjele slike po 
stienah, kojim jedva razabireš lica, pripoviedaju 
da je u tih sobah nekoč disao život, ti čareni 
izlizani sagovi pokazuju, da je ovdje cvala sreća 
i radost. 

Otvori prozor i u sobu će se preliti more sun- 
čanog svjetla, da se davno netaknutom prašinom 
poigra i u samo je zlato prometne, a lako povje- 
tarce .doniet će svježeg, mirisavog zraka sa livada. 
Zakružiš li okom unaokol, eto odmah pred tobom 
na pol porušena mliečnica, do nje strši u zrak 
nekoliko starih jablana,. tamo dalje su razklimane 
slamom pokrivene staje i hambari. Posred dvorišta 
stoji stari zdenac na čabar pruživši razito svoju 
dugačku motku, pa se čini kao veliki nadgrobni 
križ... Dvorište sve je izrovano, a sred dvorišta 
načinila se mutna, nečista kaljuža. Po vrtu ne vidiš 
više puteljaka: zarasli su travom, a na grede na- 
valio korov. Tamo dalje prostire se slabo obra- 
djeno, riedko posijano polje kukuruza, iz kog vire 
tuj i tamo bosketi ili rpe neobičnog drveća, ta 
nekoč se'i tamo protezao vrt. "bi 

Al posegni okom malo u daljinu, i vidjet ćeš 
divan kraj. Sunčano svjetlo obasjava krasne humke 
i ubave doline. Brežuljak reda se za brežuljkom, 
nakićen kojom bielom crkvicom ili gospodskim 
dvorom, zaodjenut svježim zelenilom, koje se pre- 
lieva sad svietlo poput gorskog jezera, sad tamno 
kao more. Daleko, tamo na dnu, diže se modra 
zagrebačka gora, s one strane Ivančica i opet vi- 
soke štajerske gore. 

I kudgodj u daljinu okom svrneš, svud je život 


i svjetlo, sjaj i rastenje. Sad se s onog brežuljka 


oglasi piev djevojačkog grla, a s onog se opet 
odazove glas frule, da se opet s trećeg javi lavež 
psa. Naokolo diše, buji život i svjetlo, a uza te je 
mrtvilo, propast. Poleti li ti oko u daljinu, zasjaji, 
svrne li u blizinu, smrkne se; uz tebe ljudi tiho,i 
bez glasa kao duhovi prolaze, u daljini pjevaju i 
vesele se... .Sašao si u crnu raku, iz koje gledaš 
sviet ružičast i liep. 
x * o 

Jurasora Marka Gradenića poznavao je sav Zagreb. 
Bio to liep, plemenit čovjek, prava ljudina, junačka 
duša. Mužkarci su ga štovali, a: žene ludovale za 
njim. No on je za sve to slabo mario: njegove 
oči kao da nisu vidjele onih plamtećih i željnih 
pogleda, što no ga posvuda pratijahu, njegovo 
srdce kao da nije ćutilo onih plamena i plamečaka, 
koji su za njega gorjeli, — on je ostao jednako 
tvrd i neumoljiv. Zabavljao se doduše i veselio, 

udvarao liepim gospodjam i gospodjicam, ali se 
nijedna nije mogla podičiti, da je uz nju njegovo 
oko življe planulo, da je njegovo srdce brže za- 
kucalo. 

Bio je u obće zagonetka svojim znancem. Po- 
znavali su ga svi kao čvrst i odlučan značaj, hvalili 
ga kao vješta druga u družtvu, znali ga kao sa- 
vjestna i sdušna činovnika. Ne bi mogli, da mu 
spočitnu kakovu manu, kojimi je obilovala mladež. 
Gradenić nije imao dugova, nije se kartao za ve- 
like novce, ne bi se nikad opio. Sve ga moralo 
da hvali i štuje, nitko mu nije mogao ništa spo- 
čitnuti, ali ipak bi svakoga u njegovom družtvu 
zahvatio neki čudni osjećaj, kao strah pred nečim 
neizvjestnim. 

Čudna mu je bila narav. Bio je nepristupan i 
suzdržljiv, a da opet ne bi bio ni najmanje ponosan 
ili pače ohol. Nikad se ne bi od njega čula rieč, 
da nešto hvali ili da pokazuje svoj uzhit, ako bi 
što liepa vidio. Bilo bi doduše onda časova, gdje 
bi mu lice zasjalo, oči se zakriesile, ali samo za 
časak, da opet zapanu u neki sumor, u običnu mu 
sbiljnost. Nije bilo u njega one mladenačke živosti, 
koja iznenada probukti, te u svom lakoumlju i 
bezbrižnosti ne pitajući za ništa bezobzirce obara 
sve stege i spone. Da, toga nije bilo u njega. On, 
mladić tielom, kao da je bio starac'i dušom i 
srdcem, kao da je svršio život, a ne da ga istom 
počimlje živjeti. ; ' 

Izprva to ljudi svakojako tumačili, pripoviedali 
svakojake pripoviesti, a najradje se pripoviedala i 
vjerovala ona,. da je nad Gradenićevim rodom 
neka nesretna kob, koja proganja taj rod i ne da 
nijednom članu, da se užije nepomućene i čiste 
sreće, Znalo se, da su Markovi roditelji za njegove 
rane mladosti u isti dan naprasnom smrti umrli, 
pa da je ovaj medju stranimi odrastao bez ljubavi 
i brige. I prestali se čuditi njegovoj ćudi, uvidjali, 
da uz takove prilike nije mogao drugačiji postati 
i da je sva sreća, što je uz to postao značajan i 
čestit, te mu se priučili, 

Tada dodje o pokladah u Zagreb nova talijanska 
stagione, u kojoj. bijaše Bianca Giutti primadona. 
Kod prve predstave, na koju je pohrlio sav cviet 
zagrebačkog obćinstva, bio je i Gradenić u kaza- 
«lištu. Došao je u kazalište, jer je to tako bio običaj, 
ne misleći na ništa i ne očekujući ništa. Nemarnim 
je okom promatrao stotine redom nanizanih glava 
krasotica, nehajno je odzdravljao ljubeznim po- 
zdravom svojih znanaca, a još je manje pazio na 
glasbu i na ono, što se na pozornici sbiva. Na- 
jednoć se razlieže kazalištem Biankin glas. U tren 
oka utihnu sva ona mala buka, koja no poput 
šumskoga lahora i od šapta i od micanja stolica, 
šuštanja haljina i lepeza napunja dvoranu. Sve je 
.pozorrio slušalo to jasno i zvonko grlo. I Gradenić 
:se prenu, svrnu okom. na pozornicu, i tu mu se 
prikaže veličanstvena, bujna ljepota. Upilio je svoje 


GRADENIĆ. 119 


oko u nju, pohlepno gledao žar njezina crnog oka, 
rumenilo njezina lica, punoću onoga krasnoga tiela, 
I oćuti neko čuvstvo, kojega još nikad oćutio nije, 
oćuti želju, da te oči samo njega gledaju, da ta 
usta samo njega ljube... A kad se kućom raz- 
liegao zadnji »addio« njezinoga divnoga grla, kad 
-se obćinstvo, izazvavši umjetnicu po više puti upravo 
zaglušnom vikom i pljeskom, stalo oduševljeno sa 
svojih stolica dizati i izlaziti, sjedio je Gradenić 
jošte uviek . nepomičan, kao: prikovan na svom 
mjestu i u spušteni zastor zurio ,.. Ote je večeri 
još dugo lutao zagrebačkimi ulicami, a kad se je 
vratio u svoj stan, nije mu htio san na oči... 

Odsad nije bilo od njega revnijega posjetioca, 
pozornijega slušatelja opere, a niti vatrenijeg obo- 
žavatelja liepe Bianke. Sav zatomljeni žar, sva za- 
spala vatra uzplamti jednim "mahom. I za kratko 
stali bi i Biankini pogledi njega tražiti, življe bi i 
čuvstvenije pjevala, kad su im se pogledi stopili. 
«On osjećaše, da ona njemu pjeva, da sva ta strast 
njega ide. 

I opet za kratko imali su zagrebački j jezici mnogo 
posla, svi ti jezici i jezičci zagrebačkih plemenitih 
gospodja i gospodjica nisu mogli_ da iznesu dosti 
' sgražanja i negodovanja, što je Gradenić Strmski 
.oženio pjevačicu Bianku. 

. Poslije kratkog putovanja po Biankinoj domovini 
vrate se mladenci, te podju odmah na Markovo 
“imanje, koje je od smrti njegovih roditelja bilo u 

zakupu. On preuze upravu dobra, i tako evo bivši 
salonski junak, sadio kupus i sijao kukuruzu, a 
bivša slavljena pjevačica spravljala je mlieko i 
upravljala kuhinjom. | 

Mladi je par bio sretan i blažen, nije ćutio sa- 
moće: ta jedno je drugom bilo sav sviet, — ta 
dva stvora kanda su bila nepodpuna, da se nisu 
našla da jedno popuni drugo. Dani im prolazili 
neopazice, a kad su se poslije dnevnoga posla na 
večer sastali, bijaše im kao da su se prvi put vi- 
djeli, kao da su im poljubci prvi, što ih ljubav lju- 
bavi pruža. U nestašnoj igri, u sladkom zagrljaju 
provodili bi časove, sladke časove, koje stvara 
prava ljubav. 

Blaženstvu i sreći nije bilo kraja, kad im se po- 
rodi prvo diete, krasan dječak. Majka i otac nisu 
se mogli dosta nagledati i natetošiti svoga mi- 
ljenka, jedno je bilo ljubomorno na drugo za svaki 
pogled, za svaki smiešak toga nedužnoga stvora, 

Sjajni je biser, neprocjenivo blago, čisto čovječje 
srdce. Kad svega izpunja jedno čuvstvo, jedna 
ljubav, ono ljubeć još više ljubiti može, u njem 
druga, nova ljubav može da se rodi: — ljubav 
roditeljska. 
: x * * 

.Čudom se začudile stare drvenjare, kad su se 
našle okrečene i obieljene, kad su vidjele, da je 
starodrevna »harmica« pred njimi izravnana i oči- 


šćena, da je izginuo njezin stari biljeg: šatori i_ 

daščare, u kojih su zagrebački gradjani prodavali 
svoju robu. I vidješe kuće nakićene zastavami i sa- 
govi, obavite zelehilom i cviećem, a u ulicah po- 


«stavljene slavoluke i jarbole, zakićene vienci i ure- 


šene raznobojnimi barjaci i šarenimi grbovi. Sve je 
čisto, sve svečano, sjajno. 

Jedan je član kraljevske kuće došao, da posjeti 
Zagreb, a Zagreb se opremio, da ga dostojno do- 
čeka. 

Sakupili se velikaši i dostojanstvenici, vojnici i 
svećenici, da ga u svečanom provodu dovedu do 
banskih dvorova; napunilo gradjanstvo ulice, da 
ga kličući pozdravlja; priredjivale se razne sveča- 
nosti, ob dan pučka zabava na »harmici«, gdje se 
igralo kolo i pjevale narodne pjesme, pekli ja- 
ganjci i odojci, te točilo rujno vince.. A kad se 
visoki gost s banom provezao trgom gledajući tu 
slikovitu, šarenu vrevu, orio se »živio« zagrebačkih 
i zagorskih seljaka, te »vivat« turopoljskih pleme- 
nitaša. 

Na večer bila u kazalištu sjajna predstava, 

Već dugo prije predstave napunilo se kazalište 
otmena i odlična svičta. Bogate narodne nošnje 
gospode i gospodja izmjenjuju se sa sjajnimi voj- 
ničkimi odorami i častnimi haljami svećenstva. 
Sievaju dragulji u nakitih i balčacih, sievaju u re- 
dovih i krstovih, prelieva se svila i kadifa, sjaji 
krzno i baršun. Igraju lepeze, cakle se zornici, . 
rieč simo, bljesnu pogled tamo. 

Grofica Adamić govorila je svom susjedu husar- 
skom kapitanu Šandoru: 

— Vidite li, cher capitain, danas mi prija u 
kazalištu, — c'est un cercle exclusive. Kako godi 
oku taj sjaj, ta otmjenost. Ne trebam da se bojim, 
da ću u kojoj loži vidjeti trgovkinju, u koje ku- 
“pujem šećer i kavu, ili da će iz parketa zuriti u 
me kakav mladić, koji mi je za moju toilettu mjerio 
čipke. Danas vidite samo pristojne ljude, seulement 
des hommes distingućs. 

— Imate pravo, grofice. Dandanas to gradjan- 
stvo ne da, da dišemo čisti zrak, — c'est partout 
.que les bourgeois nous dćrangent. 

. — U svem nas oponašaju: u odielu, u obćenju. .. 
Najednoč vidimo kakovu debelu mesaricu, odjenutu 
u najskuplju svilu, kako se koči i šešuri, a do nje 
eto mesara, kako si je ruke prstenjem nakrcao. 
C'est a crćver de rire et de dćpit. Gdje su ona 
-liepa stara vremena, kad je samo plemić vriedio 
i imao prava, : 

—. A molim vas, grofice, zar vam je o tih starih 
.vremenih vaša prababa u dječinskoj sobi pripo- 


viedala? Ta vi u vaših godinah bar ne ćete tvr- 


diti, da ste ih sami doživjeli. 
Grofica lupnu svog udvornog kavalira lepezom po 
ruci, a licem joj se obli fina rumen i: promjeh za- 
dovoljstva. 
Tad presta za čas sav taj žubor i smieh, pesih 
igra lepeza i blistanje zornika, — u jednu je ložu 

unišao Gradenić sa svojom suprugom. Za čas presta 
sve, da se za čas uprave svi zornici na njih, da 
iza lepeza zažubori šapat, da zatitra posmjeh, i da 
se uzbude stare uspomene, a rode nova naklapanja, 

— Gledajte, molim vas, cher capitain, zažari se 
grofica, une profanation sans pareil, Gradenić sa 
svojom komedijašicom. Une chanteuse, une com- 
mćdienne entre nous. Pa kako se je našešurila, 


“kako nas sve oholo mjeri, jer je njezinoj zavodlji- 


vosti pošlo za rukom, da ulovi tog Gradenića. 
— Ali pogovara se, da su veoma sretni, usudi 
se primietiti kapetan. Ona je i kod kazališta veoma 


«čestita bila, — ne može joj se ni najmanje spo- 
čitnuti. 


— Mais, capitain, je ne vous comprends pas, 
Oni se ljube! Ta ona valjda znade za što ga drži, 
aon — molim vas, on — taki ste svi vi mužkarci. 


Kad vam kakova ljepušna lutka veli da vas ljubi, 
onda odmah izgubite pamet. Ako je samo malo 


suzdržaljiva i ako triezno umije podpirivati vašu 
strast, postići će sve... Pa da je bila čestita, jer 


se ništa ne zna! Mon jiko bila je valjda lukavija 


od drugih — voila. tout. 

-— Priznajem, da ga je ona u svojoj mreži uhva- 
tila, reče kapetan, ali on ju ljubi, a kad značaj 
kakov je Gradenić jednom ljubi, tad ne banka 


ljubiti. 


— Nevous emportez pas, capitain, .ja znam, da 
je Gradenić kavalir. On će uviek štovati veze, 

koje ga s njom vežu, — ali kako bi on mogao 
sretan biti, da je potražio ženu sebi ravnu! To ne 
može da dobro svrši. Ta molim vas, gledajte ju 
kako govori s tom našom zlatnom mladeži, koja 
hrli u njezinu ložu en nćgligeant ses principes et 
ses devoirs. Kao kraljica kad audiencije daje. Une 
vraie commećdienne:! 

Al u to glasba zasvira kraljevku, visoki gost 
unidje s banom, obćinstvo ustane sa stolica i po- 
zdravi ga klicanjem, a tad započe predstava, 

Prvi se čin »Norme« već svršio, već je imao da 
započne drugi, ali s pozorišta se samo čula neka 
grozničava trka i žubor glasova. Stala se u gleda- 
lištu vidjati zabrinuta lica priredjivaoca svečanosti, 
obćinstvo postajalo nemirno i nestrpljivo, skupljalo 
se i stalo šaputati. 

U Gradenićevoj loži dolazili i odlazili znanci, 
došli pozdraviti Gradenića, koji je sad riedko kad 
u. Zagreb zalazio. Dolazili su da se poklone nje- 
govoj supruzi. Jedan gospodin iz banovč pratnje 
stupi u ložu, a Bianka ga odmah zapita: 

— Molim vas, ne znate li što se po % 
duga stanka, nemir, ta trka . 

-— Primadona već dulje pobolieva, pa samo da 
omogući predstavu odvažila se da danas pjeva, nu 
sad :je sasvim iznemogla. 

— A što će učiniti, ta već je skrajnje vrieme! 
Eto i visoki gost postaje nestrpljiv. 

— Liečnici su kod nje; možda joj je moguće 
pomoći, ali ako nije, ne znam što ćemo učiniti... 
Morat ćemo prekinuti predstavu, izvrgnut ćemo se 
smiehu i ruglu što ne možemo ni najjednostavnije 
tudje opere stranimi silami izvesti. 
— A zar je ne bi nitko mogao zamieniti? upita 
Bianka, ; 
— Ta ona je jeja primadona, a od ostalih 
pjevačica nit. je koja dorasla toj ulozi, nit ju je 
koja ikad učila. Ne preostaje nam drugo, nego da 


što prije sami priznamo, jer onda bismo još kako 


tako mogli reći: »tout est perdu sauve I'honneur«, 

Gradenić je dosada šuteći slušao taj razgovor, 
al najednom prodje rukom preko očiju kao da 
hoće otjerati nešto, što ga smeta, ustane naglo i 
reče odrješito: 

— Dragi Bačiću, poli; da će moja supruga 
preuzeti partiju. 

— Ali Marko, prekinu ga Bianka, to ne može 
biti, tvoja supruga ne može se javiti na pozornici, 
a da na tebe ne svali bujicu priekora i podru- 
givanja. 

— Ja znadem cieniti tvoju nježnost i obzir 
prema meni, draga Bianko, i hvalim ti od srdca. 
Ja ne pitam što će sviet reći; ali tu se ne radi o 
pojedincu, — tu se radi o časti nas svih, a ja ne 
mogu ni ne ću dopustiti, da se osramotimo pred 
tako odličnimi gosti; ja ne ću, da se opet smiju 
nam Hrvatom tamo na turskom medjašu. 

— Ali ja već tako dugo nisam pjevala, pa sada 
bez priprave, bez pokusa .,. suprotnu se Bianka. 

— Draga Bianko, ja tebe bolje poznam nego 
ti sama u tolikoj čednosti. Umjetnica tvoga kova 
ne zaboravlja tako brzo, a sigurno će ti pomoći i 
to, što ćeš time ugoditi meni, što ćeš doprinieti 
časti tvoje nove domovine, koju sam te naučio lju- 
biti i štovati. 

Ljubećim pogledom pogleda Bianka Marka, 
pruži mu ruku i stisnu ju živo, a tad reče: 

— Žurite se, gospodine Bačiću, da ne bude pre- 
kasno, ja ću odmah doći. 

Sve življe je stalo žuboriti obćinstvo, sve življe 
javljao se tu i tamo porugljiv posmieh. Tad zatihnu 
ožurba na pozornici, zastor se dignu i ravnatelj 
javi, da je primadona naglo oboljela i da ne može 
svoje uloge kraju privesti, ali da je visokoblago- 
rodna gospodja Gradenić Strmska izvoljela preuzeti 
njezinu ulogu. : 

Uzhitom pozdravi obćinstvo taj glas, pozdravi 
živim klicanjem Bianku, a grofica Adamić reče 
svomu susjedu : h 

— C'est ridicule, madame de Gradenić!... Kao 
da mi možemo priznati onu, koja je služila da nas 
zabavlja. Na pozornici je njezino mjesto, tamo 
bismo je uviek priznavali, ali u naših krugovih 
nikad. 

Svetčana predstava, koja je prietila tako ža- 
lostno svršiti, sad je postigla Biankinom požrtvov- 

nosti, njezinim krasnim pievom i njezinom divotom 
novi, neočekivani sjaj. Kad se je opera svršila, a 
sam visoki gost stupio u predak i dao znak pljesku, 
zaori poklik i pljesak. Uzhićeno obćinstvo izrazi 
počast plemenitoj gospodji, koja je priniela toliku 
žrtvu, al izrazi ju u prvom redu odličnoj umjetnici, 
koja ih je opet zadivila i potresla. A posred toga 
klicanja i slavljenja stajala je Bianka zatravljena. 
Grudi joj se burno talasale, oči sjajile neobičnim 
žarom, — stajala je kao mramoran kip, 


* 

Poslije burnih dana zagrebačkih svetkovina vrate 
se Bianka i Marko na svoj tihi zaselak. Tuj u sa- 
moći cvala je njihova čista i nesmućena sreća, tu 
je jedno živjelo drugom, živjelo djetetu, zalogu nji- 
hove ljubavi. Sretnici bili veseli budeći uspomene 
i uživajući u sadašnjosti. 

— Da ti je bilo vidjeti sva ona lica naše prave 
i talmi-aristokracije kad si se pojavila na pozornici ! 
Ti, plemenita gospodja, ili kako bi oni. možda ' 
rekli: žena plemenitog muža, govorio joj Marko. 
To se prelievalo od jeda i biesa u svih bojah: 
crveno, žuto, zeleno, modro, — baš kao nebeska 
duga. Pa onda na plesu, kad te je visoki gost 
tako odlikovao, kad je meni zahvalio, što sam do- 
zvolio, da mu se pripravi takav užitak, Čudim se, 
da se nisu srušili banski dvori i da nije grofica 
Adamić sa svojim kapetanom prsnula od ljutine. 

— Ne smij im se, Marko, odgovori Bianka, 
Oni nisu krivi, jer su te predsude usisali u krvi, 
one su im odgojem uciepljene. Oni nikako ne mogu 
da zaborave, kako im je prosta gradjanka otela 
liepog, odličnog, plemenitog Marka, za kojim su se 
sve otimale. | : 

— To su ljudi, koji u ovaj viek ne spadaju, koji 
su se za stoljeća prekasno rodili, pa su smiešni, 
jer se još nisu prilagodili duhu vremena. Ne stoji 
pravo plemstvo u tom, da čovjek uživa prava i 
sloboštine, da si prisvaja prava jedinog obstanka 
i uživanja, ne stoji samo u plemenitoj krvi, već i 
u plemenitom duhu i srdcu. Plemić ne ima samo 
prava, već i dužnosti. Priezir gradjanstva pokazuje 
samo njihovo siromaštvo duha: Neka mi se ru- 
gaju, neka me žale i ostavljaju, — ja ne marim. 
Kad čovjek dobije takovo blago, takav biser... 
htjede Marko nastaviti, al mu Bianka poljubcem 
zatvori usta. 

— Kad sam opet stajala na pozornici, progovori 
ona, navališe na me uspomene prošlih dana, sjećah 
se onih časova, u kojih se naša ljubav rodi. Srdce 
mi bijaše pusto i prazno. Tad opazih tebe, Marko 
i od onda samo sam tebe gledala i tražila, samo 
sam za tobom čeznula i žudila. Kad bih prije pred- 
stave na pozornicu uzašla, prvo mi bijaše da po- 
gledam na ziraljku u zastoru, da li si ti u kazalištu. 
Znala sam, da si ondje, ali uviek sam strepila od 
bojazni, da te ne će biti. A kad te zamietih, zaku- 

calo mi je srdce, obuzelo me čuvstvo tako sladko 
tako divno... 
kad Koliko li sam liepih gospodja vidio, koliko 
li sam puti trebao samo da pružim ruku i da 
uberem koji cvietak. Ali moje srdce ostalo je svaki 
Put tiho, netaknuto. Kad tebe nadjoh, osjetih 
mahom, da samo tebe ljubiti mogu, da samo ti 
možeš biti mojim rajem. I ja, koji sam toliko 
sjajnih kita cvieća nehajno razbacao, stadoh plašljiv 
i čedan da ti pošaljem kiticu ljubičica. Oh, kako 
bijah sretan, kad ti dodje na pozornicu zakićena 
mojimi  ljubičicami!  Bianko, obožavana ljubavi 
moja, što su mi ljudi, što cieli sviet prema sreći 
i razkoši, koju mi ti pružaš!.., 

I zagrle se sretnici živo, vatreno... Ljubav ih 
zakrili svojimi moćnimi krili, a zloba i nenavist 


«pobjegne s tog čistog svetilišta njezinog. 


* 3 *% 

Bianka je za svog braka prestala pjevati, jedino 
je kadikad svom sinčiću zapjevala koju pjesmicu 
da ga uljulja u san ili da ga umiri, kad je slikao, 
A kad bi ju Marko pitao, za što ne pjeva, ogrlila 
bi ga i rekla: '»Sad, gdje imam tebe, gdje imam 
naše diete, ne trebam da si dušu opajam pievom 
1 umjetnosti. Ta vi ste moj život, moje sve. . .« 

Nu od onda, kad je zadnji put u kazalištu pje- 
vala i toliko slavlje doživjela, poče opet više go- 
Voriti o operi i umjetnosti, stade požudno čitati u 

novinah viesti o tom. Opet bi se znala odkrasti 
nevidjena .na tavan i tu bi onda prekapala po kov- 
čezih, koji su krili njezinu kazalištnu opremu, stala 
.bi redati uspomene i vrpce, koje je spravila sa 
vienaca i kita cvieća. Zamišljeno bi sjedjela i bu- 
ljila u to blistavilo, i tad bi joj se neopazice oteo 


koji napjev. Glas joj zvonio u početku tiho, onda | 


bivao sve jači i jači, sve glasniji, dok najzad nije 
nabujao do punoće i jedrine. Onda bi se najednoć 
kao oda sna prenula, preplašila se sama sebe i 
pobjegla, poletjela do svog djeteta, ljubila ga i 
mazila. X 

I Marko bi, došavši kući, znao svoju mladu že- 
nicu naći zamišljenu i nujnu. Nu njegov: pogled, 
njegovi zagrljaji naskoro bi raztjerali oblake s nje- 
zinog čela, i ona je opet bila sretna i vesela. Al 
što dalje sve teže ginuli ti oblaci. Sve sjetnija i 
mirnija postajala Bianka, kad ju je grlio. Kao bez- 
ćutna sjedjela bi uz njega, sad bliedeći sad rume- 
neći se. Pogled joj se gubio u daljinu, sumoran 
doskora bi postajao čeznutljivim, a blaženi posmieh 
oko njezinih ustana neizrecivo bolnim. Na njegove 


brižljive upite, da li je bolna, odgovarala je, da - 


nije, da je to samo časovita sjeta i. neveselje, koje 
će opet proći. Njezini živci su razdraženi, jer da 
se je, dok su odsutni bili, nakupilo mnogo posla, 
a kad se to obavi, pa kad se prilike opet urede, 
bit će i njoj bolje. Marko se dao umiriti, te se 

trsio, da joj što više posao smanji i da joj olakša 


. skrb. 


Jednog se dana pod večer vrati s polja. Došavši 
u blizinu' kuće, začudi se, što ga ona ne čeka na 
običnom mjestu. Poboja se, da nije možda obolila 
i pohrli u kuću. Na ulazu srete slugu, koji ga 
plaho pogleda, i na njegov upit ne odgovori ništa. 
To ga još većma smete, i on poleti u Biankinu 
sobu. Prazna je... On prodje svimi sobami, al 
nje nigdje nema te nema ,.. S nekom tjeskobom 
stupi u svoju sobu. Na njegovu stolu pane mu u 
oči nekakovo pismo. Skoči do njega — Biankino 
pismo ... Strašna slutnja preleti mu glavom, 
grozničavo skine omot i stane čitati: 


Moj mili, moj dobri Marko! 

Prije nego upoznah tebe vladala je menom cie- 
lom jedna jedina strast, strast za slavom i sjajem, 
za lovorom i umjetnosti. Ona mi je izpunjavala 
svu dušu i sve moje biće, ja sam. živjela samo u 
sparnom i zagušljivom kazalištnom zraku, ja sam 


* uživala u. povladjivanju i pljesku. Sjaj, svjetlost, 


glasba, to bijaše moj život. Kad bih stupila na 


- pozornicu, obuzela bi me neka mahnitost, i ja bih 


pjevala, ja bih igrala u nekom uzhićenju, na me bi 
sašlo neko tajno nadahnuće, i ja ne bih više bila 
Bianka Giutti, već Norma, Valentina, Preciosa . . . 

Tad vidjeh tebe, i u meni se porodi druga 
strast — ljubav. Kako je to bilo sladko, kako bo- 

žanstveno! Postadoh mirna i krotka. Prva moja 
strast poče se gubiti, sve ju više potiskivala druga 
ljepša, plemenitija — ljubav prama tebi. I dodje 
dan kad sasvim izčeznu, kad sam sasvim tvoja 
bila. Kolike li prelesti tvoja biti! Ti si toli liep, 
toli plemenit, toli dobar :... A kad ti porodih 
čedo, kad smo zajedno sjedjeli uz koljevku mi- 
ljenka, našeg zlata, pazili na svaki njegov dašak, 
onda nije bilo ni u najskrovitijem kutiću moje 
duše ni tračka želje za svietom i slavom. Oh, da 
sam onda mogla umrieti za tebe, za naše diete ... 
Al ne htjede tako nesmiljeni vladalac svieta, dru- 
gačije je on odlučio u vječnosti... 

Opet se nadjoh na pozornici. Pjevala sam i 
opet, slušala klicanje i pljeskanje. O, Marko, da 
me nigda onamo nisi poveo, da smo ostali do 
viecka na našem tihom zaselku... Ne korim ja 
tebe, ne, tako je odlučila kleta sudba, a mi ljudi, 
koji se oholo nazivamo gospodari tvorbe, mi smo 
joj pukim orudjem. 

Onog se časa u mojih grudih opet rodi prva mi 


strast, žudnja za slavom, mahnitost za blistavim joj- 


sjajem. Ja joj se opirah svom snagom - svojom, 
trapih se i mučih, — al zaludu. Biesna požuda 
rasla je u mojih grudih, i ja sa sgražanjem opažah, 
kako mi potamnjuje tvoju sliku, kako moje ne- 
dužno diete u sve to gušću koprenu zaboravi oba- 
vija. Očajavah; htjedoh da učinim svemu kraj, al 
nisam imala odvažnosti... bila sam preslaba... 

Ima neka nesmiljena moć, koja nas vlada i 
ravna, a mi joj ne možemo odoljeti, i proklinjući 
ju mi joj se pokoravamo. Ta me moć zove, ta me 
sila vuče, — ja je moram sliediti. Ostavljam sve 
— supruga, diete, čast, spas svoje duše, jer bez. 
opojnog pozorištnog sjaja, bez udivljenja začaranog 
obćinstva, bez slave i buke ne mogu živjeti... 

Plemeniti, dobri Marko, oprosti, budi milostiv i 
blag. Ne zovi me natrag, ne traži me, ako ti je 
do mog života stalo, ako ne ćeš da tužna stanem 
venuti i umirati. Ljubi naše diete, prelij na nj svu 
ljubav, koju si osjećao za me, čuvaj ga i bdij nad 
njim. Pokopaj sve uspomene, pokopaj, zaboravi 
tvoju nesretnu 

Bianku. 

Čitao je list, čitao svaku rieč, svako slovo, ali . 
dočitavši ga kano da mu nije shvatio smisla. On 
nije znao, nije ćutio, što mu kazuju ta mrtva slova. 
Kad je našao list i pročitao mu prve rieči, obuzme 
ga čuvstvo silne grozničavosti i uzbudjenja, al što 
je dalje čitao, to je postajao mirniji, dok ga na- 
pokon ne obvlada ledeni, grozni mir. On stane i 
ogleda se sobom kao da traži kakav posao. Ne 
našavši ništa, pristupi k prozoru i pogleda u dvo- 
rište. U to opazi da od staje vozi po putu mimo 
kurije kočijaš natovaren voz, pa da sjedi na vozu 
fićukajući i pucketajući bičem. Gradenić otvori 
prozor i zavikne: 

— Hej, Antune, kamo to voziš? 

Kočijaš se potrese, skine smeteno šešir, a onda 
se ogleda, odkuda taj glas. Kad je opazio Grade- 
nića na prozoru odgovori: 

— Prosim ponizno, Njihovo Gospodstvo, vozim 
s dopuštenjem govoreći gnoj. 

— To i sam vidim, al te pitam kamo voziš. 
— Prosim ponizno, dolje u strugu. 

. — A zar ti ne znaš, da moraš ići pred konji, 
kad voziš puna kola, a po gotovo kad ideš niz- 
brdo? Pa kako si to zapregao, kako će konji držati 
kola, kad si spust tako dug pustio? Hoćeš li da 
mi pokvariš konje, ti lopove! 

— Prosim ponizno Boga i njih, Njihovo ka 
spodstvo, za oproštenje, reče Antun, .Pritegne 
spust, a onda podje uz glavu konjem at se 
ogledavajući. 

Gradenić je još koji čas gledao za njim, onda 
se opet ogleda na nebo kao da se obazire kakovo 
će vrieme biti, te se okrene u sobu, Al u taj par 


provri, probukti, provali u njega osjećaj onoga, što . 


se je sbilo. U jedan mah bilo mu je sve jasno, u 
jedan par shvati sav svoj jad i veličinu svoje ne- 
sreće. I Marko se sruši u stolac, pokrije si rukami 
lice i zaplače. Za čas ga ostavi sviest, kao da mu 
je. pukla žica života. Poklopi .ga svega neizreciva, 
neizmjerna' bol. Obkolio ga mrak i užas, očaj i 
grozota... : 

U to se netko dotače njegova koljena i pokraj 
sebe začuje tihi, tepajući glasić: tata! Gradenić 

skoči, obujmi čvrstim zagrljajem svoje diete, a 


os ustiju mu se odkide krik: diete, ubogo diete 


moje! Niz lice mu potekoše suze, a te suze kao 
da su mu kapale na dušu i ondje gasile bol, za- 
tomljivale groznu buru, koja je u njoj biesnila. 


* 
s 


Kad je Marko opet izišao medju ljude, vidješe 
propala, iznemogla starca. Oko mu potamnilo, po- 
siedio je, porušio se sasvim. Zamre život i veselje, 
zamre ssmieh i sreća, i unidje u kuću tuga i 
mrtvilo, izmienile ih suze i napunili uzdisaji i jadi- 
kovke. 

Tužan i jadan mu bio život, njemu, koji se 
jednim mahom srušio s vrhunca sreće i blaženstva. 
Izprva se nadao, da će se Bianka poslije kratkog 
vremena vratiti, da će se naskoro zasititi varavog 
sjaja, praznine i ništavila svjetskog. Mislio je, da će 
ju proći časovita mahnitost i strast, da će ju opet 
prevladati ljubav i želja za tihom i sigurnom sre- 
ćom. Znao je doduše, da joj ne će odmah ponos 
dati, da si to prizna i da se dade svladati od tih 
čistih osjećaja, ali nadao se svemu od vremena, 
nadao se i čekao. Nu viesti po novinah o njezinom 
slavlju i veličajnih uspjesih ostajale uviek iste, nigdje 
se ne bi zapleo u nje ni tračak zlobe ili priekora. 
A Gradenić je uviek čekao i nadao se, al uzalud. 

Tad mu se poče pomalo kao u daljinu gubiti 
uspomena na njegovu sreću i Biankina slika. Činilo 

mu se, kao da njezina slika stoji na jednom te 
istom mjestu nepomična, u ne posve jasnoj ali 
sjajnoj slici, baš onako, kao što nam se prikazuju 
mili, koje nam je smrt ugrabila. On se poče vra- 
ćati k sbiljnosti, k životu, poče se vraćati k plodu 
svoje sreće, k svomu djetetu. 

Marko preli svu ljubav i brigu na svog jedinca: 
njega je odgajao: i učio, za njeg je neumorno radio 
dan i noć, bdio mu nad snom i javom. Blaženim 
okom promatraše razvoj svoga djeteta, gledao, 
kako se iz tog crvića razvija zdravo, razborito, sju- 
načko diete. Gradio snove o njegovoj budućnosti, 
vidio ga sretna, čašćena i slavna, vidio u njem štit 
i podporu svoje starosti, 

U vrtu je podigao humak, okitio ga cviećem i 
bršljanom i zasadio u nj krst, To bijaše grob nje- 
gove sreće, to bijaše Rikardu grob majke. Pokopao 
Marko svoju sreću, pokopao svoj raj, — al uspo- 
* mena pokopati nije mogao. 

Uz taj humak sjedi Marko i žali nad tužnom 
svojom sudbinom, Tu je bilo jedino mjesto, gdje 
je u njega svom moći zavladao osjećaj njegova 


jada, ovdje je izgibao njegov mir, ovdje mu se ra-' 


zarale čiste misli i sjajne slike, koje mu je duša 
nehotice stvarala, 

Oko njega skače Rikardo, da uhvati leptira ili 
ubere koji cvietak, pa onda dodje k otcu, da mu 
kaže ime leptira, da mu pripovieda o cvietku. 
I opet dodje dječak, al kad vidje bolno otčevo 


& 

lice, izpade mu cviet iz ručice, i diete se privije 
k otcu. Znade diete gdje, vidi kamo su uprte 
otčeve oči i ono zapita: 

— Otče, gdje mi je majka? 

Orosi se Marku oko, i on pokaže rukom prama ' 
nebu, i reče: Tamo, kod dragog boga, milo diete 
moje. : 

— Pripoviedaj mi o majci, zamoli dječak. Pri- 
poviedaj mi, da li me je i ona tako ljubila kao ti, 
da li je i ona bila tako dobra kao ti! 

— Sinko moj, ti si imao majku liepu i dobru, 
koja nas je ljubila i živjela samo za nas. Uz tvoju 
bi koljevku zajedno sjedjeli i promatrali, kako se 
budi tvoja duša. Koli bijasmo sretni, kada si prvi 
put smieškom pokazao, da nas poznaš, kad si 
pružio tvoje ručice prema nam. Tad smo dugo 
zagrljeni stajali uz tvoju zibku i hvalili boga i 
molili, da nam uzčuva našu sreću. Brižno je bdila 
nad tobom, na svojih te je rukah uspavljivala pri- 
pievajuć ti milu pjesmicu. A kad si usnuo, došao 
je za nas blažen čas... Sjeli bi jedno do drugoga 
pak uživali. Tvoja mati sašla je kao andjeo s neba, 
da mi stvori raj na zemlji, da me odšteti za moju 
mladost, koju sam proživio bez ljubavi i skrbi ro- 
ditelja. Al najednoć, -— najednoć dodje nesmiljena 
težka bolest i otme tebi nejačku majku, a meni 
moju drugaricu, moju obožavanu ljubu. Oh!... 
Bianko!... zarida Marko i krupne mu suze po- 
tekoše niz lice. 

. Pažljivo slušao Rikardo pripoviedanje svog otca, 
pa kad mu je govorio o dobroti i ljepoti njegove 
majke, planulo mu oko, a obrazi mu se zarudili. 
Videći gdje mu otac plače, ogrli ga, i položiv 
svoje lišce na njegovo, progovori plačnim glasom: 

— Ne plači, dragi tata, ja ću uviek biti dobar. 
Ja ću svaku večer moliti za moju milu majčicu. 

Kad je Marko sliedećeg dana došao do nad- 
grobnog humka, nadje ga okićena viencem od 
poljskog cvieća, koji je splela Rikardova djetinja 
ruka. 

* ći * 

Od dječaka počeo bivati mladić, u kom je cvao 
i bujio život. Od sićušnoga Rikarda posta mladić 
revan i darovit, pun želje za naukom. Da se Marko 
ne: mora dieliti od svoga sina, nije ga puštao u 
škole, već je imao za nj u kući učitelja. Pa kad 
bi polazio sa sinom si u Zagreb na izpite, bio je 
to svaki put svetčan dan, jer je Rikardo svaki 
izpit izvrstno položio. ' 

Marko sve većma vidjaše, da se tihe njegove 


nade izpunjaju, a da se njegove crne slutnje ne će , 


izpuniti. U njem se pomalo stala gubiti uspomena 
na onaj grozni dan, koji je skršio njegov život, 
tuga i sjeta sve više jenjavala, a nov život, što mu 
ga davaše njegovo diete, stao se u njem opet buditi. 

Kad je Rikardo sjajno položio izpit zrelosti, od- 
luči Gradenić poslati ga na sveučilište, .da uči pravo. 
Težko se odlučio, da .se razstane od svog jedinca, 

ali napokon nadvlada ipak otčinska briga. Vidio 
je, kako prolaze oni vlastelinski sinovi, koji nisu 
nikad ništa učili ni vidjeli ništa, već odrastali na 
rodjenoj grudi, kao što raste hrast u prašumi. 
Bojao se, da mu i sin ne postane poput onih la- 
danjskih  šljivara, koji živu od dana u dan, kojih 
se ne prima svedj napredujući viek, nego koji 
ostaju uviek ondje, gdje su im djedovi i pradjedovi 
bili. Isti pojmovi i nazori, isti običaji i pravila ih 
vode, kao da jedna duša uviek ostaje, a samo tielo 
da se mienja. To se radja, ženi i umire, da opet 
drugim .načini mjesto, koji će se opet samo roditi, 
oženiti i napokon umrieti, a da ne ostave nikakove 
praznine u svietu, do li kod onih, koji su im najbliži 
tielom. Istina, ćud ostaje uz to blaga, duša čista, a 
srdce nepokvareno; ne ima tu onih žudnja i strasti 
kao u svietu, ne ima zlobe i zavisti, ne pokazuje se 
toliko sebičnost i hrlenje za užitkom i dobitkom, gdje 
je čovjek čovjeku samo sredstvom, da postigne svoj 
vlastiti cilj. Ne ima svega toga, ali ne ima ni po- 
leta u visine, razumievanja za sbiljnost čovječjega 
Života, ni shvaćanja njegovih zadataka. Takav čovjek 
može biti dobar i marljiv, sretan i zadovoljan, ali 
u njega će uviek ostati djetinja ćud, on ne će 


.nikad pojmiti, da je članom cielog čovječanstva, 


da on ne smije svoj rad posvetiti samo sebi i naj- 
bližim svojim, već da mora raditi za cielo čovje- 
čanstvo, da mora njegov život biti kamečak, kojim 
se gradi velebna sgrada čovječjeg napredka. A za- 

nesu li ga valovi života u vrtlog svieta, on će ondje 
propasti, potonuti, ne poznajući njegove načine i 
varke, ne znajući kamo da stane, a da ne propadne 
u bezdno, koje zakriva varava površina. 

Rikardo je na sveučilištu baš tako marljivo učio 
kao u gimnaziju. Nu ne samo da mu je vrieme 
dotjecalo, da uči pravo i sjajno polaže svoje izpite, 
već se bavio i proučavanjem života stranih naroda, 
njihovim jezikom i književnosti. Proučavao je nji- 
hove pjesničke genije, divio se njihovim velikanom 
u znanosti, razvitku njihovog narodnog i javnog ži- 
vota. Vidio je, kako napreduju narodi zapada, kako 
u svakoj struci, na svakom polju hrle napred. Tad 
se sjeti i svoga naroda, maloga nu junačkoga hr- 
vatskoga naroda, svih njegovih patnja i muka, što 
ih je proživio za tolikih stoljeća. Tražeći svuda, 
ne mogaše ipak nigdje naći struke, u kojoj bi do- 

“stizavao ostale naprednije narode. Ni narodnostno 
čuvstvo, ni javni život nije ni iz daleka dostizavao 
onog razvitka, što ga drugdje nalažaše. I izprva ne- 
jasni pojmovi počeli se u njega bistriti, magloviti 
osjećaji se jasnije izražavati, te on osjeti, da je nje- 
gova dužnost, da svoj život posveti sreći i boljku 
svoga naroda, svoje domovine. Kad je došao do 
te spoznaje, prvo mu je bilo, da piše otcu i da 
mu sve izkaže. Gradenićev odgovor odavao je u 
jednu ruku sreću i ponos, što mu sin tako pleme- 
nito misli, u drugu pak žalost i stid, što se nije 
on sam posvetio tome svetomu zadatku. I sad već 

nije za svoje diete osjećao samo ljubav, već se u 


njega radjalo i neko čuvstvo, rekao bih, štovanja 
prema njemu. 

Kad je Rikardo došao na praznike kući, oživio | 
bi Gradenić. Videći ga tako liepa i zdrava, umna 
i plemenita, uživao je vanredno u njegovoj blizini. 
Vodao ga po gospodarstvu, pokazivao mu što radi, 
tumačio mu svoje osnove. Zatim bi opet s njim 
tazgovarao o njegovih naukah, pitao ga za njegove 
namjere. Sad bi ga poticao, da se pripravlja za 
javnu službu, jer da čestit i sdušan činovnik može 
narodu najviše koristiti, onda bi ga opet od toga 
odgovarao i upućivao, da se posveti javnom po- 
litičkom životu, da mu kod treće sgode preporuči, 
neka obradjuje svoju rodjenu grudu i uz to gleda, 
naobraživati i plemeniti puk. Rikardo pozorno je 
slušao savjete svoga otca, ne bi li u njegovih riečih 
našao one pobude, koju je tražio, ne znajući ni 


sam pravo, kamo će skrenuti, kad svrši nauke. I 


on sam kolebao je, tako kao i otac mu, tražeći, 
koji je od ovih puteva najbolji i koji najsigurnije 
vodi k cilju, a da konačno nije došao do nikakove 
svrhe. Al kad bi se tada potužio otcu na svoju 
malodušnost, onda bi ga otac zagrlio i rekao mu: 
»Ne muči se, sinko moj! Podješ li ti ma kojim 
od ovih puteva, ja znam, da će te svaki dovesti 
k cilju. Svaki je pravi put, svaki vodi k cilju, samo 
ako ima volje i ljubavi, a te imade u tebe dosta. 
Pusti to, ti imadeš još vremena, da se odlučiš. Od- 

tjeraj brige s tvog mladog čela, još ćeš imati dosta 
da se ih naužiješ. Sada si došao kući, da se okriepiš 
i ojačaš za daljnji rad, pa neka sada duh miruje, 
da može uspievati tielo. Ta praznici su.« 

Gradenić tjerao je Rikarda sad da posjećuje svoje 
susjede i prijatelje, sad mu opet ove pozivao. I 
opet poslije dugog vremena zavlada starom kurijom 
vesela pjesma i smieh, ona opet oživi bučnim ži- 
ovotom, kakovim se živi u naših gostoljubivih vla- 
stelina. U tom veselju, gledajući oko sebe mlada 
vesela lica, i sam se je Gradenić mogao poveseliti, 
te u krugu obiestne, žive mladeži probaviti časove, 
kakovim se već nikad nije nadao, 

Jednoga se jutra Rikardo opet povezao do svoga 
prijatelja, susjednog vlastelina. Veselo se oprostio od 
otca, pustio vrancem lake uzde i ovi poletješe strje- 
lovito iz dvora, | 


Gradenić sjedio je poslije večere u svojoj sobi | 


sračunavajući nadnice težaka, kad začuje pred kućom 
kola. Začudi se, tko bi to mogao biti, te već htjede 
pozvati slugu, da reče gdje mu je sin, ako bi ga 
koji od njegovih prijatelja tražio, kad se otvore 
vrata i u sobu bane Rikardo blied i izobražena 
lica. Gradenić skoči prepla * i poleti svome sinu 
u susret: 

— Sinko, za ime božje, što ti je? 

— Otče, zarida Rikardo, gdje mi je majka? 

— Mrtva, odgovori muklo Gradenić. 


ih 
h 

— Mrtva, reče Rikardo i licem mu mune na 
čas tračak veselja, ali opet ponovi nevjerovnim 
glasom: mrtva? Ne, ne, otče, to nije istina! Smiluj 
mi se, reci mi istinu, pa makar kako grozna bila, 
Bolja i ona nego ovo strašno kolebanje izmedju 
očaja i nade, gdje ne znam, da | moram ljubiti 
ili prezirati . . : 

— Ta što ti je, Rikardo, govori, što se sbilo? 

— Obećaj mi, da ćeš mi (onda istinu kazati. 

— Obećajem, odgovori Gradenić težko poslije 
kratke stanke. 

— Kako znadeš, podjoh danas k Martiću. Bilo u 
njega veće družtvo mladih ljudi, ni sam ne znam tko 
sve, — a medju njima bijaše i mladi »grof Adamić«. 
Ovo ime izreče Rikardo prezirno, kao da se boji, 
da će si njime okaljati ustne. Što smo radili, znadeš 
i sam. Ta što radi naša mladež sav svoj život, a 
kamo li ne kad se sastane, da se zabavlja. Igrali 
smo karte, krugljali se, pa onda jeli i pili, da, jako 
mnogo pili, osobito kod večere. Tu nas nitko ne 
dostiže, jer u piću smo silni mi Hrvati! Onda . 
mnogo i liepo govorimo, pa čim smo više pili, tim 
više i ljepše govorimo, ali naravski samo s jezikom. 
I meni se sgade svi ti govori, sve te neslane i 
prostačke šale i ja želeći,. da ulijem u to društvo 
koji plemeniti osjećaj, stanem govoriti o onom, što 
je svakomu najsvetije, što mora u svakoga poti- 
snuti u zadak sva druga čuvstva, — o majci. I sbilja 
svi ovi, koji su porugljivo slušali sve ostale govore, 

zatihnuše i svakom se pokaza na licu neki osobiti, 
pobožni izraz. Tad govoreći izreknem: »moja 
majka ...«iuto mi upadne u rieč ona hulja 
Adamić: »pobjegla komedijašical« Sve se uz- 
žurba. Ja ga omjerim oštrim pogledom, ali on bez- 


obrazno se smijući ponovi: »da, tvomu otcu po-. 


bjegla komedijašical« Skočim, da ga ščepam za 


vrat, da mu iztrgnem taj pogani jezik, kojim se: 
usudjuje skvrnuti moju svetinju, da ga smrvim, ali 


on pobježe iz sobe, a kad sam htio za njim, uz- 
držaše me ostali. Uzmogoh samo, da mu još do- 
viknem: »Grofe, smatrajte se udarenim u lice.« 

— A onda? zapita pridušeno Gradenić, 

— A onda — odgovori Rikardo, kao da se 
čudi otcu, što može da pita, ali se brzo prekine 
i reče: Ne pitaj me, otče. 

— Govori za boga, sine! 

-— Onda smo učinili jedino, što se učiniti moglo. 
Utanačismo dvoboj. 

— Dvoboj! kliknu sav poražen Gradenić. Znao 
je on, da ne ima drugog puta, da se takova 
uvrieda samo krvlju oprati može; znao je, da bi 
morao prezirati svog sina, da nije onoga drznika 
pozvao na dvoboj. On nije očekivao drugog odgo- 
vora od svog sina, bio je siguran, da će tako gla- 
siti, a ipak ga svega poništi. U to mu se privinu 
Rikardo i reče tihim, molećim glasom: 

— A majka? 

I tu se vrati Gradeniću život i snaga, on privinu 
sina čvršće k sebi i poljubi ga, a onda reče 
snažnim glasom: 

— Tvoja majka bila je uviek dobra i vriedna 
tvoga štovanja i tvoje ljubavi. Ali daj sjedni, pa 


(da ti pripoviedam. Tko ti je majka bila, to već 


znadeš, znadeš i to; kako ju upoznah i da sam 
s njom živio godine i godine u čistoj i nepomu- 
ćenoj sreći. Pripoviedao sam ti, da se je, kad smo 
jednom pošli na svetčanosti u Zagreb, prehladila 
i od prehlade umrla. Rekoh ti to, da možeš saču- 
vati sliku njezinu, kakovu sam želio da ti bude u 
duši. Nu sada imadeš pravo, da saznadeš sve, da 
možeš mirne duše poći braniti njezinu čast, Pri- 
likom onih svetčanosti oboli za predstave iznenada 
prva pjevačica, a na moju želju preuzme tvoja 
majka njezinu partiju, da se ne osramotimo pred 
tako odličnim gostom. Pjevala je divno, krasno, 
tako, kako je samo moja Bianka pjevati znala, 
I sred onog množtva odličnog obćinstva, ja osjećah, 
da ona samo meni pjeva, da žar njezinoga glasa 


.i njezine igre samo mene ide. Obćinstvo je klicalo 


i pljeskalo bez kraja i konca, visoki gost rekao je 
majci svu silu liepih i laskavih rieči, te joj zahva- 
ljivao na užitku, koji mu je pripravila. Poslije 
svetčanosti vratismo se na naš tihi zaselak i od- 
poče opet stari blaženi život. Ali doskora počeh 
opažati neku promjenu na mojoj obožavanoj Bianki, 
bila mi čas nujna i turobna, da onda opet strast- 
10 

veno grli i cjeliva tebe i zasvjedočava mene o: 


svojoj ljubavi. Pobojah se, da će oboliti. Da, ona 
oboli, ona težko oboli, umrie, ali samo za nas. 
Žudnja za slavom, strast za umjetnošću potamniše 
njezinu krasnu dušu, ona nas ostavi, da se poda 
varavom sjaju umjetnosti. Zadnje njezine rieči, nje- 
zino pismo puno je ljubavi za nas, puno očaja i 
sdvojnosti, Ali čitaj sam, reče i izvadi iz pretinca 
pisaćeg stola Biankino pismo, — čitaj sam i sudi. 

Koli ga je često čitao, koliko li je na njem tra- 
gova njegovih suza, a sad sjedi i pun bojazni motri 
sinovo lice. A kad se ovomu u oku zacakli suza 
i kapnu na požutjeli papir, otme mu se iz grudiju 
uzdah, kao da mu je odlanulo. 

Dugo u noć sjedjeli su zajedno otac i sin, te 
govorili o prošlih dnevih, govorili o sreći i nesreći 
ljudskoj, kad no ustane Gradenić, zagrli sina i reče: 

— Podji spavati, sinko, sutra ti mora biti ruka 
sigurna. : 

Gradenić sjednu u naslonjač, da čeka grozan i 
strašan dan. Doći će taj dan i njegov će sin gle- 
dati smrti u oči, a on ne smije, ne može, da ga 
očuva. Skrši li se taj život, i njegov je skršen. 
Sinovljeva jaka duša održala je njegovu, da ne 
zapadne u tminu i dvojbu. Borio se i radio za 
njega, čuvao ga i bdio nad _ njim, da očuva ono, 
što mu je Bianka najmilije ostavila. Al sad ona 
sama pruža svoju ruku, da mu to.otme. Zar mu 
zavidi taj tračak sreće, koji on još uživa? Ah ne, 

to nije Bianka, ta ona ga ljubi, ona ne bi htjela, 
da ga uništi. 

Tad skoči i dignuv piest proti nebu klikne: 

— Zar opet, krvniče vječni, sižeš za mojim ro- 
dom, zar se opet javlja tvoja osvetna ruka nad 
nedužnom glavom, da poruši pravdu, da pogazi 
pravdu? 

Nu kao da se je sam preplašio svoga glasa i 
sgrozio se nad svojimi riečmi, klonu na koljena i 
pokrivši rukami lice poče moliti: 

—- Svemogući bože, koji vladaš sudbinom našom, 
smiluj se, prosti! Ti, koji bdiješ nad ta dedeinii 
spasi mi sina mog, spasi dušu moju. 

Sjeknu mu misao glavom. Spasi mi sina moga! 
molio je. Nu da ga on spasi, da on sam odvali po-- 
gibelj od sinove glave? Kako? Da se stavi u zasjedu, 
a kad prodje onaj — jedan hitac iz puške i sin je 
spašen! Ta on se samo brani, on ubija onoga, 
koji prieti životu njegova sina; on ne ubija, on 
osvećuje, kazni. Da, on brani, osvećuje, kazni, al 
reći će sviet, reći će sud, reći bog: >»ti si ubio«, 
i ostavit će sinu osramoćen grb. Gradenić ubojica, 
Rikardo sin ubojice. Ne, ne, bolja smrt, bolja pro- 
past, nego sramota. Što bi bilo, da podje do oblasti, 
da prijavi dvoboj? Došla bi straža i zapriečila ga; 
oni ne bi mogli da se biju. Da, oni ne bi mogli 
da se biju, ali sviet bi rekao: Gradenić je zapriečio 
dvoboj, Gradenić je — kukavica. Ah ne, samo to 
ne. Sramota i opet sramota, ne ima spasa: ili 

sramota ili smrtna pogibelj, smrt. Neka bude! 
Padne li, reći će sviet: zadnji Gradenić bio je 
junak, dostojan svog imena. Kraj je imenu Gra- 
denića, ali ono će svietlo i čisto živjeti u uspomeni 
i mnoga će se iskrena suza proliti na njegovom 
grobu. 

I zaplače bolno, tiho, tiho... 

Tad mu se javi neodoljiva čežnja, da vidi sina 
i on ode lagano u njegovu sobu, stane do njegova 
kreveta, te mu oprezno posvieti lice. Mirno je 
spavao Rikardo, u pravilnih disajih mu se dizala 
grud, licem mu lebdio laki smiešak. Krasno mu 
i milo lice bilo je zarudjeno od sna, ustne i nos- 
nice mu podrktavale od struje zraka, 

— Ti spavaš, sinko, mirno i spokojno, spavaš 
možda zadnji san pod otčinskim krovom. Spavaj, 
miljenče moj, još mogu da ti čuvam san, još 
mogu da gledam milo lice tvoje. Eto već se bliža 
dan iti ćeš se probuditi, da — zaspeš vječni 
san, a ja ću ostati osamljen, živjeti bez života. 
Spavaj jedinče moj, još mogu, da ćutim dah tvoj, 
da dahnem cjelov na tvoje gladko čelo. Svietu će 
svanuti dan, a meni je noć danom, ona noć, koja 
me dieli od onog dana, koji prieti, da me obkoli 
tminom i prazninom, dok me ne oslobodi blaga 
smrt mojih patnja. Oh, Bože, nek se vrši volja 
tvoja | 

— Bože!... nasmije se gorko, pa da ima boga? 
Zar bi on pustio, da nedužnik tako trpi, da rad 

jednog grieha propadne sve? Što sam sgriešio ja, 
što je sgriešilo ovo nedužno, čisto biće, da pro- 
padne? Gdje je milostivi bog, gdje je čuvar pravde 
i zakona? Ne, ne ima pravde, ne ima pomirbe, 
ne ima bo —. Vjerujem u boga svemogućega, 
stvoritelja neba i zemlje! — Da, vjerujem! Da, ti 
samo kušaš jakost moje vjere, da onda, kad 
svladam ovu kušnju, nagradiš obilnom milosti 
mene, težkog patnika. Ti me puštaš, da striepim 
u najgroznijih mukah, a onda ćeš zakriliti svojom 
svemožnom rukom jedinca moga i vratit ćeš ga u 
naručaj moj. A sin će okajati grieh svoje majke, 
ona će opet biti čista i opet ću mirnim srcem 
misliti na nju i hvaliti joj za sreću, koju sam uživao 
s njome. O hvala ti, bože, vječna hvala! 

Prenu se. U dvorištu su zaštropotala kola, si- 
gurno su Rikardovi prijatelji, koji dolaze po njega. 
Sgrozi se. On, otac, da probudi sina, da ga pre- 
dade smrti! Ne, toga on ne može, i htjede da po- 
bjegne iz sobe, ali tad nadvlada njegova junačka 
ćud, on čvrstim korakom stupi do kreveta i položi 
mu ruku.na rame. 

— Ustaj, sinko, vrieme je. 

A kad se ovaj probudio, podje da primi tužne 


goste. Ne smože rieči, da ih pozdravi, već im 


muče pruži ruku, koju ovi živo stisnuše. Muče su 
sjedjeli i čekali Rikarda. Ta što da govore, što da 
tješe i blaže? 

Kad Gradenić začuje Rikardov korak,. prodrhta 
cielim tielom i podje mu klecajući u susret. Za- 
grliše se otac i sin dugim zagrljajem, a tad primi 
obimi rukami. Rikardovu glavu i zaroni svoj pogled 
u njegovo lice, kao da si hoće upiliti svaku crtu, 
usisati sjaj toga oka. Dugo ga gledao, a usta mu 
sborila tihu molitvu, blagoslov. Tad se trzne i reče 
prekinutim glasom : 

— S bogom, idi, čuvao te bog! 

Još jedan cjelov, još jedan zagrljaj, — zar zadnji? 

Sjedoše u kola. Još svi mahnuše Gradeniću ru- 
kom, a onda se povezoše. Brzo zamaknu kola u 
tminu, samo se još čuo lomot kotača, onda utihnu 
i taj šum, i sve se vrati u noćnu tišinu. Dugo je 
stajao Gradenić na svom mjestu zureći na onu 
stranu, na koju mu se je odvezao sin, a da nije 
ništa vidio ni čuo, da nije ništa mislio ni ćutio. 

Tad se ozove iz staje mukanje govedčeta, ozove 
mu se i drugo i sva redom stala mukati. Gradenić 
se prenu, prodje si rukom preko očiju, i uzdahne 
težko. .A onda se okrene, vrati se u Kuću i za- 
tvori se u svoju sobu. 

Pomalo zače se razpršavati noćna tmina, pomalo 
započnu bliediti sjajne zviedice na nebu, stane se 
radjati nejasni sumrak. Zemlja sva zakrita u tamu, 
nejasna čovječjemu oku, pomalo se razkriva i po- 
kazuje. I sve jasnije razabiru se predmeti, sve dalje 
dopire vid. 

Zarudi iztok i od njega plije lagano svjetlo, jasni 
se i bistri. I sve jače biva svjetlo, sve žarča biva 
rumen. Zastruji zrakom lako povjetarce; svježi zadah 
radjajućeg se dana. Tad se ukaza na obzorju vršak 
sunčane kruglje, lagano, lagano se diže, a rumen 
se prelieva u sjajno zlato, 

—Izadje sunčana kruglja i u jedan .mah zablišti, 
zasjaji, zaplamti sve. Gori, bukti sjajno svjetlo, zla-. 
ćano sunce baca iskre, lije zrake, struji na sve 
strane. I cakli se svjetlo o sićušnih kapljicah rose, 
sjaji o pozlaćenih krstovih na ozvonicih, blišti o 
čistih prozorih ljudskih stanova. Razlieva se svjetlo, 
dopire zlatni sjaj u sve krajeve, na sva mjesta, a 
žarka kruglja topli, osvješćuje, oživljuje. 

I u tren zaklikta; zapjeva sve, u tren sve je ve- 
selo, živo, sve slavi i hvali, jer vidi oko sebe krasan 
dan, vidi oko sebe sjajni, božji sviet. 

Sad zaciliknu u grmku šturak, sad zapjeva u vi- 
sini ševa svoju zvonku pjesmu, a njezini talasi lebde 
zrakom tako mirno, tako blago. Tihi lahor bruji 
lišćem noseći u svom krilu opojni miris sa svježih 
livada, talašajući pune klasove kao morsku povr- 
šinu, pjevajući milu, lagodnu pjesmicu, pjevajući o 
sreći, pjevajući o životu . 

Sred šumske čistine sastali se protivnici i djeveri 
im. Dok je najmladji od djevera odmjerivao daljinu 
i odkinutimi grančicami označivao mjesta, pozove 
još zadnji put djever Martić, da si pruže pomirnice 

ruke. Al odrješito odgovori Rikardo »ne«, i ote- 
Žući časak odgovori i Adamić »ne«. 

— Izvolite na mjesta, gospodo, zapovjedi tad 
Martić, koji je kao najstariji upravljao dvobojem. 
Doktore, je li sve u redu? obazre se još jedanput 
k liečniku, na što mu ovaj kimnu glavom, poka- 
zavši.rukom svoje bočice, instrumente i krpe za 
zavoje. Tad pogleda i opaziv, da protivnici stoje 
na svojih mjestih sa spremnimi kubufami, zače bro- 
jiti: »jedan, dva« — i u taj čas pokaže mu se 
Gradenićeva slika, prikaže mu se biedni starac, 
koji ga striepeći gleda očajnim pogledom. I munu 
mu glavom misao, da on sad govori ovoj dvojici: 
ubij ! dakako, ta oni samo čekaju na njegovu rieč, 
da jedan ubije drugog. Srdce mu kucalo, grlo mu 
se stezalo, tad skupi sve sile i kriknu: »tri«. 

I u taj čas prasnuše dva hitca kao jedan. Ri- 
kardo zatetura, kubura mu izpadne iz ruke, za- 
grabi rukami u zrak, zahvati i padne nauznak na 
zemlju. Liečnik priskoči, razdere mu košulju. Sried 
lieve grudi je rana, mala okrugla luknja, iz koje 
provire kaplja krvi za kapljom. On položi uho na 
prsa, sluša — ništa. Sluša dugo, dugo, tad ustane 
i reče: mrtav! 

Mrtav! Došla je smrt i pritisnula svoj hladni 
cjelov na to vruće čelo, povela tu žarku dušu u 
svoje ledene dvore, ostavila od krasna, živa mla- 
dića bezživotni trup. Oko je ugaslo i nikad već ne 
će sjajiti, zašutila_ usta i nikad već ne će pjevati. 


SN MM“"m————— 

Još se rumeni lice, al skoro će upast i uvenut, još 
je topla krv, al skoro će ohladnut i stinut i raz- 
past će se tielo u prah, razpast, izginut , . . 

Donesoše otcu u kuću sina, donesoše ga krvava, 
mrtva. Kad ga je ugledao otac, stuši se kraj svog 
sina i prokle to sjajno sunce na nebu, prokle čas 
kad se je rodio, prokle sve... 


* 
* * 


Godine su prohujile svietom, prohujile Markovom 
glavom i starim domom *'Gradenića. Rušio se Gra- 
denić, rušio se dom, koji krije zadnjega člana ovog 
plemena. S gospodarom propadaše i kuća i gospo- 
darstvo. Trava zarašćuje puteljke, korov guši usjeve 
na polju. Blago u trošnih stajah propada i gine, 
kvari se žito spremljeno na podrtih hambarih. Ne 


brine se gospodar za ništa, već pušta španu i slu- 


žinčadi, da rade kako znadu i kako hoće. I tako 
polazi sve po zlu, — tu se grabi i krade, zapušta 
i ostavlja. Ta što je briga plaćeno čeljade za tudji 
imutak! Dok imadu što jesti, dok im se izplaćuje 
plaća, oni će ostati, tim radje, što ne ima malne 
nikakova posla, već samo pomuzi one mršave krave, 
potroši nešto mlieka, što treba za svakdanju po- 
rabu ili da se načini koji sir ili komadić masla, a 
ostalo raznesi ili ostavi, da bude ma što od njega. 
Uzbrkaj malo plugom polje, baci u nj nešto sje- 
mena, da li je čisto i dobro, tko pita za to, _ pa 
pusti neka raste, kako je božja volja. Sve dalje 

propadalo i zaostajalo, sve češće dolazio bi u kuću 


ovrhovoditelj za porez, pa odagnao sad vola ili 
kravu, sad izpraznio hambar. A kad bi stari, vjerni 
sluga Janko došao plačući do svoga gospodara, te 


mu to sve kazivao, molio ga i zaklinjao, da malo , 


prigleda, jer podje li to tako dalje, da će imanje 
sasvim propasti, a milostivi gospodin da ne će imati 
kamo da sklone glavu. Al Gradenić bi ga tad po- 
gledao okom punim čuda i priezira, kao da ne 
pojmi, što bi on još učiniti mogao, za što bi on 
još skrbiti morao. I tako je išlo sve brže, sve. si- 
gurnije k rubu propasti. 

A pored toga propadanja povlači: se Gradenić, 
živ mrtvac . . . Živi, jer živjeti mora, jer mu se 
prokleti život ne će da prekine, — a za njem se- 
gnuti, grieh je. On živi samo u nadi, da će mu 


skoro biti kraj, da će skoro smalaksati trošno tielo. - 


I opet svanuo dan. U krevetu leži Gradenić, 
mislio bi mrtvac je, da se ono sumrtvo oko još 
ne cakli, a bliede ustne čas po čas ne podrktavaju. 

Tihim iznemoglim glasom zovnu slugu: 

— Janko, ded otvori prozor! 

Zlatni sunčani traci zatitraše u sobi, tičući se 
staroga pokućtva, razlievajući svjetlo crnimi stienami 
i pobliedjelimi okviri, tako da se još više izticala 
zamrlost i propadanje. 

— Kako je danas krasan dan, baš kao onaj, 
Janko, znaš — ' : 

— Gospodaru, jedva se usudi odvratiti sluga, 
videći svoga dobročinitelja toli slaba i tužna — 
znadem ... ' 

.— Baš tako sjajio je i moj život, nastavi bo- 
lestnik sa sladogorkim posmjehom oko usta. Ja se 
dizah smjelo kao dub, pun nade, pun žudnje za 
svietom., I nasmija mi se sreća: — nadjoh divnu 


ženu, s kojom je u taj dvorac opet došlo života. 


Mislio sam, luda, da je umirena ona kleta sudba, 
koja si odabire kakav nedužni rod, da na njemu 
okaje griehe čovječanstva . . . Ali nadodje dan, kad 
me sgodi: prvi tries, kad prva grana pade s moga 
stabla... Ipak se iz očaja i jada dignuh, — jer: 
bijaše o što dignuti se: Gradenić je imao potomka. 

Tu starca nešto u grlu stisnu, zahropti i zarikne 
kao lud. Za neko vrieme se opet smiri i nastavi. 

— Onda udari drugi tries i poruši to staro 
deblo, uzme mu sav život, zelenilo — svaku nadu... 
Pleme Gradenića izbrisano je sa lica zemlje. Nada 
mnom će se zadnji put zatvoriti taka, nad mojim 
će se grobom preokrenuti grb — starih hrvatskih 
Gradenića je nestalo... O bože, za što si dopu- 
stio, da ja sam sebi kopam grob? Za što se ove 
stare stiene ne sruše, da pokopaju zadnjeg Grade- 
nića? Zar ćete. vi da stojite, kad izgine gospodara 
vaših, zar ćete vi da služite tudjincu, vi, koje je 
Gradenić podigao, vi, u kojih je samo Gradenić 
prebivao . : 

Starac klonu na ležište sav iznemogao. Tad na- 
jednom, kao da ga je proletjela neka nadnaravna 
iskra, planu mu lice, zakriese se mutne oči, da se 

sluga prepao i u strahu priskočio gospodaru. 

— Janko, sjekiru, dovikne jakim glasom, pogle- 
davši slugu takovim pogledom, da se nije usudio 
protiviti zapovjedi. 

Gradenić pograbi košćatom rukom sjekiru i viknu: 

— Oj, vi dvorovi Gradenića, stari se dub ruši, 
propada slava, krši se pleme Gradenića, zadnji Gra- 
denić pada u grob, padajte i vi s njim, kršite, lo- 
mite se! 

I nadčovječnom silom udari sjekirom o stienu, 
a greda se razbije i padne... 

Padne i Gradenić izdahnuv: »S bogom Bianko, 
eto me Rikardo!«. Andjeo smrti udari žig na nje- 
govo čelo, a smrt razkrili nad njim svoja svesilna 
krila. 

"Marko Gradenić sniva vječni san u grobnici otaca 
svojih. On sad miruje. Dušu je patnika smrt pro- 
budila na vječni, blaženi mir. 


*% 
* * 


Bianka je dobila od suda kratku ubaviest, da 


joj je umro suprug, pa budući da je njihov sin Ri-. 


kardo u svojoj mladosti zaglavio, to se ona po- 
zivlje, da kao jedina baštinica preuzme ostavštinu. 

Buljila je u taj zlokobni papir pred sobom, a da 
slova vidjela nije, da ni sadržaja odmah pravo nije 

shvatila . . . Za nekoliko trenutaka kao da se osviesti * 
i razumje groznu istinu. 

Mrtav Marko, mrtav Rikardo! Ta dva jedina 


“stvora, koja je ljubila, padoše u grob, što im ga 


je izkopala ona sama. A za što? Imala je sve što 
si žena i poželiti može: vojna, koji ju žarko ljub- 
ljaše i njegovo diete. Ona je milovala muža, obo- 
žavala diete i bila sretna u tihom starinskom domu. 
Pa ipak, — sve je dala, prodala je sve za ovaj hi- 
njeni sjaj i varavu slavu, što no joj opajahu i ob- 
sjenjivahu dušu, da nije zdravo gledati mogla... 
Sad je nadošao čas, u koji se ta gusta koprena 
razderala, a iza nje se nakesilo izcereno lice, i sve 
blištavilo razplinulo se u, ništa. Oko nje zavist i 
mržnja prikrita pretvaranjem. Skoro presta i pre- 
tvaranje, jer su je i oni počeli ostavljati, koji ju 
prije toliko u zviezde kovahu i slavljahu. Zaborav 
i bieda, .to je njezina sudbina. 

Prekasno se u njoj sad porodi želja za mirom 
i ljubavi, prekasno, jer već nema spasa... 

Koli kratko je potrajao taj opoj njezine duše, 
koli brzo upozna licumjerstvo. Da je onda smjela 
k Marku doći! Ali grieh trebalo je okajati životom 
punim muke i jada, i tako do dna izkapiti gorku 
čašu, koju si je sama napunila. 

Da ju je onda zvao, kad mu poginu diete, ona 
bi poletjela k njemu, na koljena bi pred njim 
pala, da mu kao zadnja služavka služi, samo da 
mu olakša nositi bol... Ona ga u duhu vidi svega 

satrta i biedna, ona mu iz ugaslih očiju jasno čita: 
To si počinila ti, a uvehle ustne šapću: to je tvoje 
djelo ! 

Već je počela osjećati, da ju ostavljaju sile, a 
prema njoj činilo joj se, da se prieteć diže sablast 
i svojimi dugimi, suhimi rukami posiže za sjom, 
da ju povuče u zaborav i biedu 

Ali toga ona ne će da doživi! Još će jednom 
zasjati zviezda Bianke Giutti, a onda će poći s ovog 
svieta u onaj drugi kraj. gdje se opraštaju griesi. 
Tamo će ju Marko dočekati, Rikardo će ju k sebi 
vući . 

Te večeri pjevala je Juliju krasno kao nikad, 
Nad lješinom svoga Romea zapjeva zadnji put 
tako bolno i tužno, te je svatko zastriepio. A kad 
je legla da spava san smrti, udari obćinstvo u biesni, 
mahniti pljesak. 

Kad je pjevač Romea ustao, vidio je. da se Ju- 
lija kraj njega ne miče. Bianka pjevala je svoj la- 
budji piev, Bianka sliedila je svog Marka, majka 
pošla je za svojim sinom. 

* 
“e * a 

Stara je kurija na ovisokom briežuljku pala. Stari 
plemićki dvor Gradenića nije služio drugom. Na 


njegovom se mjestu diže novi dvorac. Ponosno 


* strše mu tornjići u zrak, bliešte se veliki prozori 
o suncu, a buseni razcvietanih ruža pokrivaju mu 
podnožje. U njem vlada novo pleme, a s njim 
i novi duh. Na grobovih cvate novi život, preko 

raka predja prolazi novi sviet. Tmurne dane pro- 
šlosti izmienjuju novi, svietli dnevi. Sviet se mienja, 
u mahnitom se vrze kolu. Hrleći napred, bezobzirce 
obara sve što mu na put stane. Jedan propada, 
a drugi se dižu, — jedan rod izgine, a drugi ga 
izmiene. 

A kad u tom metežu i jagmi propade čovječji 
život, ustaviš se na čas, da baciš grudu zemlje na 
njegov grob, pa onda pohrliš dalje, da dostigneš 
one, koji te dotle pretekoše, 

Ta šta je čovječji viek? Šaka pepela sred bujne 
šume, rukoviet posušena cvieća sred cvatuće livade, 
komadić leda sred uzbibana mora, 


oke 


hemuinenaesuani id 


TJETOU 


“soje 


BOROVIĆEVO SILVESTROVO. 


Ililan Borović sjedio je duboko zamišljen kod 
PARK svog stola. Naslonio je glavu na lievu ruku, 
te nepeiišno zurio u jednu točku šarenog stol- 
njaka za kavu, koji je pokrivao stol. Malo je stisnuo 
vedje, čvrsto sklopio ustnice, te s prsti svoje lieve 
ruke pritiskao glavu oko sliepočica i mislio i mozgao. 
Kava, koju si je bio natočio, stajala je ohladnjela 
pred njim, smotka, koju je bio zapalio, gorila je 
sama od sebe, a onda je dim, koji se od nje di- 
zaše, postajao sve rjedji i rjedji, dok nije napokon 
i smotka utrnula. 

Dugo je tako sjedio zadubljen u svoje misli, dok 
ne digne mekanično smotku k ustnam, da povuče 
dim, ali kad ne dobije topla dima, strese se, kao 
da se je probudio od težka Če te si protare ru- 
kom oči. 

— To je ipak preglupo, što preglupo, to je već 
skrajna glupost. Kako mi se moglo samo što ta- 
kova dogoditi! ' 

Okrenuo se ljutito od stola, naslonio glavu na 


desnu ruku i zurio, ali sad već ne u obrazac ša- 
renog stolnjaka, nego u šiljak svoje cipele. Vidilo 
mu se na licu, da premeće razne misli, da sad 
jednu prihvaća, sad ju opet odbacuje, da se na 
novo podade drugoj. Sad bi se zadovoljno na- 
smiešio, onda opet ljutito mahnuo rukom kao da 
nešto od sebe tjera. 

Konačno ustane, zapali opet utrnulu dika te 
stane, odbijajući guste dimove, velikimi koraci še- 
tati sobom. Napokon se ustavi pred velikim ogle- 
dalom, te se zagleda u svoju sliku. Dugo ju je 

promatrao, a tad strese nekoliko puta glavom: 


— Milane, Milane, što je to s tobom? Da li si 


star ili zaljubljen ili si možda onako bolestan? 
Vele liečnici, da se ovakove bolesti ponavljaju: u 
obitelji, a ja se sjećam, da je majka jedanput pri- 
poviedala, da je suprug sestre moje bake bio ne- 
kako. čudnovat čovjek. Ne može se baš reći, da 
je bio sbilja bolestan, ali bio je onako — i tu mahne 
Milan rukom uz svoje čelo. Ali ne, ta kako da to 
na mene djeluje, to ne može nikako biti. Pa da 
sam star! Istinabog kosa mi je već malo riedka, 
a lako se nadje baš.i koji bieli vlas, ali 35 go- 
dina, to je bar najljepše doba za mužkarca. U to 
doba još ne djeluje starost ni na duh ni na tielo, 
Možda sam samo zaljubljen, ta i ljubav, vele, da 
je samo neka bolest. Da, ali u koga? Poznam ja 


doduše dosta liepih i dražestnih djevojaka, gospoja - 

i udovica, ali taj čas baš ne bih mogao reći, da mi je 
koja osobito srdću prirasla. Ja ih sve rado gledam, 
ali više ne. A da sam tako zaljubljen, da mi ljubav 
na duh djeluje, morao bih barem znati, u koga sam 


.. zaljubljen. 


(.— Bit će valjda, da su mi sve te gostbe i za- 
bave za ovih blagdana oslabile želudac, a po tom 
i mozag. Ta blagdani su samo zato, da si čovjek. 
pokvari želudac, a kako je s glavom, kad je že- 
ludac pokvaren, to ja znadem iz vlastitog izkustva. 
Da, to će biti, — ta kako bi me inače moglo 
ostaviti pamćenje. Ja se bar svega dobro sjećam, 
tako n. pr. ako se i nisam poslije gimnazije nikad 
bavio povjesti i zemljopisom, znadem, da je bitka 
kod Akcija bila g. 31. pr. Is., a Matterhorn da je 
4452 met. nad morem. ' 

— Ja se i dobro sjećam, da komad tičući se diobe 
zadruge Seljan u N., koji sam prošle godine obra- 
djivao, imade broj 3749, sjećam se imena svih Se- 
ljana, ali toga, što mi se prije tjedan dana reklo, 
kad sam išao od objeda kod —, vidiš, sad ni ne 
znam više kod koga sam objedovao. Kad sam 
dakle išao od objeda. na večeru k — k — — —, 
tako, sad niti ne znam, kod koga sam večerao. 
Sada u obće ništa ne znam, sada ne znam, da li 
su me tamo, gdje sam bio na objedu pozvali ili 


- me je tko putem sreo ili su me napokon kod ve- 


čere pozvali, da dodjem na staru godinu k njima. 


166 BOROVIĆEVO SILVESTROVO. 


— Biti pozvan, a ne znati kamo, to je upravo 
grozno . .. Ali kako da si pomognem? Da legnem 
u krevet, pa da velim, da sam bolestan, ili da 
moram odputovati. Onda bih bar morao, da se 
izpričam, ali kako ću, kad ne znam komu? To je 
strašan položaj, bilo bi mi draže, da sam i zabo- 
ravio, da sam pozvan, bar se ne bih toliko mučio. 

— Aha, sad znadem! Poći ću k svim znancem 
pod izlikom, da ih .hoću u staroj godini još jedan 
put vidjeti, pa ću onda već nekako izpipati ili će 
se dotičnik začuditi, što dolazim, gdje sam i snake 
na večer pozvan. 

I kao da ga je ta odluka vratila životu, on 
popije slastno ma već i hladnu kavu, te onda 
podje u ured. Nu u uredu nije dugo ostao, već je 
na brzo otišao, da obreda sve one znance, koji su 
ga običavali pozivati. Nije se mogao odlučiti, kamo 
da najprije podje, jer je za sve ove bilo prilično 
jednako vjerojatno, da će ga pozvati, zato napiše 
sva njihova imena na komadiće. papira, baci ih u 
šešir, potrese dobro, a onda stane redom vući. 
I tim redom, koji je sudbina označila, poče posje- 
Ććivati svoje znance. 

Dodje najprije k Mudrinićevim, nu ne nadje ni- 
koga: pošli su svi na ladanje k rodjakom, da ondje 
probave blagdane. Podje dalje i dodje k Žarićevim. 

— Nisam, mogao odoliti, a da ne dodjem, da 
još u ovoj staroj godini vidim moje mile znance, 
reče, kad se je smjestio. 

— To je veoma ljubezno od vas, gospodine 
Boroviću, reče Žarićka. Kako ste sproveli blagdane? 

— Hvala na pitanju, milostiva gospodjo, tako, 
kako već može neženja. Svaki dan drugdje, gdje 
mi se već tko smilovao, da ne trebam blagdane 
sprovesti u kavani i gostioni, jer to mi je grozno. 

— Pa što se onda ne ženite, dragi prijatelju, 
reče Žarić, otac triju već nešto pristarih kćeri. 

— O molim, gospodine, odgovori smeteno Bo- 
rović, koji je znao kuda Žarić šiba, to vam je 
onako, znadete, to vam je jako težko odlučiti se 
na tako osbiljan korak. Pa onda znadete, ja vam 
u obće još ni nisam na to mislio, 

— Ovdje nije ništa, pomisli Borović, te se digne, 
da podje. Molim da mi i nadalje sačuvate vašu 
naklonost, reče praštajući se. 

— Sasvim naravski, odvratiše Žarić i Žarićka, 
mi ostajemo stari. 

Sad su bili na redu Juranovi. 

— Nisam mogao odoliti a da ne dodjem, da 
još jedanput u staroj godini vidim moje mile znance, 
reče i opet, kad se je smjestio. 

— Vi ste odveć ljubezni, dragi Boroviću, odgo- 
vori gospodja Juranova. A kako ste sproveli blag- 
dane? Nismo se vidjeli od božića, kad ste kod nas 
objedovali, 

— Aha, ovdje sam bio na objedu, pomisli Bo- 
rović, sada bar nešta znadem. Hvala na pitanju, 
dobro, nastavi glasno, kako već može neženja, 

svaki dan drugdje, gdje mu se već onako mili i 
ljubezni domaćine smiluju. 

*'— A sigurno ste i danas na večer posrami, za- 
pita ga domaćica, 

— Naravski t. j. ja sam ' tako sretan, odgovori 
smeteno Borović, .eoa 

— Šteta, reče Juran, inače bi nas veoma vese- 
lilo, da tu večer kod nas sprovedete, 

— Žalim veoma, ali već sam vezan, Molim, da mi 
nadalje sačuvate vašu naklonost, reče, praštajuii se. 

 — To-se razumije, odgovoriše Juran i supruga 
mu, mi ostajemo stari... 

Od Juranovih podje k Vodakovim. Bio to pri- 
jatelj Borovićev još iz škole, kod kojeg je prošle 
godine bio pozvan na staru godinu. 

— Nisam mogao odoliti, a da ne dodjem, da 
još u staroj godini vidim svoje mile prijatelje, po- 
novi po treći put. : 

— Vi ste osobito ljubezni, dragi gospodine Mi- 
lane, reče gospodja Vodakova, a kad je baš otvo- 
rila usta, da ga valjda zapita, kako je sproveo 
blagdane, dodje služkinja, te ju odazove. 

— Dragi Marko, ja sam ti u silnoj neprilici, 
progovori Borović, čim je domaćica izašla. 

— Trebaš li novaca? zapita Vodak hvatajući se 
žepa, gdje mu je bila listnica, 

— Ne, ne, hvala, požuri se Borović. Nešto 
mnogo neugodnijega. Ja sam ti danas na večer 
pozvan, a zaboravio sam kamo. 

— To je klasično! prasnu Vodak u smieh. 

— Da, tebi je klasično, odgovori razdraženo Bo- 
rović, ali meni je to užasno. Ja već trčim od kuće 
do kuće, od znanca do znanca, da saznam tko me 
je pozvao, ali sve uzalud. Već sam bio kod Mu- 
drinićevih, Žarićevih, bi Juranovih, a sad meeto i kod 
tebe.. ' 

— “Žalim veoma, ali mi smo pozvani kod mog 
tasta, odgovori Vodak smijući se, 

— A molim te, nisam li i ja tamo pozvan, za- 
pita brzo Borović. 

— Koliko ja znadem, danas su samo članovi 
obitelji, najuži krug. Ne, ne, sad se sjećam, drugi 
nije nitko pozvan. 

— E onda bar ne trebam tamo. Marko, Marko, 
meni ti je grozno pri duši! Ako ne saznam, što 
ću onda učiniti? Izpričat se ne mogu, jer ne znam 


komu, pa eto gotove uvriede. Samo da nije u. 


kojoj kući, gdje mi je do toga stalo. ' 

— Znaš što, još je vremena, odtrči k svim no- 
vinam pa oglasi: »Molim nepoznatog dobročini- 
telja, koji me je za večeras pozvao, da imade oso- 
bitu dobrotu javiti mi to, jer sam zaboravio. U 
najvećoj sdvojnosti prihvaćam to zadnje sredstvo 
i molim u napried oprost za moju slabu pamet, 
Milan Borović. « 

— Ha, sunu Borović u vis, ali u to mu lice opet 
poprimi sjetni izraz i on mahnu rukom. Ne, to ne 

ide, sad je blamaža samo pred dotičnikom, ali 
onda bi bila pred cielim svietom. 

— Kad ne ćeš, onda ne ima pomoći, 

— Ja još nisam izgubio nadu, odvrati Borović. 
Izruči tvojoj supruzi moj rukoljub, i ostaj s bogom, 
ja moram dalje. 

I tako je Borović polazio od znanca do znanca, 
saznao, da je na božić večerao kod Šarčevih, na 
Stjepanje objedovao kod Gorskovih, a večerao kod 
Radetićevih, ali gdje je na staru godinu pozvan, 
toga nije saznao. Svagdje je opetovao istu reče- 
nicu: »nisam mogao da odolim ....« svagdje su 
ga pitali, kako je sproveo blagdane i zasvjedoča- 
vali ga, da ostaju stari, ali na večeru nije bio kod 
«nikoga pozvan. Napokon izadje bez ikakvog uspjeha 
od zadnjeg znanca. 

— Tako, sada sam baš tako pametan, kako 
sam i u jutro bio. Izgubio sam u ludo cielo prije 
podne, trčao od kuće do kuće, pa ne znam ništa. 
Da se nisam možda prevario, da nisam možda 
sanjao, da me je tko pozvao? Ali ne, ja to znadem 
sasvim sigurno, netko me je pozvao. o tom ne ima 
dvojbe. — Tko bi to samo-mogao biti? Od mojih 
dobrih znanaca i prijatelja nije nitko, ta bio sam 
već kod svih. Mora dakle da je tko od mojih 
ostalih znanaca, koje manje ili površno poznajem. 
Da, ali tko? Eto, već je pol jedan sat, a da ih sve 
obidjem, trebao bih barem tri sata, a to sada više 
ne mogu, jer će sad skoro svi k objedu, a i ja 

sam već gladan i umoran. Ne ima druge, već pre- 
pustiti se svojoj sudbini, a možda će mi ipak to 
nesretno ime. izaći na površinu mozga. 

I on podje k objedu, ali nije mogao da jede, 
jer ga je neprestano morila ta nesretna misao. 
Ostavio .je malne sve jelo netaknuto, razbijajući si 
glavu, ne bi li se dosjetio. Podje u kavanu. Tamo 
ga pozove prijatelj, da igra s njim partiju piqueta, 
ali on je igrao do zla boga, jer je samo gledao 
lica figura u kartah i mislio, kome je koje slično, 
ne bi li se tako dosjetio onomu, koji ga je pozvao. 
Ostavi se igre, te htjede da podje k skupu zna- 
naca, kad se sjeti, da nije bio kod svog dobrog 
prijatelja Markića. 

— Ha, sigurno me je on pozvao, kad sam ja 
na njega zaboravio! Hvala bogu, sad sam spašen. 
Ali trebalo bi ipak da se osvjedočim. Ja sam sada 
doduše sasvim siguran, ali bolje je da se opitam. 

Borović podje do telefona, te zazvoni: 

— Rrrrrrr! : 

— Rrrrr! odazove se središnja postaja, on pri- 
makne sluškalo i začuje: halloh! 

— Molim broj 213, reče Borović. Počeka časak 
i onda zazvoni opet: rrrrrr! Ništa se ne javlja, a 
on zazvoni i opet samo jače, ali opet ništa. Sad 
se razljuti i počne silno zvoniti. Za jedno vrieme 
javi se zvonce. 

— Tko to vraga tako jako zvoni? javi se ljutit 
glas. 

— Ja sam ovdje: Borović, jesi li ti Markiću 
tamo? 
a Da, ja sam, ali što me vraga budiš iz naj- 
- ljepšeg sna? Mislio sam, da se sviet ruši, 
Ti No, no, nemoj se ljutiti, stari prijatelju, ali 
Ja moram, da te nešto jako važna pitam. Ja sam 
ti danas negdje pozvan na večeru, a zaboravio 
sam kamo. 
— To je sbilja piramidalno, nasmije se glas u 
telefonu. 


— Da, tebi je piramidalno, Vodaku je klasično, | 


a meni je da sdvojim. Dakle reci, jesi li me ti 
pozvao ili ne, reče ljutito. 

— Ne, nisam, odgovori glas, koji se je gušio 
od smieha. 

— Onda ajde do vraga, odreza Borović,: objesi 
sluškala i ode, ne obazirući se, što je za njim 
javljalo zvonce zovući ga. Za kratko dodje za njim 
konobar te reče, neka dodje. k telefonu, da ga 
g. Markić zove, ali on mahne samo rukom i odreza 
kratko: ' 

— Recite, da sam već otišao. 

Slušao je razgovor mladih ljudi, do kojih je 
sjedio, ne bi li uhvatio što iz njihova razgovora. 
Razgovarali su o svem i svačem, imenovali sad 
ovoga sad onoga, ali nijedno ime nije u njegovom 
mozgu zahvatilo ono pravo mjesto, gdje je bila 
uspomena na današnji poziv. 

Nezadovoljan podje šetati. Sretao je znance, po- 
zdravljao se s njimi, progovorio koju rieč i saznao 
od svakog, gdje će dotični sprovesti današnju 
večer, ali za sebe nije ništa saznao. Napokon podje 


“pod večer kući, sjedne u naslonjač, te odluči ne 


misliti na današnju večer, jer baš kad čovjek na 
što neprestano misli, onda mu to sve dublje zaro- 
njuje u dubinu duše. Stade misliti na razne, sad 
neznatne sad opet važne stvari. Sve mu je bilo 
jasno u duši, svake se sitnice sjećao, samo uspo- 
mena na taj zlosretni poziv nije nikako htjela da 
sjekne iz onog zakutka, u koji se je bila zakopala. 
Tad pokuša, da ne misli a ma na ništa, već je 
zurio pred sebe, onda opet počeo brojiti naprvo, 
natrag, pa onda samo parne i opet samo neparne 
brojeve, — ali sve uzalud. 

Već se je smrknulo, a on je još uviek sjedio u . 
naslonjaču, samo što je sad grozničavo pušio smotku, 
da utaži svoju uzrujanost. Napokon je već i zatam- 
nilo, a on opet stao šetati sobom, grizući kraj 


smotke, koje već nije iz ustiju pustio — pušio je 
već treću. U to odbije sat 6 sati. — Sada bi bilo 
vrieme, da se obuče i da podje, da — ali kamo. 


Sjeti se, da bi mu možda na umi došlo, da obuče 
ono odielo, koje je imao na božićne blagdane. Ta 
sigurno ga je netko pozvao, kada je bio u tom 
odielu, pa bi možda taj vanjski uzrok mogao po- 
taknuti dotičnu uspomenu. Ta nijedan pojam, ni- 
jedna misao nije u našoj duši izgubljena, svaka 

može da izadje opet na površinu, samo ako se 
nadje pravo sredstvo, da ju porineš. 

Obuče salonsko odielo, prošeće se sobom, obuče 
rukavice i stavi se pred zrcalo. Gledao je sebe, 
gledao ogrljak, gledao salonski kaput, ali sve uzalud. 
Tad obuče zimski kaput, stavi na glavu cilinder, 
te se opet prošeće sobom. Sad se sjeti, da je na 
božić kod Žarićevih pio jako mnogo šampanjca. 

 Pričini mu se kao da je, kad je odavde išao na 

večeru k Šarčevim, sastao nekog znanca, koji ga 
je pozvao. Ta taj je bar morao vidjeti, da je malo 
onako, — i tu mahne rukom uz čelo. Što ga je 
onda pozivao, ta mogao sije misliti, dato u tom 
stanju ne će upamtiti. Ali on se može savladati, 
to je istina; pa možda nije dotičnik ni opazio, ili 
možda je i sam bio malo onako, i tu opet mahne 
rukom uz čelo. Bilo što mu drago, sad već ne ima 
pomoći. Za svaki slučaj ostat će u salonskom 
odielu, ako bi se ipak još sjetio. Oćuti silan glad, 
jer kod objeda nije skoro ništa jeo. 

Došavši u gostionu, nadje ju praznu, — nijednog 
gosta nije bilo, a u jednom kutu driemao samo 
jedan konobar. Kad začuje korake prene se, a kad 
opazi Borovića, jako se začudi, jer ga nije bio vičan 
vidjeti na: svečane dane. 

— Zar ne ima nikoga danas? zapita Borović. A 
gdje su ostali konobari? . 

— Danas, gospodine Boroviću, ne čekamo ni- 
koga, ta sve 'je danas pozvano. Ostali konobari 

imaju zato i dopust, samo mene je zapala ljetos 
dužnost, da čuvam prazne prostorije. Zar nije 
gospodin nigdje pozvan? 

— Donesite mi nešto za večeru, što vas goder 
volja, odgovori Borović ljutito i učini kao da nije 
čuo pitanje konobarevo. 

Konobar poslije dugog vremena donese, nešto 
Boroviću, koji je nestrpljivo čekajući izpio već treću 
čašu piva. Pivo mu nije ni najmanje u tek išlo, jer 
je valjda preostalo u bačvi od podneva,a nije vriedno 
bilo, da se načme nova, kad i onako ne će valjda 
nitko doći. i: 

— Lujo, što ste mi to donesli, zar jeto meso? 
zapita, pošto je dulje vremena promatrao tu po- 
nešto sumnjivu jestvinu. 

— To je beefsteak, gospodine. 

— Tako, beefsteak ja sam mislio, da je to 
podplat od kuharičinih starih cipela. 

— Molim, gospodine, danas je nova kuharica 
ovdje, a ta ga je možda malo prepekla. Ali meso 
je sasvim svježe. 

— Možda malo prepekla! Ta to je sve izgorjelo, 
a vi znate, da ja jedem meso samo na pola en- 
glezki. Nosite to natrag! 

— Ali molim, gospodine! 

Borović mahne samo rukom, a konobar se po- 
kunji i odnese pladanj. Zievajući i od dosade bub- 
njajući. po stolu čekao je Borović, dok mu konobar 
opet nešto ne donese, Napokon je već malne pol sata 

minulo, kad opet dodje konobar i stavi pladanj 
pred Borovića. Ovaj razreže meso i vikne ljutito: 
— Lujo, ta to je sasvim sirovo! 
— Ali molim, gospodine, baš je kako uviek 
jedete, 
— Što vi znate. Dajte mi gorušice. 
— Eto je ovdje u bočici. 3 
— Što! To da je gorušica, ta to je kolomaz! 
Konobar donese drugu bočicu, u kojoj je bila 
baš takova gorušica, kao u prvoj, a sad stade Bo- 


“rović jesti. Proti teku pojede taj beefsteak, pojede: 


još komadić sira, koji mu je bio za gorgonzolu 
odviše pitom i popije bocu vina, kakova je i obično 
pio, ali koje mu je danas bilo kiselo, zaudaralo po 
sumporu i imalo tek po papru. Lujo se je čudom 
krstio, kako je danas goropadan taj inače tako 
blagi i dobri gost. Borović zapali smotku, a onda 
zaroni opet u svoje stare misli, koje ga danas nisu 
a ma ni časak ostavile. 

— Kako bi mi liepo bilo, da nisam tog nesretnog 
imena zaboravio. Sad bih ugodno sjedio kod ve- 
čere, obkoljen veselimi ljudmi, a i sam veseo. Pa 
baš dans, gdje bih tako rado što dobra pojeo i 
zabavljao se, moram sjedjeti ovdje sam' samcat i 
gutati to užasno gostionsko jelo, koje će mi si- 
gurno tri. dana u želudcu ležati. A baš kao da mi 
se svi hoće da podruguju ne ima u toj gostioni 
ni žive duše. Ni istog gostioničara ne ima — na- 
ravski, i taj je u krugu svoje obitelji ili gdje pozvan. 


--- — - 

— Sada je devet sati. Da se ovaj čas sjetim, još 
bih mogao onamo otići, mogao bih reći, da me je 
koji znanac zadržao ili da sam se poskliznuo po 
gladkom pločniku, pa imi se zaprljalo odielo, tako, 
da sam .morao kući da se preobučem ili što slična. 
Ali.sve uzalud, to je uspomena, koja je propala, 


“zapala u more svih onih, koje su za uviek izgub- 


ljene, koje se nikad ne vraćaju, 

— Što da radim? Već mi je ovdje dosadno 
sjedjeti samu i buljiti u prazninu. Najpametnije bi 
bilo, da podjem kući i da legnem u krevet, pa da 
spavam. Ali ne, ja sam uviek dočekao novu go- 
dinu, pa ću ju i danas — pa makar sam. Sam ? 
A zašto nisam primio poziv kod Juranovih! | Oni 
su tako ljubezni ljudi, — mogao sam im kazati 
moju nepriliku i poziv uvjetno primiti. Da, ali tko 
bi bio mislio, da se ne ću sjetiti ili kako drugačije 
pronaći, tko me je pozvao. Pa onda bila bi za 
onoga, koji me je pozvao tim veća uvrieda, da sam 
gdje drugdje bio. 

— Milane, Milane, ipak bi trebalo, da se ženiš. 
Onda bi te za uviek minule takove neprilike i ne 
bi trebao, da na svečane dane odvisiš od slučaja. 
Imao bi svoju milu ženčicu, pa onda bi se oko 


' tebe vrzlo nekoliko derana, bilo bi tako veselo i 


ugodno. Da, da, bilo bi liepo, — ali koga da 
oženim? To se ne može tako naprečac, tomu se 
hoće ozbiljna razmišljanja, a za prvo treba naći 
nekoga, neku stanovitu osobu, tako, da si čovjek 
12 

pomisli: ili ovu ili nikoju. A ja još takova bića 
nisam našao, dakle puštimo to. 

— Istom pol deset! To je užasno, kako pola- 
gano to vrieme odmiče. Ovdje već ne mogu ostati, 
poći ću u kavanu, možda tamo koga nadjem. 

I Borović podje u kavanu, ali i ona je sva prazna. 
Polagano pio je svoj čaj i čitao novine, al uz to 


svaki čas pogledao na sat. Već je pročitao sve 


dnevnike, pregledao ilustrirane i šaljive listove, na- 
ljutio se slabim šalama, a nije mogao da se na- 
smije dobrim. Odbije i rr sati, a u kavanu nikoga. 
Ta ni on nije nikad prije ponoći dolazio u kaan, 
O ponoći se kod kuće popije čaša punča, pa onda 
se još koje vrieme. .prosjedi sjećajući se prošle go- 
dine i pripoviedajući o nadah za novu, koja je 
uprav nastupila, I tako još prodje. bar jedan sat, 
a napokon se razstaje, te oni, koji moraju kući, 
podju još prije u kavanu. Morao bih dakle još bar 
dva sata čekati, dok tko dodje, pa napokon koga 
i zašto da čeka? Doći će tko od njegovih znanaca, 
pa će ga pitati, gdje i kako je večer sproveo, a 
kad će čuti, da nije nigdje bio, čudit će se, a 
možda ga i sažaljivati. Toga bi mu baš još trebalo, 
kad se je već i sada dosta naljutio, — i on se 
brzo spremi i podje iz kavane. ' 

Prošeće se pustimi ulicami grada, gledajući r: raz- 
svietljene prozore po kućah, gdje je sigurno 'sa- 
kupljeno veselo družtvo. I to ga je ljutilo, a. na- 
pokon stala ga smetati i oštra zima i snieg, koji 

mu je vjetar u lice nosio. Sjeti se, da ima negdje 


.kod kuće bocu šampanjca, koja mu je preostala, 


kad je jednom pripravio prijateljem veselu večer 
u svom stanu. 

Dodje kući, no tu ga je čekalo novo razočaranje. 
Dozvolio je svomu slugi, da večeras ode od kuće, 
a sad mu je soba hladna i ništa nije spremno. 
Težkom mukom naloži u peći vatru, onda nadje 
bocu šampanjca, te ju stavi u umivaonicu u snieg, 
koji je s dvorišta donio." 

Medjutim se je kazalo već približilo dranagstoai 
satu. On odčepi bocu, a kad je sat odbio .ponoć, 
natoči si čašu pjenećeg se vina, ustane, te si zače 
ovako govoriti: 

— Milane, stari glupane! I opet je potonula 
jedna godina u vječno more prošlosti i zaboravi. 
Ti si ovu godinu proživio baš tako zlo, kao i sve 
druge prije, a zadnji dan okrunio si krunom ne- 
nadkriljive, skrajne gluposti, te si time pokvario 
uspomenu na sve ono, čega bi se u toj godini 
mogao ugodno sjećati. I uviek, kada se toga dana 
sjetiš, morat ćeš se stiditi i rugati se samom. sebi, 


smijati se svojoj vlastitoj bedastoći. Ja ti s toga 


želim, da u novoj godini budeš pametniji i trez- 
niji, da skupiš svoje misli i da se. popraviš. 

Izpije na dušak čašu šampanjca, onda još jednu 
i napokon treću, jer je sve dobro troje, pa podje 
spavati. Morao je, da si sam razpremi krevet, jer 


je sluga sigurno mislio, da će vremena biti, da to 
* 

obavi i onda, kad se vrati, — ta gospodin na ta- 
kove dane običavao je jako kasno kući dolaziti, a 
i danas je izašao u svečanom odielu. Legne i još 
je razmišljavao o svemu i svačem, a poglavito kako 
je kukavno sproveo današnji dan. Ali polagano mu 
se sve više preplitale misli, vjedje stale mu se skla- 
pati, sviest ga počela ostavljati, — sad će zaspati, 
kad najednom sune u vis: 

— Mihović! sad ga imam, sad znam sve. Na 
Stjepanje, kad sam poslije objeda sjedio i srkao 
crnu kavu, došao je Mihović k meni, ponudio mi 
smotku i pozvao me na staru godinu. Ja sam primio 
poziv, veselio mu se, jer je mala Zorka ipak dra- 
žestno djevojče, a i divno bi k meni pristajala. A 
sad je moja glupost sve pokvarila! To je sbilja 
neoprostivo! Kako ću to da popravim? Oh luda, 
glupa glavo! 

Dugo se je bez sna valjao po krevetu, a kad je 
prema jutru zaspao, proganjali su ga težki snovi, 
Sad je vidio sebe, kako sjedi bez glave, a na stolu 
je pred njim njegova vlastita lubanja otvorena, a on 
prekapa i traži po moždjanih, dok napokon u jednom 
zakutku sasvim sakrito medju drugimi uspomenami 
i pojmovi ne nadje ime »Mihović«. Onda se opet 
vidje, gdje kleči pred Zorkom Mihovićevom, te joj 
očituje svoju ljubav, ona ga smješeći se sluša, a 


napokon prasne u smieh i dovikne mu: >»Sjetite se > 


Silvestrova |« Zorka izgine, a iz svih kutova sobe iz- 


viru mali, crni vražići, uhvate se u kolo i zaplešu - 

oko njega, te viču keseći se i hihotajući: »Sjetite 
se Silvestroval« On hoće da pobjegne, ali sva su 
vrata zatvorena, a vražići ne puštaju ga iz svog 
kola. Iz pokrajne sobe čuje se Zorkin smieh, a iz 
druge opet kucanje čaša i veseli piev gostova, koji 
sjede kod gostbe i nazdravljaju novoj godini. A 
Borović razbija se s vražići i začepljuje uši, da ne 
čuje veselog pjevanja i obiestnog smieha, 

